text:
電影都分咗三級制啦!挑佢老味仲要呢度 cut 嗰度 cut!唔畀呢啲出鏡唔畀嗰啲出現,又咁又咁!
啲藝術品露胸露械又禁!你班盲丙撚頭識乜春?!識少少扮代表還好,但更衰係你班友係唔識路扮嚮導吖嘛!哈,之前黃永玉嘅「陽具奔周大大天天露」又唔見你班拉圾話要禁?!你老味!梗係啦,佢老人家咩料先得 o格!人哋同北京中央幾 friend 呀,你班偽君子敢「ad」呀?!仲有呀,紈褲子弟首席代表唐仔公然喺嚴肅嘅場合嗡「條條 fing」,又唔見你班契弟投訴?!証明你哋真係好撚假好撚 X 囉~
識咩叫藝術咩你班人?!欺善怕惡,玩辦公室政治,去賭去飲去滾,宣揚假道學兼出嚟暴光抽水就識!
最近仲加慶嘅係,原來唔只免費嘅無亞二記播嘅嘢受到「極刑監控」,有線播嘅嗰 oD電影都一撚樣!Cut 咗大量鏡頭我都費撚時 X 嘞!哈,英文戲呢,一有例如「Fuck」呢啲呢,係冇咗聲嘅!連字幕都用白色色條刪咗!如果一齣戲有段係好多粗口嘅呢,嘿,您會畀佢哋攪到唔知係部電視有事,還是係自己聽覺有問題!
中文電影,就更加不在話吓~
X 那星真係睇撚到火都嚟!
都係嗰句,畀啲 o靚仔 o靚妹喺啲咁嘅真空沒菌,乾淨清潔到痹嘅環境之下成長,只會害咗佢哋!害到佢哋冇 Q 晒抗體,冇去識得分青紅皂白嘅能力!睇睇最近有位少年人話鄧小平喺六四屠殺人民冇錯....唉,就可見一斑!


c: text/html

text:
傳說要凌晨三點去排隊先拎到飛既石崗軍營開放日
今日可以嚟大開眼界!! 有軍人睇, 直昇機睇, 坦克車睇.....仲有.....
上一站>>CLICK HERE!
好多謝朋友仔既幫助, 可以拎到入場券!
今日早上已經到樹屋田莊玩完
基本上得番半條人命
之後再搭的士由林村去到石崗軍營
個太陽又曬到離哂譜
所以真係好攰!
開放日3:00開始, 我哋坐的士大概3:10就到門口
我哋在門口前少少位置落車
因為門口位置已經有好多車塞住!
我拎住入場券準備定入場
好多解放軍人在場, 入場程序好嚴緊, 氣氛好嚴肅
不過軍人們都好有禮貌,
如果多番D笑容會好D!
行咗一陣都仲未需要搣飛!
影吓周圍先
呢度似係軍人營舍!
嘩行到呢度離入口5分鐘路程
有個檢察站喎
好似上機咁要SCAN過哂你帶嚟既嘢
開埋我個書包睇添!
經過檢察站繼續行, 見到個軍人,
佢肯同人影相架,
於是叫Hysan同佢影番張相,
之後都見唔到其他靚仔軍人喇, 哈哈!
再行行吓見到整個開放日時間表!
我哋睇唔到升旗儀式喇
不過仲睇到軍樂隊表演
行咗好耐都未見到有表演
跟住無端端殺出幾架軍車,
仲有d軍人行落嚟,
好似想拉人咁...
原來行到嚟呢度先至俾飛
飛係用嚟換呢d一袋袋既禮品
咁咪即係其實如果我唔要袋嘢, 就可以唔駛飛都入得?
我仲以為個禮物袋一定係紅色添!
沿路都有好多軍人係俾遊客合照
因為除咗第一個之外我都見唔到再靚仔D,
所以我冇叫Hysan同佢哋影喇...哈哈哈
相信呢個遙遠望過去的小建築物,
係俾軍人練習爬牆同打野戰的
揸住兩支旗影番張相先
行到嚟呢個大草地度, 見到咁多人,
佢哋喺度做咩呢?
我諗係天氣太熱大家都頂唔住要喺度抖一抖
仲有部份人知道一陣表演完咗呢度有活動玩,
所以排定隊
其實偉大祖國都有D嘢值得我哋學習既
紀律, 信念, 意志等...其他嘢就唔好學喇!
行咗咁耐終於行到嚟表演場地啦
因為人實在太多, 而且今日太多嘢拎冇帶長鏡,
所以只能影到咁遠
剛剛進行既軍樂表演
佢哋步操真係好齊整!
到下一個表演之前我哋見到有架軍車,
人人都坐埋去, 等我都同Hysan坐上去影張相先
下個表演又嚟啦,
嘩刺殺操表演,
起初聽到呢個名我有D驚
唔知會唔會好似殺破狼咁對打!
驚唔啱俾小朋友睇
好在點知原來只不過好似耍太極咁,
不過會唔會遠咗D呢...
之後到獵人戰鬥表演啦
氣氛好似好緊張咁,
見到有D軍人木咁樣企咗喺度
跟住喺我左手面突然殺出好多架軍電單車!
好型仔呀! 然後從四方八面唔知邊度殺出好多軍人嚟!
成班軍人一齊抬起碌木!
最後一齊舉起就收工(下巴都跌咗落嚟)
然後玩火啦! 軍人將個鐵架同鐵圈點上火
眼前既我都聞到好大陣燶味
軍人跳過火圈(影唔切), 跟住一路向前衝
然後有個軍人抬住個箱走,
其實都唔知咩嚟, 如果個廣播一路旁述緊係咩事會好D
睇完軍演我哋坐埋一邊休息吓先
睇吓戰利品係D咩....總共有4包!
有好多零食其中有「黑白配, 男仔女仔配」, 原來都幾好食
抖咗陣跟住同Hysan出去其他地方行吓
個傻仔話一D都唔熱!
見到咁大架直昇機好興奮呀!
差唔多放咗3-4架喺度,
再行前少少, 有架超大超巨型既直昇機呀
Hysan一路要影好多張跳起的動作
各位可以試吓咁樣同小朋友影相架,
順便大家可以睇吓我對親子攝影的少少心得!
http://kimfamilytravel.blogspot.hk/2015/07/blog-post_7.html
跟住我哋好大膽咁誇過去頭先軍人演習既大草地度
Hysan好開心享受咁瞓咗喺個大草地度
大人就唔會咁做, 因為實在太熱! 這就是天真幸福
原來頭先演習既磚牆都係木板做的
好奇的Hysan要走進去睇吓仲有咩
仲有少量軍人在演習場地中
在演習場地影番去直昇機展區,
你睇吓幾咁多人!
Hysan爬唔過呢個障礙物!
好攪笑...
跟住再嚟多張跳躍相!
同完直昇機影之後, 就同坦克車影啦!
嘩! 真係好大架同好靚呀...
可唔可以買架差唔多的上街行
曬完一輪, 又返番去頭先個地方休息吓飲吓水
今次架車冇哂人, 可以影過夠本
仲坐埋上去架車度添!
個軚盤喺Hysan隔離真係顯得好大
行番出去有好多個唔同既攤位
有好多唔同款既槍可以俾人影相!
Hysan攞番個靚POSE先
後面個大叔好似等得唔耐煩!
咁又係, 又熱又辛苦....
呢度好攪笑, 係派軍人平時食開既食物,
都係D饅頭麵包等等
原來呢度有個禮堂仔,
如果唔舒服可以入嚟俾軍醫睇吓,
最重要係呢度有冷氣,
原來大家都走入嚟呢度抖暑!
行番出嚟都仲係咁多人,
番去睇吓芊芊瞓醒未先!
兩兄妹係草地度玩得好開心
最後我哋沿路行番出去,
仲記唔記得一開始我話過有個地方好多人坐咗喺度
原來佢哋知道呢度有個射擊遊戲
其實出番嚟先排都得, 因為都水尾冇咩人玩
之後再繼續行! 我哋八八卦卦又見到有嘢睇, 所以又走咗入去
呢度其實係軍營宿舍,
有個內園, 同埋電腦室, 康樂室等等...
內園仲有4個大石頭,
上面都刻咗D紅字
我諗係作為一個軍人, 必須要有既嘢
呵呵, 原來軍人一樣需要有超巿, 餐廳同ATM機!
最後我哋就離開軍營喇,
一出去就已經有接駁巴士可以番元朗!
Photo by CANON 5D Mark III, Len | EF 24-70mm f/2.8L II USM
呀劍評語: 以前Hysan細個嗰陣成日都話如果佢唔乖就帶佢去軍營軍訓, 今日帶佢嚟卻係好開心咁玩同認識軍人生活! 周圍環境舒服, 只係比較少有參與的活動, 大多數都係參觀跟睇表演! 不過計番佢一年先開放一次咁罕有, 都值得嚟一次!
石崗軍營 簡介
是中國人民解放軍駐香港部隊其中一座軍營,於香港殖民地時代為駐港英軍陸部駐地,香港回歸後成為中国人民解放军驻香港部队的其中一個主要營地,内有石崗機場.

robotstxt: allowed

filter: keep


text:
小朋友们,快来洗澡啦!要做个爱干净,讲卫生的乖宝宝哦!
洗白白歌词
洗白白 洗白白 倒开开盆水囖 快洗白白 乖猪你迷旭盏 听话唔好羿囖 倒开开盆水囖 快洗白白 干净的细蚊仔 呢人人都钟意 倒开开盆水囖 快洗白白 污租邋遢有问题 污租邋遢有问题 污租嘎细蚊仔 呢无人钟意欢喜你 洗下对脚 洗下个头 洗下块面 洗下对手 肥嘟嘟嘎细蚊仔 真系得人嗋嘎啦 肥嘟嘟又白雪雪 仲系度玩番皂泡 洗白白 洗白白 倒开开盆水囖 快洗白白 乖猪迷乱旭盏 听话唔好羿囖 倒开开盆水囖 快洗白白 洗下对脚 听日嫲嫲买对新鞋俾你着 洗下个头 听日做个建筑师 立即起高楼 啊~ 洗白白 洗白白 倒开开盆水囖 快洗白白~ 洗白白 洗白白 倒开开盆水囖 快洗白白~ 乖猪你迷旭盏 听话唔好羿囖 倒开开盆水囖 快洗白白 干净的细蚊仔 呢人人都钟意 倒开开盆水囖 快洗白白 污租邋遢有问题 污租邋遢有问题 污租嘎细蚊仔 呢无人钟意欢喜你 洗下对脚 洗下个头 洗下块面 洗下对手 肥嘟嘟嘎细蚊仔 真系得人嗋嘎啦 肥嘟嘟又白雪雪 仲系度玩番皂泡 洗白白 洗白白 倒开开盆水囖 快洗白白 乖猪迷乱旭盏 听话唔好羿囖 倒开开盆水囖 快洗白白 洗下对脚 听日嫲嫲买对新鞋俾你着 洗下个头 听日做个建筑师 立即起高楼 啊~ 洗白白 洗白白 倒开开盆水囖 快洗白白~


text:
21 4月, 2014
20 4月, 2014
手信
Blog友oph剛去完泰國好有心買咗手信比我超感動呢^0^乘機見見面(我哋喺未見過面架),呢隻藍象嘅味包香港我未見過有得賣多得oph山長水遠由曼谷帶返嚟比我真心好多謝她呢^0^佢另外仲買多兩款比我試添青紅黃咖哩都齊晒仲加多兩包朱古力威化添,好等我諗真啲要嚟煮乜千萬唔好嘥咗oph嘅心意呀hehe~~
19 4月, 2014
blog友小聚
早兩日約咗blog友阿茵,ka wan同oph去V city食lunch我哋揀咗去目利,呢間D lunch set真係好抵食我叫雞扒定食有沙律,前菜麵豉湯仲有一杯巨峰提特飲出品亦唔錯添喎加埋阿茵用信用卡仲另外有折真係超抵食呀,講返MC小兄妹兩月不見小朋友真係大得好快matthew講嘢勁叻chloe更可自己坐baby chair添真叻女,多得小兄妹嫲嫲睇住我哋仲要去埋HD食雪糕下午茶坐下傾下足足一個下午後來魚子醬母子加入更加熱鬧嘻嘻哈哈就過咗一個快樂下午so happy呢^0^
18 4月, 2014
傷心酸辣粉
我同車爸爸都好愛食酸辣粉不過車爸爸要食BB辣先得,早前去旺角買嘢行過傷心酸辣粉咦想起從來未試過呢間食店咁就試下好唔好食啦,我哋叫咗一碗酸辣薯粉,川北涼粉,口水雞坦白講好一般不過勝在抵食埋單都唔過百元求其解下辣都係唔錯嘅選擇嘅^0^
17 4月, 2014
跟風
訂閱: 文章 (Atom)


text:
又一份新工,今次情緒比之前平靜左好多.
我終於明白點解人地話要出外面見識下.原來過去3年,我都只係依戀住自己呢條小村莊,個個同事同我思想o既大框框差不多,所以大家一直都係冇咩進步.幸福o既係受眾同我地一起過左好多日子,所以大家都好平穩.
轉左一份又一份的新工,靜來黎至睇到,原本我地呢住機構應該係咁樣服務.睇到人地點執行點服務人,我真係有d慚愧,原來我活生生磋跎左我自己同埋我d clt 3年光陰.
照常理我心裡面而家應該係有團火,好想做好反d事,不過我反而好想退落黎.一來,我想成親之後安定落黎,將多d時間放在家庭身上;二來,我覺得我承受壓力o既容量已經不能再expand了.就呢2個原因,我都有問bubu到底可唔可以結婚之後轉份part time.不過,佢又反問返我,乜轉左part time真係會輕鬆左咩?﹗
佢又好似啱啱地.我地做呢d以人為本o既行業,幾時會冇壓力冇責任?只係差在多與少啫.我以前果份就叫壓力及責任的low level,我都已經覺得saturated.哈,怪得知幾年都冇人工加﹗可能我真係早到左,如果命運安排我而家至搵到呢份,我諗我就會從此幸福快樂咁生活落去﹗不過佢o既回應某程度都反映緊佢計劃未來幾年置業都預埋我出一半,如果我真係收入少左,呢個計劃又要推遲.
返左工頭一個星期,每日又反覆覺得好困擾,好想放棄而家呢個專業.可惜o既係,有d 專業係好難轉到工,點解當初我咁揀呢?又是誰在推動那命運的齒輪?


text:
爆壹爆
和尚去時代廣場鳩嗚
強國向來冇嘢真,和尚都係假.上週爆哥逛銅鑼灣時代廣場期間,就發現兩位內地和尚在多間名店「觀光」,佢哋品味甚高,似乎對高檔的男裝衫和鞋特別垂青,不停細心研究質素,優哉游哉進出各間名店鳩嗚.
當中一名和尚還拿着最新型號的手機把玩着,爆哥忍唔住,好奇上前問大師,點解會逛名店,而唔喺古剎內帶領眾生學法悟空呢,估唔到大師好有智慧咁九唔搭八,「我根本冇錢買名貴物品,只是跟隨老總來購物而已……」之後兩位肥肥白白嘅和尚又再在名店間穿梭,顯得非常着迷.係人都知,來香港乞錢嘅內地和尚好流,連和尚身份證嘅度牒,淘寶網都有得出售,所以假和尚來港購物,甚至嫖妓,一啲都唔奇.
黑幫血戰邊緣
呢幾日,好多江湖中人打來爆料,話水房同勝和差點爆發血戰.話說十號凌晨時分,勝和元老雞腳黑同水房肥啟食消夜.食完嘢,雞腳黑順道車肥啟返屋企.點知當去到油麻地嗰陣,突然被四架車截住,約十個手持鐵通大漢衝出,不由分說狂扑雞腳黑架白色平治,擋風玻璃同車頭都爛晒,而肥啟就俾人拖出車狂毆,不過雞腳黑就冇被人郁.
搞到咁大鑊,原來係水房高佬發手下一直想搞肥啟,事關肥啟係佢仇家業仔陣營,兩幫人因坐館問題而血戰多年.但班手下太新,唔認得雞腳黑,又唔知肥啟上咗勝和超級大佬架車,接到行動命令就天王都冇面俾.據知當晚勝和同水房都吹晒大雞,香港差點爆發黑幫混戰,好彩高佬發知大件事,立即打電話俾雞腳黑耍冧講鎖你,並承諾負責車輛維修費用等,雙方先及時收韁,唔係都唔知點收科.
四眼柱幫內尋真兇
經常在深水埗打躉嘅勝和猛人四眼柱,早前在區內茶餐廳飲茶嗰陣,被人尋仇追斬,江湖傳聞四起.前兩日,四眼柱終於來電話報平安,聽佢把聲仲中氣十足,佢不斷強調自己乜事都冇:「 OK呀!冇事,冇嘢!我而家隻腳打緊石膏,仲未郁得.」佢話而家要喺屋企休養一排,邊度都唔去得,遲啲會去醫院拆石膏.
江湖傳出四眼柱多個遇襲版本,包括欠人波數,爭裝修工程,和同門結怨,甚至乎參與佔中都有,佢本人就極力否認爭波纜數嘅傳聞,佢話:「差人自己作嘅啫.」原來佢本人都有睇上期《壹》仔,當時爆出四個可能遇襲真相,四眼柱騎騎笑,不置可否,咁究竟邊個咁沙 pot,夠膽斬佢呢?四眼柱話件事唔會就咁完:「未知喎,我哋內部都查緊發生咩事,差人都好緊張,着手調查.」


text:
07 June 2007
今晚早d訓
依排忙到飛起,加上電話又壞壞地(題外話,前幾日發覺部電話只係供左3期但已壞左2個幾月,由本來只用得handfree聽電話到個handfree得番一隻耳仔到依家d電話唔係個個接到,哈哈),基於以上兩個原因,令我last sat已失蹤左一次,今次佢地約打邊爐,點都要死出去見下面,如果唔係一定會以為我死鬼左 =P
去到旺角已八點幾,打邊爐既地點幾偏僻下,切仲帶我穿過黑蚊蚊既冷行過去,真係行行下都唔知去左邊,但入到間鋪,有種似曾相識既感覺,諗諗下原來我黎過,間野既豬骨湯底不錯,經過個幾兩個鐘既食食食同係咁吹水,卒之食到個個飽死當場
見時間尚早,去左附近既Y house飲野,上到去得番一個大肚婆同條0靚仔,d枱又好似有d唔同左,又唔見左條褲就甩就甩既妹妹,以為轉左老細,點知又唔係,吹下水,玩下有2隻梅花Q既啤牌,再玩下爛溶溶既Uno,又過個幾兩個鐘,落到街,諾仔講原來12點幾,我地覺得都算早了,雪榚無lala爆句"好,今晚早d訓"哈哈,我問佢"半夜12點幾先講今晚早d訓,係咪過份左少少呢?發神經你今朝講就差唔多" 我地研究過佢應該講遲左十幾廿個鐘,哈哈
經依句說話,令我思考過如果12點幾旺角走一番到屋企即刻沖涼上床訓,真係會早過平時喎,原來"今晚早d訓"依句野係work的,當然最後我都係睇埋洗冤錄上左陣網先訓啦,又係三點幾lu ~_~

Posted by q"._."p™ at 01:55 Labels: *Say Something
No comments:
Subscribe to: Post Comments (Atom)


text:
開咗大半年都有既「東華慈善嘉年華」今日最後一日終於入咗場玩!
但係呢個所謂「全日無限任玩套票」實在令我對這嘉年華留下污點
本來從來都冇打算過要嚟呢度玩! 但係有一次上網搵到有朋友平放價值$180入場証
原本三張$180x3=$540, 佢只係$350讓咗俾我! 所以就襯呢個復活節假去玩吓!
我哋輕輕鬆鬆朝早去順安邨搵太婆飲早茶, 跟住就打的$60直達啟德郵輪碼頭
我問職員我已經有入場証仲駛唔駛排隊入, 佢話如果要升級就都要排隊去售票處度處理
每張証其實都有$180面值喺裡面, 但係可以免費自動升級做「全日無限任玩套票」
大人升級就要加多$40
當我哋排隊到窗口位置個職員哥哥建議我, 芊芊唔需要升級做任玩套票, 因為佢話裡面有好多嘢佢都玩唔到!(嗰吓我聽見係以為佢指裡面好多大型機動遊戲佢都唔玩得, 所以升級冇咁抵!)
於是我就聽佢講其中有一張冇升級! 跟住職員哥哥用印仔印落去媽咪同哥哥手度證明佢哋係全日任玩的
入到場我哋先由左手邊開始玩起!
原來我計劃咗23/3平日嚟, 但係連續幾日落雨, 到今日最後一日先出太陽, 以為會冇咩人嚟, 點知都幾多!
嘩, 呢個招牌機動遊戲「陀飛輪」真係勁! (嗰吓仲諗好在冇幫芊芊升級, 確實係好多嘢都唔啱佢玩)
我哋分頭行事, 媽咪同哥哥先排隊玩「超級紐約滑梯」, 因為芊芊唔夠高, 過唔到個身高標準
咁我就唯有同芊芊去周圍睇吓有咩啱佢玩
途中見到好多各式各樣既攤位遊戲, 我不嬲都唔太贊成玩呢D帶嚟短暫快樂既遊戲, 好似將錢掉落海咁! 所以我哋只係望兩望就離開
第一個見到又玩得既遊樂設施, 係呢個「繽紛可可杯」雖然個杯唔識得自轉, 同真‧咖啡杯相比係削好多! 不過芊芊都係玩得好開心
原本一個人收費係$30, 而芊芊張咭並冇升級做任玩套票, 所以都有點猶疑好唔好玩, 因為咁樣會扣$60, 玩個遊戲就冇咗三分一, 好似好唔抵, 嗰吓有一陣子想番轉頭將佢升番級
但係職員姐姐細細聲同我講, 俾我只扣一人錢就同埋芊芊一齊入去玩, 咁我梗係話好啦!
玩完之後我哋又繼續周圍睇吓有咩玩, 又再一次見到呢D咁得人驚既機動遊戲, 真係冇可能芊芊玩到, 連哥哥都唔掂! (當時又諗好在冇升級)
然後見到有其他幾個遊戲又好啱芊芊玩喎, 又小飛象又跳彈床又「乍」車咁, 依家得番$150面值, 玩多兩三個遊戲就冇哂囉喎, 跟住就諗不如轉番做任玩套票啦, 所以就當機立斷即刻去升級,
雖然要補番$30, 但係好過一陣間冇得玩仲後悔!
番轉頭睇番媽咪同哥哥開始瀡滑梯啦! 但係去到先見到有D朋友帶住個仲細個芊芊既BB一齊瀡, 跟住我就問職員, 乜唔係唔夠標準高度唔玩得架咩?
個職員話如果唔夠高都可以大人陪住玩既..............(又唔早講)
之後唯有先睇住媽咪陪哥哥玩一次, 之後再叫媽咪同芊芊排多次隊(好在唔多人, 只係排10分鐘唔駛就到)
哥哥瀡完落嚟話好驚好驚!!!! 媽咪就話最辛苦係行條樓梯上去
當媽咪同妹妹重新排過隊既時侯, 我同哥哥就去隔離個「海盜灣迷你高爾夫樂園」打Golf!
總共有9個洞要打入去, 所以哥哥都玩得好盡興! 唔駛話排一次隊只係玩得嗰一陣間
哥哥未係好可以掌握到點打, 每次都係當支棍係掃把將個波掃入洞
終於到妹妹啦! 媽咪抱住芊芊一齊由上面最高瀡落嚟, 芊芊超興奮, 一落嚟就話好想玩多次
但係個場咁大我哋都係去試吓玩其他嘢先! 呢度同場加設有馬戲團睇, 但係我哋都係等佢哋兩個大小小先帶佢哋睇
嚟到呢一邊見到有小飛象「彩虹小飛象」, 芊芊一路嚷住要玩,
哥哥就話唔想玩呢個, 所以只有媽咪同芊芊去排隊!
之後我哋再去到「旋轉小蜜蜂」, 其實暫時玩咗咁多樣都係轉轉轉, 真係辛苦咗媽咪, 因為佢好怕玩氹氹轉既遊戲!
由於已升級做任玩套票, 佢哋玩完又玩(因為冇人排隊)
之後到哥哥又上埋去一齊玩多次
之後見到有「充氣布甸彈彈床」行到埋去先知, 原來唔適用於任玩套票! (心諗開始覺得中伏)
嚟到「兒童創意動感區」諗住乍車, 玩Lego....喂, 大佬! 全部都要另外俾錢, 任玩套票唔包!!!
我嗰刻已經火都嚟, 我完全覺得係誤導......咁咩叫做「任玩」, 請問「任玩」定義係咩
如果要人哋睇番T&C咁細粒字先知原來呢樣唔包嗰樣又唔包, 咁即係明Trap人啫!
喺嬲嬲哋之際, 我哋去玩番個真 ‧ 任玩既遊樂設施「迷你小鞦韆」
點知呢個又話芊芊唔玩得.....話佢唔夠高! 最後只得哥哥可以玩
嚟到呢個「亞馬遜漂流記」, 喂大佬!! 又話芊芊唔夠高! 隔離個「迷你海盜龍」又唔夠高
咁芊芊真係咩都玩唔到架喎, 唔怪得之入場時個哥哥話芊芊唔駛升級啦!
呢架咁既海盜船慢過蟻「欄」, 我都唔明有咩咁危險, 連芊芊都唔駛玩!
之後買咗少少嘢俾佢哋食, 補充吓體力休息吓, 因為今日都幾熱! 不過好在天氣乾, 又有D風
跟住我哋就去咗玩旋轉木馬, 都唔多人排隊! 所以好快就有得玩, 呢個「雙層旋轉木馬」係幾靚
今日媽咪全程同佢哋兩個玩哂咁多個遊戲, 我就只係喺外面幫佢哋影相!
雖然佢轉到頭暈暈, 但係都Sweet Sweet!!
呢一個叫「極速滑梯」聽個名都唔敢玩, 不過最緊要係呢個太多人排隊, 同埋流程好慢有排等, 所以冇玩到!
呢個都唔駛講啦! 佢哋絕對唔敢玩, 亦都未夠資格玩, 如果佢唔係最後一日, 我真係想在網上爆佢完全違返商品說明條例
首先你個「升級任玩套票」個名已經誤導人, 原來唔係全部都係任玩!
第二屬於「任玩」既設施, 原來又有高度限制, 唔夠高就算係任玩套票都唔玩得!
可能對大人年青人嚟講係冇問題, 但係對於一家大細嚟講, 真係指示唔夠清楚! 雖然入場時職員哥哥都俾我建議, 但係我都冇諗過「我以為啱玩的遊戲」係「全日任玩套票」唔包
其實芊芊升咗級之後只可以玩可可杯, 小飛象, 小蜜蜂, 旋轉木馬同埋超級滑梯
所以最後同芊芊玩咗可可杯 x1, 小飛象 x1, 小蜜蜂x3, 旋轉木馬 x1, 超級滑梯 x1, 希望Reach到$180(呀唔係....應該係$210)既面值, 如果唔係就倒蝕了
至於哥哥升級就真係蝕咗啦, 因為佢連$180面值都玩唔哂, 佢只玩咗旋轉木馬 x1, 超級滑梯 x1, 亞馬遜 x1, 迷你鞦韆 x1
仲要途中買咗隻$40雞脾俾佢哋食! 真係好氣頂!
Photo by CANON 5D Mark III, Len | EF 24-70mm f2.8L USM
呀劍評分: 4分


text:
金利來小廚
餐廳地圖
餐廳描述
鑊氣小炒 金利來
金利來小廚由以前牛頭角下村十二座,搬到而家嘅舖位,總共開咗十九年嘅時間.咁多年以來,如果冇返咁上下功夫,講真呀,一早就比時代淘汰啦,但佢堅持到咁耐,就一定有佢獨到嘅地方.
「我哋嘅位置唔算方便,如果啲嘢唔好食,仲點會有人嚟.」十多年嘅光陰,金利來一直都keep住客似雲來,除咗金利來上上下下對菜色嘅一片「真心」,更重要就係,呢到嘅師傅個個都炒得一手好鑊氣!
金利來做小菜出身,餐牌上閒閒地都有百多款小菜比客人選擇,好似佢哋嘅穌炸德國咸豬手咁,更加係非常受食客歡迎.佢哋嘅豬手皮做到好似乳豬皮咁脆,師傅火喉控制得好,豬手外脆內軟,肉質嫩滑之餘,仲keep到豐富嘅肉汁.除咗小菜,金利來仲有燉湯供應,川弓白芷天麻燉龍躉頭,金銀菜豬肝等,都係燉湯嘅常客.每個燉湯都真材實料,冇添加味精,日日燉足六個鐘.嚟到金利來,除咗鑊氣小炒,仲可以飲返個靚湯,清潤補身~
椒鹽粟米
呢款椒鹽粟米,最緊要就係睇師傅嘅鑊氣了唔了得,香脆加香甜,就為止最高分.
煎焗大魚頭
魚頭最緊要焗得夠香夠乾身,呢樣嘢,唔係個個師傅都做到㗎.
茄汁煎海中蝦
海鮮一定要新鮮,金利來除咗用新鮮蝦之外,仲係煮嘅時候加入新鮮茄蓉,食落鮮甜,蕃茄味濃香,襯熱食就為止最佳啦~


text:
我哋一早出咗機場,check in咗就去食個早餐,夠鐘就上機喇.機程兩個幾鐘,但唔知點解辛苦過上次去東京,原因可能係二少開始trouble two,有自己主見又成日發脾氣,加上未瞓夠又扭計;又有可能原先reserved俾三少個baby bassinet 壞咗,要全程抱住三少,所以我哋都唔可以趁呢段時候休息.
終於落機,過海關攞咗行李之後就撘的士出市區,的士係予先book定嘅,好處係唔駛響酷熱嘅天氣下帶住3隻怪獸排長龍等車,又避免咗搞錯酒店地址,代價係貴baht100.因為塞車關係,要成個幾鐘先出到市區,上車無耐二三少都瞓著咗,所以我哋都成機恰一恰,瞓醒就已經到咗酒店附近.
我哋嚟緊呢幾日會住嘅係Four Season Bangkok,話哂都係五星級酒店,酒店lobby佈置得好高雅,同二少扭計嘅喊聲格格不入,所以fountdesk 嘅職員嗱嗱淋帶我哋上房,響房度幫我哋check in.房好大,除咗2張queen size 床之外仲有一張加床予備咗俾哥哥,職員再安排放多張bb床俾三少都仲有位行同開喼.我哋響房嘆咗welcome drink之後就出去食晏啦.
第一站係位於 Chilom 嘅 Central,到埗第一餐食得好d,所以㨂咗去 Greyhound Cafe食,我哋照舊叫咗單骨雞翼,甜醋帶子沙律,白酒煮蜆意粉,蝦膏炒飯,白汁大𧎚意粉同薯條,d嘢好味,但覺得沙律差咗d,呢餐埋單要1仟8佰幾baht,都ok啦!
食完開始shopping運動,先行咗Central,再行 Central World,去埋 Big C買日用品就返歸,由於今日太攰,所以響酒店叫room service 算,餵飽三隻怪獸我哋就休息,抖足精神聽日再玩過.
(day 1完)


text:
聖戰
聖戰(英文:Jihad,阿拉伯話:جهاد,Jihād),音譯「吉哈德」,係一個伊斯蘭教術語,字面意思係「奮鬥」,「儘力」,引伸成為「為主道而奮鬥」.《古籣經》關於為主道而戰嘅訓令主要集中喺講麥地那時期嗰陣嘅經文,規定咗呢樣嘢係每個穆斯林都要盡嘅義務.之後呢個概念又喺阿拉伯對外征戰時,以伊斯蘭教旗號而打嘅仗.不過喺好多阿拉伯對外征戰勝利之後,「聖戰」呢樣嘢已經無人再講,得返哈瓦利吉派仍然奉為基本教義.而喺聖戰入面殉教嘅人,就會叫做舍希德(Shahīd)[1].
簡史[編輯]
喺中世紀嘅伊斯蘭教法入面,聖戰係好受重視嘅伊斯蘭教法,甚至係六大信仰之一,最初聖戰嘅意思,係指為咗捍衛伊斯蘭教信仰,而同啲異教徒或者「不信道者」死過.到封建時期,聖戰就係啲君主用嚟以宗教名義而發動擴張侵略嘅手段.
不過,除咗中世紀封建時期為咗擴張侵略而發動嘅聖戰之外,近代聖戰多數都解做以自衛做目的,一定要因為受侵犯時先可以話聖戰打返人,而呢種侵犯多數係講國家領土,唔再係指個人喺宗教上嘅意義.例如19世紀末奧斯曼帝國以聖戰嚟號召對抗歐洲侵略.二戰之後阿拉伯亦以聖戰嚟號召對付猶太復國主義者.
原教旨主義[編輯]
雖然現代社會,聖戰呢個觀念對於伊斯蘭教嚟講已經過時,不過仍然有好多主張原教旨主義嘅極端派話之你.例如埃及穆斯林兄弟會出版嘅一本小冊子《路標》就極力鼓吹聖戰觀念,不過佢哋講嗰種聖戰又另一樣嘢,《路標》作者宣稱「伊斯蘭本身就係聖戰,直到而家都仍然成立」.不過因為《路標》呢本嘢喺60到70年代喺埃及同好多阿拉伯國家都係禁書,所以呢種聖戰觀念當時唔多人知.不過喺埃及就有人受《路標》影響秘密搞咗個「伊斯蘭聖戰者」嘅組織,佢哋秘密發佈咗一本叫《聖戰:被遺忘的義務》小冊子,裏面聲稱聖戰係每一個穆斯林都要盡嘅義務,佢哋話反伊斯蘭教嘅都係敵人,鼓吹對所有反伊斯蘭教嘅敵人展開聖戰.伊斯蘭聖戰者就喺呢個理念之下,發動咗好多暴力恐怖活動,例如埃及民選總統沙特就因為唔肯全面恢復傳統伊斯蘭教法而俾佢哋當眾殺死.
而呢種聖戰觀念,喺原教旨主義同極端派入面係咁俾人利用嚟發動各種暴力恐怖襲擊,佢哋認為,為咗聖戰,可以話之你死,不擇手段,唔理後果.
參考[編輯]
- ↑ 《伊斯蘭教小辭典》 上海辭書出版社 ISBN 7-5326-2033-6/B78


text:
作為家教會委員, 今年係我第二年幫手攪親子旅行! 我要做野, 為免疏忽照顧兒童, 今年都係淨係帶小慈一個, 弟弟聽到直情想喊, 我即刻安慰佢: "遲 d 你 K3 畢業既迪士尼畢業慶典我都淨係帶你一個, 小慈家姐都冇份去啦! 一人一次唔准扭計, ok?" 弟弟先至釋懷, 仲即刻話小慈家姐個日仲慘呀天黑都未見到媽媽因為我地會玩到迪士尼關門先走! 冇辦法啦, 個日係平日, 小慈家姐要返學真係冇計
所以, 一早帶小慈出發幫手做小車長要點名, 你睇佢幾開心
我地第一站去大尾篤船灣淡水湖, 呢度係出名既踏單車勝地連廁所都特色過人
狗仔游狗仔式引起小朋友無限驚喜
小慈唔係好多同班同學參加, 所以連班主任都冇報名 >.<
左起: 潘嘉敏, 郭恩慈, 黃柏陶, 傅旭謙, 吳君翹, 鄧旨謙
5 號車大合照, 今年低小有 430 人參加場面墟陷
葉副校長和老師們, 培基既老師都好後生呢
今日天氣好好, 海天一色
我與我的乖女 ^^
二愛班的三位女孩子, 中間係插班生王元熙
大步走
籌備一個親子旅行, 由搵行程搵旅遊公司, 交收學生報名表, 入資料入支票, 編車編枱, 仲有最辛苦呢餐午餐, 因為食飯加人人有份大抽獎, 要買差不多200份禮物真的一點不容易
小慈對 d 禮物虎視眈眈, 今年都算大手筆架
又話人人有份, 小慈等左好耐都未到抽到佢不知幾失望, 點知好戲在後頭, 小慈係抽到終極大獎!!!! 由葉副校長頒獎 ^^
$300 玩具禮券, 小慈你想買咩玩具都得啦 :)
第二站我地黎到中大, 爸爸間大學呀 :)
大學之道 在明明德 在親民 在止於至善
我都好耐好耐冇黎過喇! 呢條百萬大道, 當年秋住宿舍時成日都經過
經典既碧秋樓, 梗係要影張相啦呀女, 你咪就係小碧秋咯 ^^
鄧旨謙好照顧小慈架
小慈好鍾意中大, 不停話呢度好靚, 好舒服
穿過最出名既中門, 將來就會 First Hon 畢業喎~
第三站我地黎到錦田, 呢條係出名既便母橋, 康熙時代已經有, 仲翻新過添
參觀出名既樹屋
好耐冇黎過錦田鄉村俱樂部
翻新過, 多左好多野玩! 第一次摘番茄
好易摘, 小慈剪左番茄一家三口
收獲豐富, 承惠 $40
呢隻山羊好攪笑, 佢唔鍾意食要俾錢買既椰菜反而鍾意食雜草, 攪到成班小朋友係後面塊田度不停除雜草餵佢
去錦田差不多一定要玩呢個彈床, $20 / 10 分鐘, 每人心口貼張寫左時間既 label, 冇得奸賴
新遊戲呢隻識唱歌又識自己行既熊貓, 小慈勁鍾意, 不過好貴! $40 行一個圈咋
做手工時間, 呢個姨姨非常好心機教小慈整水晶球
整左隻迷離兵阿的, 小慈鍾意到不得了話一定要同弟弟分享
與嚴主任合照, 小慈話佢成日係學校講英文架
非常高既黃校長, 溫文儒雅
教小慈數學既 Mr Fung 非常似鄧英敏
心情愉快地袋住個大大獎, 一袋番茄, 再加隻迷離兵水晶球滿載而歸 ^^


text:
2016年9月24日 星期六
♥(美食)尖沙咀甜品 .甜點+咸點 白色雪花之公主 ♥
呢間白色雪花之公主其實之前係元朗已經食過
不過元朗果間分店就只有甜品,而尖沙咀呢間就有埋其他野食揀
當日放工後來到都唔洗等位就可以入坐 (唔通D人以為只有甜品?)
未嗌野食之前發現牆身有插頭同USB位俾你隨時差電
非常貼心呀!! 因為韓國好多餐廳已經提供充電嫁啦!
出去望定個甜品櫃有咩食先
呢2款蛋糕都好吸引呢!
同事叫左呢杯西柚水果茶 有新鮮西柚好清新同茶味都好濃~
我地嗌左好多小食當晚餐! 包括有柚子蜜雞翼
煎得個皮好脆口 食落仲有小小柚子既香甜味 唔錯!
仲附有一兜仔菜俾你中和返口入面既甜味呢~
仲有韓式煎餃子﹐韓式既餃子會比較扁身
見到餃子既顏色都知煎得幾脆身啦 (對煎野太有要求的我都表示合格!)
最有驚喜既係呢道「香炸魚餅麵」 點解成盤咁似炸薯條既喂~
食落脆卜卜 好似幼身既薯條咁 但又唔會好似薯條咁飽
仲有淡淡魚香味呢~ 加埋醬汁一邊食就更加惹味, 點唔點醬都好味!
我地仲點左黑松露薯條﹐當然黑松露先係主角啦
味道香濃配埋薯條一流呀!
女仔都係等甜品時間嫁啦! 我地好貪心咁叫左3款
其實我唔係太喜歡食芋頭味既東東﹐不過同事話好想食芋頭卷就試下吧
無諗到係帶奶香吧芋頭味 中間仲夾有一舊芝士奶凍的東東係卷入面
唔鐘意食芋頭味既我都食左大半 我會俾70分!
而草莓撻上面有4粒新鮮草莓已經好吸引﹐不過可能過左草莓最當做既時間
所以甜度只屬一般﹐入面既撻底都有層脫朱古力﹐食完飽肚感非常高 (笑)
還有最後的怪獸爆谷雪糕(細) 身為雪糕怪既我冇可能唔嗌吧!
焦糖爆谷加上牛奶味重的雪糕﹐為呢杯野跑多1一個鐘都制呀!
如果多人既話可以叫個大既~ 仲見到有KITKAT味tim! 好想下次再黎試下~
草莓專頁開通喇!想關注我更多既消息?快d黎like我啦^^
www.facebook.com/BerrysTalk
FB Page: *Berry's Talk*
這裡可以聯絡我: Berry1437@hotmail.com
訂閱: 張貼留言 (Atom)


text:
一舉手一投足,除左香氣之外,散發住一種攝人既貴氣,無番十幾廿年既功架係無辦法咁自然流露到俾我地睇.跟著呢位女強人既下屬,都一致推舉呢位幾乎無可挑剔既好上司,平時賞罰分明,說話客氣得黎好溫柔,又會因應下屬既優缺點俾好多exposure機會.永遠將好野留為己用唔係佢style,佢係會真心為佢地既前途著想.唔單止,同事仔生日,連埋節日每次都不忘送上小禮物加一張親手寫既心意卡,逗緊十幾萬人工既高級經理願意咁「紆尊降貴」去表達善意,對同事黎講真係執到寶.
而係對外方面,由於交際手腕強,工作方面係事半功倍既兼好易就有天文台自動報料.上司既上司都好睇得起佢既工作能力,由草擬信件,講稿,通告,準備presentation資料,同各個部門既阿head傾manpower和制定年度預算目標,到自己一手一腳hold functions和管理幾條HR team……咁繁重既workload點會無打沉過佢?不過佢願意講出聲,亦諗方法去盡用同事既長虛令到件事行得快啲有效率啲,得到好多人既支持,所以佢係一個幾唔錯既仿傚對象.
而如何鍊成強大既內心,就係先從別人既內心著手.坐到咁高位,下面奉承既人多不勝數,係咪唔多唔少會造成啲港女同公主脾氣?而佢?真係唔覺有.佢鍾意稱呼下屬做「阿仔」,「阿囡」,主動拉近大家關係融洽啲,更方便做野.下屬個心自在左,想係好老闆面前「搏表現」既諗法亦會大大提高,因為佢地知道付出左,除左白紙黑字紀錄係appraisal上面,最緊要係會有人記係心,而唔係粒聲唔出利用完人仲自己領埋功.
佢作為兩子之母,一直對自己既言行好謹慎,怕小朋友有樣學樣,所以極少見到佢會狂燥發脾氣,最多黑面一陣咁多啦!平時呢啲時候,係無人夠膽騷擾老闆,不過正正因為佢平時種下既愛心實在太多,本來係競爭對手既高層同事都會忍唔住主動關心.高層既野好多時心照唔洗講到咁明,最驟忌係匿埋一邊死做爛做無人知,肯拍下膊頭聽對方呻兩句已經好足夠.連同事既心都嬴到,只因佢都係個義氣仔女,頂頭大佬有野安排唔妥當或者出現不公,佢係會心口掛住個勇字行出黎同大家去一齊開放自己既感受.係既,可能係因為佢無咩經濟負擔,唔怕無左份工先夠膽咁做.之但係呢個社會大把賺錢買花帶既人,係會選擇匿係自己細小安逸既世界就算,理得你出面打緊仗!
職場好現實既,就算已經上到神枱,都唔會永遠有把握控制好所有人和事.一有難纏既case就見真章,一係被「咩鑊」走人,一係扭盡六壬出盡法寶去整熄火頭.唔好以為領左功叻叻豬就可以安樂坐到退休,周邊妒忌既小人可能會蠢蠢欲動出黎搞搞震,你愈坐得高其實愈頭痕……
做人做事先要努力培養獨立既思考,唔好輕易俾對手同老闆動搖,對下屬多一啲了解,佢地既愛戴分分鐘係危急關頭助你一把,係未有事先諗定plan A,B,C,如果到最後都唔如願發現唔係想行既路,或者放手一搏反而搵到出路,who knows?保護自己最強既武器就係壯大內心,釋放出與眾不同既氣場,有妖氣埋身?未驚過!


text:
日日做到天昏地暗既阿真,係我地人事部出名勤力兼好人緣既高級主任,係呢間公司打滾左十五年,上上下下都知道佢係我地部門第二把交椅.理應一早上左經理或 更高既神台位,不過聽聞佢情願唔升職,只想做返而家佢最拿手既工作,好好輔助新手多過想應酬上面班大帝.而無小朋友既佢每晚慣性守尾門至少晚上十點先捨得 走.所以做得佢下屬既,又點會敢準時六點鬆人?
阿真既助理阿怡周不時同我地訴苦,「我準時走但係真姐又夜走既話,經理會覺得係我幫唔到手.」
我反而認為唔係咁大件事︰「唔係啊,真姐次次都笑住同你講再見,佢應該無野既.仲有啊,經理都知真姐係自己晚晚留到好夜,唔通會勉強你要陪佢咩,你唔好咁上心.」
阿怡好苦惱概嘆︰「唉,你都唔知,有時做晒手頭上既文件,同佢講聲因為要同屋企人食飯所以走先,其實好難開口架你明唔明?唔知佢點諗我,好似搞到得佢自己晚晚係公司叫外賣食.」
聽完覺得打工仔點解咁可憐,「返屋企食飯」會變成左係同上司「要求」收工既藉口.
我唔支持阿怡咁柔弱,雖然我明白係公司留晏啲,一般香港既老闆會覺得對公司既歸屬感多啲,因為你願意將寶貴既私人時間放多左係呢度,但諗清楚真係遲一個鐘走就會對你印象好左?最可怕係你做多左,原來上面只係覺得你辦事不力,工作效率低先要留得夜?
想返屋企食飯,why not?要同上司交代不如早啲同媽媽講煮埋你飯等你啦!


text:
2015年10月21日 星期三
21 OCT 2015 重陽都要入去迪迪尼
21 OCT 2015
重陽節
中午同家人去左食齋
之後,,,,去左迪士尼
哈哈~~ 點解呢?
本身我地都諗緊有乜地方好去既
但早兩日媽媽谷有人提醒今日可以入園
喂~~ 難得既紅日竟然可以入園
緊係去啦!!
不過,,,,未去到停車場已經開始後悔
因為,,,,,私家車停車場已經爆滿
雖然佢會開放旅遊巴士停車場,,,,
但都意味著園內有好多好多好多人
有問過 JUJU 不如去草地玩好唔好
咁其實問得佢都預左佢會堅持
所以都講定入面會好多人, 要排隊排好耐
唔可以唔耐煩扭計
我地架 P3 又出動喇
睇中佢既原因係哥哥可以企係後面
不過其實個位唔係好大
JUJU 細細粒企上去都有少少窄
TOTO 宜家識坐
可以獨霸架車啦
入到場
剛好巡遊
由於十月有哈囉喂
今日大街既人物都會換左哈囉喂服裝
之前試過睇完巡遊即去排隊都截左龍
所以今次唔理喇, 去排左隊先
都已經排到好後囉
巡遊完左, 大街又開始人來人往
眼見條隊起碼排成個幾鐘以上
我就唔知哪來的勇氣
竟然用 I-ANGEL 抱 TOTO
拖住 JUJU 就走去排其它隊影相
其實都係為左佢地
JUJU 鍾意佢地多過 M&M 架
今日, 唔知點解
D 工作人員影相影得好慢
條隊好長好長, 但又郁得好慢好慢
真係等到燥燥地
JUJU 又開始扭眼訓
咁我唯有俾部機佢影下相啦
HAHAA
後面個日本仔哥哥
佢地都好好人, 有同 JUJU 玩左一陣呀
之不過, 最後....
JUJU 都係俾周公 CALL 左佢去
真係唔好睇少媽媽既小宇宙
我...竟然可以....
手抱 TOTO, JUJU 再坐係 I-ANGEL 上僕住我訓
訓左十分鐘左右
遠處既 JUBA 見到黎救駕
WU~~
眼見仲有十個左右就影到
唔好 "SIDE" 啦
我同 TOTO 影囉
返去回合 JUBA
都入到大直路喇
但都仲要等多半個鐘....
睇下 TOTO 幾嬲豬
排左咁耐, 無理由無 JUJU 份架嘛
咁我地差唔多到就不斷係 JUJU 耳邊講野
"嘩~~ MICKEY 好靚呀"
"嘩~~ HALLOWEEN MICKEY 呀"
"嘩~ 嘩~ 嘩~ 嘩~ 嘩"
JUJU 不敵我地既 "嘩嘩神功"
最後都起左身合照
不過未訓醒既樣
同埋唔肯自己同 MICKEY 影囉
好啦, 淨係排隊影相都排左 2 個鐘
都有少少餓喇
我地去左火箭餐廳食野
JUJU 一個人爭唔多食左半個飯~~ 勁~~
食完飯就等睇 "光影巡遊"
等睇巡遊時影
每次見到 JUJU 好投入咁睇巡遊
我仲開心過佢呀
會同佢一齊跳舞
個感覺真係好正
唔知仲可以陪到你幾多年呢?
睇完巡遊又要扮下野
問左幾次玩唔玩巴斯, 佢都話玩
果然大個仔係唔同 D
今次真係同左爸爸入去玩
我就同 TOTO 係出面等
玩完話要黎多 ROUND
原來 TOTO 都係得架
一家人入去打 "索克天王" 喇
嘻~~ 我坐後一架車
就可以影到 2 父子打怪獸喇
JUJU 都好投入架
係度又要讚下細佬 TO
雖然裡面既 "聲響" 都幾大
一般小朋友應該都會驚
不過佢可能太眼訓喇
我蓋住左佢耳仔, 佢竟然都訓得著
玩完又係度玩下玩具先走啦
好鍾意 JUJU 唔會蝦我地買野
(不過亦可能因為我地唔會輕易買玩具俾佢有關)
每次玩完, 佢雖然會唔捨得
但都會放返原位 SAY GOODBYE
當然~~ 佢都會要求我地買啦
(有一排呢個意慾仲幾強烈)
不過我地解釋過唔係每樣野都可以擁有時
佢又好似明明地咁喎
隔左一排又無再叫我地買野了
玩完玩具, 煙花都放完了
好啦~~ 夜深了
要返屋企 LU
訂閱: 張貼留言 (Atom)


text:
2013年5月31日星期五
新居啟動之肆拾貮 - 廚廁鋼配件
尋晚收工後去咗旺角買啲嘢先去新屋視察,依輪都係行呢個模式,因為工作繁忙,都要「揸」緊時間逐少逐少買呢啲嘢.
今晚就買咗工人厠個Steel King鏡櫃,同埋掛喺牆上面條Day&Day不鏽鋼通,好似話好耐用嘅.個鏡櫃都激死人,上個週末睇啱咗個大特價鏡櫃,$8xx減到四百幾,但因為想對下尺寸先,所以無即刻買到,估唔到尋日啱啱賣晒啦!結果都係畀$438買咗個細兩個size嘅……所以真係抵嘅就要趁手呢.
發佈者: Gary Goh 於 14:09 0 留言
2013年5月30日星期四
新居啟動之肆拾壹 - 傢俬安裝進度報告
繼續有進展,書櫃層板同門都裝上了,我只設計了一道門,所以收埋口就應該算已經完成安裝了.
睡房地台床及衣櫃都已經擺好位,足夠承托我入去影咗張相呢!
發佈者: Gary Goh 於 21:43 0 留言
新居啟動之肆拾 - 大門安裝了
發佈者: Gary Goh 於 20:29 0 留言
2013年5月28日星期二
新居啟動之叄拾玖 - More傢俬
發佈者: Gary Goh 於 21:28 0 留言
新居啟動之叄拾捌 - 木造傢俬到了
嘩!我星期日才往心裏投訴說這星期好像進度不多,兩天後的今天一看,傢俬都已經搬過來了!現在堆滿屋一包包的都是木頭……
而廚櫃和廁所櫃都已經安裝了呢.
發佈者: Gary Goh 於 20:13 0 留言
2013年5月26日星期日
新居啟動之叄拾柒 - 磁磚防滑指數
記得我同太太第一次去旺角買磚,不時都聽到啲sales講防滑指數,一時R9,一時R10,聽落好似好勁咁.
直到今天,雖然我已經買晒所有磚,但係仍然想尋個明白.終於我「的」起心肝,上網揾咗啲有關資料.
首先,R字頭嘅防滑值係源自德國嘅DIN 51130標準,R值由R9到R13,唔係由R1開始!呢個德國標準係透過穿上安全鞋測試人員站在加了潤滑油嘅測試物料上,然後計算測試員在哪一個傾角開始滑動,再用以下嘅圖表,就可以得出R值.
發佈者: Gary Goh 於 17:33 0 留言
BB攻略之叄 - 嬰兒揹帶
除咗嬰兒床,高櫈之外,當日AEON減價我哋仲買埋嬰兒揹帶.同浴盆一樣,佢哋又係有N隻牌子,價錢個range仲大,由三百蚊到千零蚊都有,有大牌子亦有啲未聽過嘅.
大牌子有Aprica,Combi,Chicco,其他有隻日本造嘅叫Eightex,再之外就係台灣貨,最平好似係呢啲.
Chicco喺AEON只有隻2 way,所以就rule out咗,唔想再花時間揾了.
台灣貨平咗一截,有啲令人唔放心,始終揹帶都關乎BB安全,買個心安都要嘅.
反而我以為太太會fancy日本造嘅Eightex五合一BB揹帶,佢一向唔太放心大陸造嘅貨品嘛.
但估唔到佢都只係稍稍掙扎就集中考慮Aprica同埋Combi,兩個都係日本牌子,但係就大陸造,不過太太覺得都要達到某啲標準嘅,相信日本人都係用呢啲貨啩.比較Aprica同Combi兩隻之後,包括質感,質量等等,最後我哋就揀咗Combi嘅Premiumbreezing,今日件貨都到咗喇,係適合男仔嘅藍色㗎!
發佈者: Gary Goh 於 12:43 0 留言
2013年5月25日星期六
BB攻略之貮 - 摺疊式浴盆
前個週末吉之島有BB用品減價,我哋諗住今次去買埋最後一批BB用品,BB床,BB櫈,BB浴盆等等.
BB浴盆係我哋最後無買到嘅,一來牌子好多,我哋都唔知點揀,另外太太話一田有隻摺疊式浴盆嚟緊會減價,所以都諗咗一陣.最後我上網望下個摺疊式浴盆係乜東東,覺得係好嘢,因為浴室始終唔大,容易收藏嘅嘢有好大嘅用處!
喺上網研究過程,我發現香港原來有兩隻摺疊式浴盆較受歡迎,一隻係我哋買嗰隻Karibu Folding Bath,似乎係香港牌子同大陸造,另一隻Stokke Flexi Bath係丹麥牌子丹麥造,價錢就後者貴少少,都係標價四百零蚊.
望上去就好似Flexi bath型格一啲,畢竟秉承北歐嘅設計風格,不過我就覺得軟膠成份居多,有啲似屋企啲收納箱,總覺得唔太穩陣,同埋睇網上評論話呢個款啱大個啲小孩仲啱用.
至於Karibu,我覺得設計幾好,同埋容易明白,又相對夠硬淨,同其他睇過嘅浴盆有得比,啱出生BB用,我哋又唔會喺戶外用浴盆,所以唔駛Flexi Bath咁輕巧,反而想實淨啲.於是,雖然係made in China,我哋都揀咗呢隻嘅紫色版本.
發佈者: Gary Goh 於 09:46 0 留言
2013年5月23日星期四
BB攻略之壹 - 嬰兒手推車
有見新屋裝修已漸上軌道,我諗都係時候記錄低我人生另一個大Project嘅過程了.而呢個過程入面學習到嘅嘢,希望不久嘅將來又可以再用啦!
呢個大project就係我小BB嘅誕生喇,我同太太都已經花咗唔少心機準備小B嘅到來,希望第一次過程順順利利.喺呢個Blog入面,我姑且集中於物質上嘅準備先,關於心理心情上,醫學上,養生等等,等我ready一啲先再分享.
今日就先分享下買手推車嘅經驗先啦.
自從準備BB到來之後,我越來越留意喺街人哋用咩BB車牌子,有咩款式等等,我見都不外乎嗰幾個:Aprica,Chicco,Combi,Peg Perego,Quinny等,後來我仲透過Facebook認識咗英國Silver Cross呢個牌子,啲車款好歐洲feel㗎!
後來我見有幾個朋友都用Peg Perego,同佢係意大利牌子,無可否認,意大利牌子喺我心入面係高啲嘅,去過意大利都會愛上佢,仲有,啲裝修料都係意大利靚啲啦,相信佢都會安全啲(主觀意願).太太亦都好初期就鎖定咗呢個牌子,一拍即合,Good!
至於Peg Perego都有幾個款,一般香港人都話用P3呢個款,比較平同輕啲,適合香港使用,反而其他就較重,難啲上車落車,搬嚟搬去.我哋本來都諗住係咁,但後來我哋知道買水貨會平好多,所以都用上網買呢個途徑.因為咁,我先知道原來P3呢個款已經幾舊,雖然香港仲有賣,但係意大利同美國都已經phase out咗唔賣了,我信心就減弱咗啲,有得揀都唔好買幾年前啲model啦,雖然係平千零兩千蚊……
最後我哋揀咗最新嘅Book Plus,貪佢可以易啲摺埋同個樣討好啲,本來我哋想要Pois Black嘅,不過小貨店無貨源,我哋就揀咗呢個Pois Grey.
尋日收到email,佢已經上船運緊嚟香港喇,要七月先運到,仲有排等呢!
發佈者: Gary Goh 於 19:59 0 留言
2013年5月22日星期三
新居啟動之叄拾陸 - 燈槽製作
今日係有啲驚喜,又見木門框裝緊,又見燈槽都差唔多攪掂,
似乎黑雨並無影響到師傅嘅進度喎……
間屋越來越似樣了……
似乎黑雨並無影響到師傅嘅進度喎……
間屋越來越似樣了……
發佈者: Gary Goh 於 23:12 0 留言
新居啟動之叄拾伍 - 木門安裝
今朝早黑雨,所以今晩好心急咁上咗去單位睇有無漏水,好彩都無事,仲見到木工師傅已經開始裝門框喇.
如果我無理解錯,裝門框前要先在石屎門位加幾塊木板邊,作用應該係將門框固喺上面,同埋整直個門邊位.廁所已經裝上咗個門框啦,摸落出滑嘟嘟的,好開心!因為係趟門,所以門框會突出少少,我而家先知原來連框都會突咋.
喺地下仲有個大門框,好闊嘅,相信係廚房個框啩,其實真係無諗過咁闊,好誇張!
發佈者: Gary Goh 於 20:50 0 留言
訂閱: 文章 (Atom)


text:
隊長增值服務
Tuesday, May 17, 2016
租樓性價比
信不信由你,個市場好明顯已經緩和左,到暑假的旺季,可能就會有微升的潛在爆發力.
最近隊長忙於處理secret project的新租客,老實講我不得不提出真係好煩.但如果你係淡友認為租金下調或者乜乜物物果D,我可以話比你聽其實第一你真係唔好再睇呢個Blog,第二就係租金基本上無跌,最差果個都係持平,最好果間仲要破埋頂上升.
但係有時D野我覺得租客計數真係好無謂,老實講成日諗埋D縮數野,好似比錢你賺多少少但可慳的,死都唔肯制,反而要搞到核核突突咁黎平先開心?可能你未必聯想到,但簡單D講,一間well furnished的屋可能收你10000咁講,街可能係8500乜都無又殘又醒,但係佢地唔會考慮原來自己買衣櫃買枱買床買呢样野样,係可能要幾皮野的事,呢家比多1500一個月,一年比多18000,D野fit晒位,間屋新的一样,住的人又會舒服d,但就係唔識諗,死都要慳頭輸尾輸質素,真係傻.
當然你可能又會話咁人地可能自己有傢私有電器又或者買左第時唔岩都可以搬走,咁我只可以話比你聽係一定無,而且都唔會搬,但點解我就廢事講,總之secret project行左咁耐,對住D租客我真係乜人都見過,想慳的人又特別多,但到最尾決定租我樓的人,通常都會發現原來係最化算的方案,對比部份人錯過了,然後住得突然差勁多的,累見不少.
不過你又唔好好有型咁諗話係咪隊長建議租樓要整到well furnish比人呢?呢件事就唔係咁講,始終一來成本太高,要做好一間屋的裝修同傢私,今時今日真係都幾L貴.以裝修成本計,呢家一間三四百呎的屋,真係同你執晒水電天地廚廁,無三十至四十個真係走唔甩,對比番三五年前可能二十個搞掂的時間,租金無大幅上升的情況下,真係好唔化算.再者,記住,Cheap人真係好多,你做到靚一靚,同同一個屋苑的殘裝比,可能都係收多10-15%租,個市差時可能直情無分別,最多都只係租出去快D,所以唔好亂諗話要整靚間屋租比人,條數有時真係計唔掂,除非你只係化下妝油下油就算.
但係問題又黎啦,就係點解隊長又可能會執晒間屋先比人呢?原因又真係好唔同,因為如果你得一間租盤比人,你對一個租客,你間屋壞一次野,都係整一次姐?但係,如果你有好多間屋,每間屋都壞一样野,咁你就要整好多次!!再加上,如果你間屋係本身都真係幾殘舊的話,咁可以話比你聽有好多間的話,你中問題的時候係特別多,而除非你真係全職收租,而且你又唔中d大穫野係可以等你慢慢搞的,仲要個租盤唔係同你住的地方差好遠,否則,你可能夜晚有人Call,一call你又要飛車去唔知邊度,無啦啦無左成日/晚,呢個就係你的時間成本.
所以,隊長傾向如果認為個物業係優質可以持有的,都會去執靚佢長線持有,因為只有長線持有先可以收得番個執的成本.當然當中一定仲要睇到D野係人地睇唔到,咁你先可以係長線賺盡,否則你駛多左的裝修錢,真係十年廿年都收唔番.係租金回報,對比時間成本同利潤最大化之間遊走,真係好考功夫.
4 comments:


text:
路線:良景邨>菠蘿山>青山>青山寺>屯門站
全長:6 km (估計)
時間:3小時45分 (包括影相,搵路去車站時間)
由於個 runkeeper 傻左,路線記錄去到青山就停左.由青山落屯門冇記錄了(-.-)
Total descent: -96 m
今次冇去南生圍,所以直接座西鐵去到兆康站,係2號月台轉615號輕鐵去良景
唔係架架去屯門碼頭都啱(廢話)
到良景了,先去商場開餐 =P
吔完飯好快就行到去起點,路線同上次一樣
經過慢長斜路又行到上來呢個平台,今日唔見有私家車,又唔覺有飛機友
拎轉背由呢條樓梯上就可以行去青山,遠遠山頂上就係青山發射塔.嘩~~似似好遠咁喎,由呢到開始行過去大約要粒半鐘
沿途山路上多落少,冇分支路唔怕行錯.間中會有比較平坦地方可以安全地影下相.
上山路好難行,路斜得來又多碎石,不過向上行已經比向落好好多
行行下見到有人玩攀石.呢位人兄乜冇就咁就由山邊行落去,真係好勁.
青山前一個測量柱-539m,目標在望了
係呢個測量柱位置可以望到成個屯門
再向前行冇耐就到呢個發射站,唔知點解上晒保謢色攪到好似軍事設施咁
又整多張全景先
終於到了,仲要行一段樓梯先可以上去發射站
終於上到頂了.又係時候影相,今日都仲係佢.要影完一筒36張菲菻真係要用好長時間,希望快 d 影完下次可以帶第二部機
發射站上測量柱(583m),呢到可以望到黃金海岸,風景一流
由發射站望番落去涼亭
由涼亭旁邊短樓梯行落去發現山頂健身室,夠晒特色
影飽相,由呢到落山,靚路
落山去
落
再落
仲有得落
落極都有得落
嘩~~仲有得落,如果行上來都應該會好頽
艱險難行,我知吖~~
呢條樓梯超級好跑,好快就跑完了
穿過呢個涼亭再落
又可以再跑
到左青山寺,開始見到車路
落完山了,計一計淨係落山都用左成粒鐘
轉番出大路可以去到輕鐵青雲站
想慳番幾蚊於是決定行去屯門站,過行人天橋
呢到直行就到屯門站了


text:
食錯藥
後來返咗嚟香港,經朋友介紹下遇上林醫生,一睇就8年,最初佢曾經開過一啲阿士不靈或者散利痛以外既止痛藥俾我,點知都出過幾次事,摸吓摸吓先知我受得邊幾隻藥.喺呢幾年,都曾經試過有三/四次藥物敏感,主要都係自己唔聽話,亂食成藥出事,而呢幾次既情況就更加一次比一次嚴重,唔單止眼腫,連呼吸都有啲困難.醫生話年紀越大通常情況會嚴重架喎,唉~~ 又係關年紀事!
好啦,話說上個weekend開始,我既左邊頸近膊頭位置開始赤赤痛,過多兩日連右手都被扯到好痺,到咗星期三直情痛到坐立不安.於是我即刻打電話去卜睇開個嗰therapist,點知佢要禮拜六先有期,咁無辦法唯有拍住panadol頂住先,但係完全無幫助囉.禮拜三一起身,哇.. 仲痛咗添,喺lunch既時候我短訊朋友L (佢屋企係開藥房),問佢有邊隻勁啲而我又受得既止痛藥 (佢係知我有藥物敏感).於是我聽佢既意見買咗一隻V字頭既止痛藥,一食.. 真係噢畸喎,起碼減低咗4成痛楚.跟住返到公司做咗大概兩個鐘頭嘢,突然間左眼開始標眼水,又痕痕哋.. fxxk,又中招!?!呢次情況如醫生所講,又比先一次嚴重,唔駛5分鐘隻左眼已經腫起晒,呼吸又開始唔係好暢順,而我個豬頭樣就更加嚇親周圍啲同事.於是我即刻飛的過海去家庭醫生度啦,喺途中我越嚟越辛苦,左眼腫到得返一條線既同時,右眼亦都開始腫,又不斷標眼水鼻水,呼吸亦越嚟越辛苦,當時個心真係慌到不得了!一衝入診所,我都唔理得其他病人咁多,即刻同姑娘講話好辛苦,姑娘見到我咁既樣都即刻叫其他人讓一讓路.一見到醫生我即刻拎個排V字頭既藥佢睇,佢話:呢隻都少人敏感架喎.. 你下次買成藥打俾我問下先嘛.嘩,你今次好嚴重喎,連眼球都漲大,同你打支針先然後再食抗敏藥,20分鐘度會鬆啲架啦.跟住我過咗另一邊個細房訓咗大概一個鐘先好返啲,然後再休息多一陣至可以慢慢爬返屋企,一路上我一路垂低頭,好鬼驚俾人見到個豬樣.由於今次真係腫得好利害,要成差不多3日先還原真面目,辛苦晒~ 我話過以後有咩事都會打俾醫生問吓先架啦~~ 朋友L,你又唔駛內疚既,你又唔係有心,總之他日我有咩衫長褲短,你記住第一時間仆出嚟話俾啲人知我有咩藥係食得架啦!


text:
天然 baby food 唔一定喺指人奶嘅, 其實仲有好多選擇.
成日見D廣告 sell D BB奶粉有乜乜 A 乜乜素,食咗D B 會醒目D , 對眼又好D etc. 雖然我只喺一個普通巿民,不過我都知道呢D只喺D奶粉商嘅 theories ,消委會都話無證據顯示 D BB 食咗呢D奶粉真喺會聰明 D.而且話就話喺額外營養素,但其實咪又喺化學添加劑 ! 乜咁樣抽取出嚟經處理嘅營養素真喺同食物天然嘅營養素一樣咩? 咁點解俾D牛BB飲經過處理俾人飲嘅牛奶一斷日子後會營養不良?
都喺o個句啦,有必要要 D BB 一出世就食咁多化學添加劑咩?!
整天然 baby food 只需要 2 分鐘 , 快過整杯麵 !
開估啦! 喺牛油果!
兒科專家威廉·西爾斯博士建議 BB 食牛油果因為佢哋對 BB 腦部成長好有幫助.
佢有豐富蛋白質,纖維,尼克酸,硫胺素,核黃素,葉酸,鋅,歐米加3脂肪酸,單不飽和脂肪(又名“好”脂肪)有大量營養物質,例子不勝枚舉. 牛油果同時喺脂肪同高熱量水果,所以佢亦喺BB增磅恩物 !
材料: 外皮深綠近黑色(代表熟透會林 D)嘅牛油果半隻 (剩下o個半留返粒核包住佢,減少氧化)
年齡: 6個月/ 以上
方法:
1. 牛油果打直插把刀入去直至 dim 到粒種子
2. 圍繞種子切一圈
3. 好以扭樽蓋咁扭一兩下就可以輕易咁將牛油果分開兩半
4. 用個 BB spoon 逐少刮 D 肉俾BB食
source: Easy Asian Recipes at RasaMalaysia.com


text:
黎到台北之旅第三日, 爛訓豬S完全唔願起身, 我亦都睇我嘅NBA同plan行程. 由細個開始, 小籠包一直係我最愛點心, 連公仔點心嘅南翔小籠包我都食到津津有味(細個鐘意食晒d皮, 最後先一氣過食d肉, 感覺食左兩次) . 儘管茶樓出品好多時都唔好食, 但係依家去飲茶都會忍唔住叫返籠食下. 當然黎到台北, 食小籠包都絕對係指定動作, 往年黎台灣唔洗諗一定係去鼎泰豐, 但係近年睇旅遊書開始見到點水樓, 邊田庄之類風評唔錯嘅新字頭, 為左食到鼎泰豐又可以試新野, 今日我地唔食早餐, 去忠孝復興站嘅sogo back to back 一口氣試晒點水樓同鼎泰豐!
一出捷運站入到Sogo... 熄晒燈嘅?扶手電梯唔開嘅...? 無錯, 係停電. 鼎泰豐雖然有燈光. 但係廚房唔fully functioned. 蒸唔到點心又炒唔到野, 咁唔食小籠包同蛋炒飯點解要食鼎泰豐呀? 過左一陣話開得返燈同扶手電梯. 不過個知客都係話廚房未ready. 於是乎我地就上去點水樓睇下情況. 佢地話等15分鐘就ok, 好, 入閘.
點水樓嘅裝修, 員工服務質素同價錢都高鼎泰豐一班, 因為未食早餐, 我地就叫住d冷盤食住先. 皮蛋豆腐個汁好鹹, 豆腐普通料, 但係皮蛋糖心又有松花紋. 雪菜粉皮嘅粉皮好滑, 雪菜鹹香但係淡口, 好清新. 四喜烤麩比較濕潤, 幾樣配料都爽口入味, 烤麩就好似一舊舊海棉索晒d汁, 三樣都幾好食.等左超過十五分鐘主角終於上場! 小籠包皮薄, 頂部有好多接, 不過睇落較為塌同扁, 夾起亦都無穿,輕輕一咬就見到入面湯汁係超多, 肉餡相對的式. 一口放入口中, 湯汁就狠狠傾倒出黎, 係好鮮甜嘅豬肉味, 無醃得太鹹, 肉餡比較散, 有d肥有d根, 食過幾粒嘅感覺係p可以食多好多粒都唔會滯. 另一款係蝦仁同絲瓜餡嘅翡翠小籠包, 好清新好爽口, 除左外型, 跟本同小龍包無關係.
食完點水樓都未係好飽, 落左去樓下Tokyu Hands行下之後我地就返番底層嘅鼎泰豐食Round 2, 無咩人所以我地好快就入閘. 先黎小籠包同蟹粉小籠包, 比較挺身但係大至上同點水樓好似, 佢層皮比點水樓薄, 但係依然實淨, 食落湯汁較少而比較鹹同濃味, 粒肉都係有d肥同結實少少. 蟹粉小籠包就唔係好得, 蟹粉味唔算好突出, 除左黃少少同d餡有蟹絲之外基本上唔係同普通小籠包好大分別. 再黎叫左個豬扒蛋炒飯, 一直係我係鼎泰豐嘅心頭好, 蛋炒飯就係珍珠米, 雞蛋同蔥花咁簡單, 但係偏偏粒粒分明,粒粒米飯都均勻地包住蛋汁, 豬扒亦都鬆軟, 超好食. 最後仲有個炒番薯苗, 有d似豆苗, 幾好食但係偏油.
咁究竟邊間小籠包好食呢, 我個人比較鐘意點水樓, 因為湯汁多而唔膩. 不過點水樓收費確係貴d, 加上鼎泰豐有無敵蛋炒飯, 我諗我都係會繼續去鼎泰豐.
食完頂上小籠包爭霸戰, 其實都真係好飽......


text:
今日同南朋友去逛婚展會,目標係買餅卡同婚介.
餅卡篇
美心,東海堂,聖安娜三間今次都有,美心價錢係中間,所以我地最終選擇左美心,買左190張,買得多送得多,最終拿走了202張,應該足夠吧.中式禮餅方面應該都要買少少,雖然媽咪話咩都無所謂,不過禮不可廢嘛.少少都叫有,所以下次都要買少少,奇華真係超多人排隊,好彩我地唔趕.
大妗姐篇
經過見到有羅X芳的大妗姐檔,我地行過就順便問問.十五十六,都唔知有無需要比成四千蚊請個人當日幫手講下D吉祥說話.斟茶X水咁.我覺得如果有個大妗姐氣氛應該不錯,而且老人家都會鍾意,不過我覺得呢一樣又唔係必需的,所以有無都無所謂.
婚介篇
重點睇左三間,第一間係I-PRIMO,亦都係我最鍾意的一間,感覺好高貴,戴上手又好舒服,唔想除低,價錢亦都係預算之內的鉑金介指,可惜南朋友唔鍾意,唔鍾意我果隻係玫瑰金......灰左
第二間叫MANDARIN JEWELLERY,佢地係一直做開樓上鋪,唔出名,睇中左一對好普通的,一排石,佢比個OFFER我地都唔錯,石全部D COLOUR,其實我地覺得幾好,價錢又超理想,可惜我個人有少少犯賤,隻結婚介指日戴夜戴,咁閃好似好浮誇,況且我個人一向低調.
第三間叫T-WORLD,款式都OK ,仲有八五折


text:
靚抽王
藝人似來似去清單
近日又有一堆藝人俾人話似另一堆藝人,我哋嘗試同大家分析吓,到底有乜似,有乜可以用嚟區分兩者嘅不同,等大家想尋仇都唔好點錯相吖嘛?
蔡思貝似木村拓哉
(發現者:杜汶澤)
阿澤呢名多口仔無啦啦睇大台話見到蔡思貝好熟口面,跟住喺臉書出文話佢似木村,佢都算好帶挈喇,蔡思貝即刻多咗見報機會!此外亦有網民指出,蔡思貝仲有啲似陳芷菁㖭!
有乜似:隻眼大,短頭髮,皮膚少少黑,臉尖,唇厚
有乜唔似:點講呢,木村一啲都唔似網上打機達人達哥,但係蔡小姐呢……網民話有啲似喎!(好似係)
盧巧音似何韻詩
(發現者:網民)
強國網民唔鍾意香港人成日話要民主,所以當正爭真普選嘅藝人係眼中釘.不過呢種咁易煽動嘅人通常都冇乜判斷力嘅,所以佢哋近日就將盧巧音當做何韻詩,正式點錯相……
有乜似:兩者都愛作中性打扮及老牛式低音唱腔,好少女歌手係咁嘅.
有乜唔似:正如有網民指出,何小姐今時今日返到大陸先講啦,點去中山演唱呀?冇知識都要有常識吖.
藝人相似清單
列表者:高登天后鄭列瓊(發現者:網民)
高登勁人瓊姐見到又有藝人似藝人事件出現,當然出嚟抽吓水,仲整理咗會令人搞錯嘅藝人清單.唔好問我,點解 OK仔同彭健新會咁似,亦唔好問我發脾氣嘅究竟係許志安定係杜德偉,更加唔好問我明道同阮經天係唔係同一個阿媽生,因為喺呢個咁似嘅情況下,我哋亂講都真係會有人信的.
人有相似
入得娛樂圈做藝人,最緊要有個性,如果有人話你似邊個邊個,通常都唔係乜嘢好事.不過凡事必有因,又唔見有人話劉華似曾志偉?


text:
今次上網搵酒店 , 發現呢間酒店好似幾好咁 , 一於就住佢啦 !
間酒店就係位於呢個 BTS 站附近 , 步行只須5 分鐘就到 , 但係酒店好睇貼住客 , 有免費 "督督" 從酒店車妳出去車站 .
呢個大 波波就係 KING POWER DUTY FREE . 酒店就係喺佢後面嘅 PULLMAN HOTEL , 因為呢間酒店係 duty free 嘅附屬酒店 , 所以佢哋係孖住一齊 . 而我哋入住其間就係duty free 嘅開業20周年 , 仲搞咗個大型 party , 不過冇請我去玩 但酒店就送咗啲小小記念品比我哋 有一晚仲有人係酒店搞結婚酒會 , 仲有着和服嘅日本人出入 , 唔怪得之呢幾日都見倒好名車同着得靚靚嘅泰國人 , 日本人出入啦 , 我諗呢間酒店喺bangkok應該都幾受歡迎 .
酒店嘅大堂好大 , 出面仲有一個大花園魚池 , 可以出去坐吓傾計 , 食煙 , 談吓心
酒店泳池喺四樓 , 真係好大好正 .
酒店房都幾大 , 好新淨
洗手間有企缸同埋浴缸 , 正 .
酒店早餐篇 :
呢間餐廳好大 , 早餐款式都幾多 , 仲好好味 . 以下就係我哋呢5 日嚟所食嘅早餐款式 , 其實仲有好多我哋都未試勻 . 中式點心味道都唔錯 , 而個白粥仲有好多配料俾妳加嚟食 , 我就加咗皮蛋 , 咸蛋 , 花生 , 豬肉絲, 炸菜同薄脆
叉燒麵好味 , 我哋幾日都有食 . 自選餡料嘅即制奄列 & 好香好軟熟嘅麥包 .
必食嘅芝士配梳打餅 好甜嘅生果 .
星期日嘅Brunch 仲有小丑 , 熊貓 , 冰雕 同 汽球氹小朋友
其實呢間餐廳嘅 dinner buffet 晚晚都唔同主題菜式 , 有日式 , 意式 , 泰式 , sea food , BBQ , 仲有 ?? , ?? 唔記得咗 都係 $990 B一位 , 住客仲有七折 . 拆實都係為百幾蚊港幣 , 抵 ! 不過我都冇食到 , 下次再去一定會食番次 .


text:
2003年最後一日喇!今日冇mud特別,都係0係屋企hae.
諗住睇下只狗10號定11號得閒出0黎,點知佢兩日都唔得,有異性冇人性>.<
今日我龍精虎猛0左好多!但今朝俾個胃痛醒0左,可能d藥太削胃喇!胃呀胃,你千奇唔好有事!!
yeah!聽日有得去大埔!
see u in my new diary^^
訓到凌晨兩點餓醒0左,因為食粥都嘔,我mud都唔0甘食.飲0左d葡萄糖水,食0左少少白粥,跟住食完藥又訓過,訓到食lunch,食完粥同藥,又係訓.訓到五,六點先起身,可能訓得太多,訓唔落,然後晚飯又係食粥,食完睇電視.沖涼0既時候俾面青口唇白0既自己嚇親!
其實今朝我已經知道梅艷芳病逝0既消息,覺得好可惜!今年0既流年真係唔太好,希望新0既一年有新0既開始!
睇完叱吒頒獎已經三點幾.都未訓著,死0靚妹就嘔,我都驚驚地,因為我都有同佢一齊食宵夜,不過,我就冇嘔,但訓得唔好.起身食完野就去補習,補完返家途中嘔0左少少,跟住番到屋企就訓到食晚飯,食0左少少白粥我就嘔,連晏晝食0個d都嘔埋出0黎,0甘阿媽就同我去睇醫生,感冒喎!其實晏晝0既時候,阿爸同死0靚妹已經去0左睇醫生.
之後番到屋企食完藥就訓.
好彩羽毛球取消0左.
今日終於可以0係屋企抖抖!成日hae,都唔知自己做過d mud!
happy b-day, wally!
成六點幾都未開始打邊爐,我真係驚我冇得打就要出門去睇阿菲0既concert,好彩都食飽0左先走.約0左黑曜琪0係最尾0個卡火車等,佢竟然去0左相反方向-_- 開場前我好緊張,我有錄到opening同ending(但ending 0既pop up我錄唔到,因為冇電),中間有d歌我都有錄,好似第二首 >,我真係好好好鐘意呢首歌!聽 >0既時候,我不自覺0甘眼濕濕.成晚d歌我都好鐘意,阿菲唱得好好,佢d衫好靚,佢型得0黎又好得意!雖然佢成晚都冇mud 點講野,但個氣氛真係冇得彈!大家都好投入,好enjoy!真係好驚佢會唔唱歌,佢把聲靚到暈,d歌又好耐聽,唔唱真係好可惜!
期待菲比尋常vcd!
原本一點補習,但我成點半先去到,因為賴床:p 補完三點到,feel到好凍,於是諗住番屋企拎件外套先出去搵flora佢地,但佢話唔使出去會合佢地,晏d直接去佢屋企就得,0甘我就0係屋企睇雜誌.我地等到八點幾都未有得食,因為要拍埋 >!真係好好笑!食完上半場,我地睇 >,然後抽禮物,我份啄啄雞由amanda抽到,而我就抽到tata 0既聖誕卡,出前一丁同一條蕉:) 呢part完0左我地又食過!大概十一點我tracy,clarice同amanda打的走先.
呵呵!聽日有得睇阿菲演唱會!
今朝十點就彈起身洗頭,因為要去南丫島.me me mo mo又遲0左d出門口,不過都唔係遲好多,點都唔夠黑曜小姐,我差唔多到碼頭佢先上火車,而阿牛都因為要等呢位黑曜小姐一齊搭地鐵而遲到@_@ 於是未食野0既我就係ifc 0既starbuck食0左件puff同飲green tea frapuccino.但我再行去碼頭都未夠一點,等呀等兼打0左幾次電話佢地都未到,到0左又話冇4號碼頭,原來佢地去0左天星0個個#_# 幸好都趕得到點半0個班船,唔係就要等差唔多成粒鐘!
一去到就食野喇!好肚餓,我呢排真係生蟲-_- 食完就行街買手信,但冇mud斬獲,0甘就行去沙灘0個邊,諗住回程先買,0係途中我地食0左好好味0既阿婆豆腐花,真係未食過比佢更好味0既豆腐花!一路上我俾黑曜琪咒罵,我話夜晚出CWB,唔好著得太差,0甘佢就著0左boot,行得好辛苦:p 去到沙灘, 我地玩吹泡泡同映相,d"人"好唔得,映0左好多次*.* 回程0既時候,我買0左d禮物,不過,真係唔太多.唔知邊個會抽到我0既搞野禮物呢﹖
夜晚我地0係sogo會合小儀,跟住去0左ramen alley,好多人呢!我地遲d一定要試晒其餘0既ramen!食完去0左sogo,又買0左d野:p 然後搭車返家,十二點到番到去,但搞到三點先訓!呢個假期成日都三點先訓,開學點算﹖


text:
我最喜愛的薯片
本來自己都唔覺﹐但係果日你話聽我時時去買薯片食﹐先發現原來差不多每個月都會有一兩次落公司下面間鋪頭買薯片食.其實唔算好多掛? 但係既然你甘講﹐我當然會聽話食少D既.食薯片﹐同食cereal 都係一樣﹐如果有得揀﹐一定係好專一甘只此一家食LAY'S Kettle Cooked Mesquite BBQ Potato Chips
.呢隻薯片(係鬼佬薯片當中)真係好好味架﹐係技安首先發現既.我係一個唔會試新食物既人﹐好似我至愛既Honey Bunches of Oats 都係亞技安買返黎我先會發現.但係一食即合﹐我諗只要Post keep 住生產呢種cereal, 我會食佢直至海枯石爛.講返隻薯片﹐我地發現左之後驚為天人﹐自此非君不吃.曾經一度﹐係超市眾裡尋他﹐都見唔到我最喜愛既薯片.傷心欲絕之餘﹐真係好想寫信去Lay's 請求佢繼續生產﹐幸好無幾耐終於係燈火闌珊處見返佢.實在太好啦.我食得薯片就抵得佢唔健康﹐但係果日睇個包裝發現都有D 營養架﹐好多維他命﹐礦物質甘﹐不過唔知點解係website 個label 少好多營養既? 不過唔緊要啦﹐可能好似你話﹐未update 遮﹐同埋我都會從善如流食少D架啦.


text:
迪士尼黑色世界2013 活動開始,又等我分享一下今年嘅萬聖節商品啦!其實,有關商品自從九月頭經已陸續上架,但因為有部份商品要等到活動開始先至推出,所以我都特別等到出哂先至同大家分享!
萬聖節係 南瓜王阿積 嘅主場,每年都會有大量以 怪誕城之夜 為題嘅商品登場!首先同大家介紹以下呢兩隻毛公仔!
吓?怪誕城之夜 點解有 米奇 嘅?今年園方做咗一個非常特別嘅嘗試,就係將 米奇,阿積 黎一個Crossover,推出咗呢隻咁得意嘅毛公仔!米奇 所穿著嘅係黑暗禮服,嘴巴亦都被縫上,真係好似 阿積 啊!
另一隻毛公仔就係 Zero,阿積 嘅好伙伴!今年呢隻 Zero 比較細隻,但我覺得咁樣仲可愛啦!佢嘅南瓜鼻更加係閃架,就正如響電影入面,Zero 響黑暗中進行帶領!
之後就係一件 阿積 T恤,佢張開嘴巴,展現咗一個奸猾嘅表情,T恤上面亦都印有 怪誕城之夜 嘅標誌.但係最特別嘅係,呢件衫係雙面嘅!只要將T恤內外反轉,就會變成另一個圖案;阿積 改為微笑,唔知你會唔會覺得佢友善咗呢?我稱呢件T恤為「善惡阿積」.
今年都有唔少以「善惡阿積」為題嘅商品,另一款同樣可以內外反轉,就係以下呢個鎖匙扣!原先,呢個鎖匙扣係白色嘅,係友善嘅 阿積;又再將佢反轉,就會變成黑色,狡猾嘅 阿積!
接著落黎係一個電話保護殻,依然都係「善惡阿積」主題.同平時響園內發售嘅保護款一樣,包裝盒內會附有螢幕保護膜以及螢幕清潔布.呢個保護殻一半係白色,一半係黑色,都幾特別!但係,因為白色嗰邊係半透明嘅,放上手機後會變咗兩截色,好似怪怪地;所以,我要做一做勞作啦!
盒內有一張卡紙,尺寸係同手機一樣嘅,於是我就將佢剪出黎,用黎遮住手機背面嘅銀色.但記住唔好遮住個鏡頭,如果唔係就影唔到相架啦!整完之後終於冇咗兩截色,效果都算係唔錯!
輪到 Duffy迪士尼小熊 出場啦!今年佢有新衫著,就係「萬聖節之王」服飾!呢套衫嘅佩件包括:高帽,禮服,長褲.值得一提嘅係,今次呢條長褲嘅背後並無 Duffy 標誌性嘅 隱形米奇 圖案.
高帽以及禮服都釘有 Duffy迪士尼小熊 招牌!先前,有部份 Duffy 小熊毛公仔,服飾,招牌上改為簡單地標示「Disney」迪士尼,今次又變返「Disney Parks」迪士尼主題公園 啦!唔知點解,我硬係鍾意「Disney Parks」呢個字樣多啲!
話咁快,Duffy 已經著好咗呢套衫啦!佢係唔係好型仔呢?嗰個瑩光綠色嘅煲呔好搶眼!我亦都覺得禮服上面嘅蜘蛛網圖案好得意!
園方早前公佈萬聖節商品圖片嘅時候,當我第一眼見到,圖中有一樣商品即時引起我嘅注意,就係以下呢件南瓜造型T恤!因為,呢件衫同前兩年 Duffy小熊 嘅南瓜造型服飾係設計得一模一樣架!搞到我好想買返屋企同 Duffy 著埋同一件衫!點知,推出嘅時候,竟然發現原來呢件係童裝黎... 但係冇問題!我依然買咗返屋企!
其實呢件衫都真係設計得幾細緻,唔單止非常貼近原本 Duffy小熊 嘅服飾,亦印有 Duffy迪士尼小熊 標誌以及簽名!而且,T恤上面嘅縫線更加整得好仔細!順帶一提,今次係 香港迪士尼樂園 首次推出以 Duffy迪士尼小熊 做主題嘅T恤!
我就冇可能著得落童裝,咁買返去做咩?相信睇開 Tho's Dreams 嘅讀者一定會估到,我係買返去俾 巨大Duffy 穿著!佢又有新衫著啦!仲同其他 Duffy小熊 非常恰配呢!
講咗咁耐,好似都冇 米奇家族 嘅成員出現過嘅?而家就叫 鋼牙奇奇,大鼻帝帝 出黎同大家見面啦!呢對毛公仔,兩隻花栗鼠著住全新嘅萬聖節服飾,領上分別鏽有代表 Chip 嘅「C」,以及代表 Dale 嘅「D」.
呢排我愈黎愈鍾意佢地兩個!而吸引我買呢對毛公仔嘅最主要原因,係因為佢地化身成為天使與魔鬼!奇奇 變咗做天使,有一對雪白嘅翅膀;帝帝 就變咗做魔鬼,有一對黑色嘅翅膀以及長長嘅惡魔尾巴.帝帝 嘅手上亦都釘有一個招牌,正正就係今年萬聖節嘅商品主題圖片.
講到商品主題圖片,我覺得今年呢張圖都幾靚,包含咗好多有趣嘅元素,最後又令到我買咗一罐曲奇餅返去!( 我每次都係為咗個罐而買野食,我應該好好檢討下... ) 圖片上,顯示一眾 迪士尼朋友 響大街慶祝萬聖節,另外亦有趣怪幽靈響街上飄浮!今次呢罐曲奇餅有一個小驚喜,原來裡面嘅曲奇餅係南瓜圖案黎架!
除此之外,我都買咗一罐 怪誕城之夜 朱古力脆脆!( 同樣都係為咗個罐,哈哈!)罐上有好多不同嘅 阿積 表情,亦有其他電影角色,包括 Oogie Boogie!而最搞鬼嘅係,罐上嗰張圖其實係一張明信片,係可以拆出黎嘅;不過咁靚,我會選擇俾呢張明信片繼續陪伴呢個罐!
萬聖節商品就講完了!但係呢篇文章尚未完結!以上嘅商品大部份都係響9月12日八週年當日買嘅,而因為有會員生日月份優惠卷,我嗰日係瘋狂掃貨!八週年,當然就要買返隻 米奇 毛公仔鎖匙扣留念啦!
除咗鎖匙扣,另外都仲買咗一隻 米奇 手偶毛公仔!可以套響手上,響巡遊期間用黎同花車上嘅 米奇 打招呼!米奇 見到一定會好開心,哈哈!
有一樣野其實我想買好耐,係一把遮!自從上一把遮爛咗之後,我都係求其響屋企拎把遮用住先;既然有生日月份優惠,梗係要順便買返把屬於自己嘅遮!我揀咗呢把藍色,印滿 米奇 佩件嘅遮,我覺得都幾靚!園內所售賣嘅遮大部份都係自動開關嘅,只要㩒一㩒按鈕,就可以好方便咁開遮,關遮!
好啦,去到最後一樣商品啦!近期有一款專係用黎俾我地換購嘅商品推出咗,係一隻錶黎嘅;當購物滿指定金額,就可以用換購價買埋呢隻錶!不過對我黎講,最重要嘅係:錶面嘅圖案係 魔法師米奇!所以又令我愛不釋手!
手錶固之然靚,但係個鐵盒都唔差架!盒蓋嘅膠片顯示一個以 奇妙星粉 所組成嘅「D」字!充滿 迪士尼 特式!而每一邊盒面亦印有 魔法師米奇 嘅樣貌,的確好有心思!
每年萬聖節都係要我破費嘅時候,今年嘅商品設計都算係相當唔錯,最後又買咗咁多野返屋企,又係一次完滿嘅收穫!唔知你又有冇睇中啲咩野心頭好呢?


text:
基本上,東京迪士尼樂園 的所有遊樂設施我都已經玩過哂,一個日間巡遊,一個節日巡遊,一個夜間巡遊,以及係煙花表演,亦都欣賞過啦.轉眼間,就黎到晚上嘅十點鐘,雖然係好唔捨得,但係夠鐘閉園,點都要走啦...
全日都好熱鬧嘅 世界市集,黎到呢一刻,少咗好多人,靜咗好多.同香港唔同,佢地一閉園就會唔俾賓客再入商店,閉園就真係要你走架啦.不過,如果真係好想繼續買紀念品,園有外一間叫做 BonVoyage 嘅大型商店;店內全部都係兩個主題公園所賣嘅紀念品,開放時間亦去到晚上十一點,所以仲有機會!但有部份商品,就真係園內先會有得買 ( 例如 Duffy 系列只可以響 東京迪士尼海洋 內買到 ) .
臨走之前,影多幾張相先!( 唔願走,借影相黎拖時間!XD ) 入口嘅 東京迪士尼樂園 招牌著咗燈,就連啲復活蛋都會著燈架!
早上嘅時候掛住衝入去玩,出面嘅佈置都冇影到添.佢地都有 米奇 花圃,仲周圍都有復活節裝飾添!啲兔仔好可愛!
再一次見到遠處嘅 怪獸公司 總部,令我再三回味 怪獸公司迷藏巡遊車 有幾好玩!
好啦!真係要走啦!玩咗成日都幾累!但有如此奇妙嘅一天,真係好開心!期望響未來可以再次踏進 東京迪士尼樂園!


text:
一年一度既halloween又過左啦,呢個咁好玩既日子,小朋友就最開心. 好耐之前朋友送左套elsa裙比Hannah, 咁本身佢又咁中意,所以我就比Hannah去做Elsa啦,而本來我都無諗住買比Emma架,因為屋企已經有套比佢著,但我見家姐做elsa, 亞妹點可以吾做anna, 所以佢地今年個theme就係frozen啦,哈哈!
雖然爸爸絕對吾想個女做公主,但我覺得,如果佢中意扮又無咩所謂啦,加上,佢扮,又吾係學有公主病,吾駛咁在意je...所以比我說服左,yeah! 亞女,你可以得償所願啦!
佢地學校星期五有個halloween party, 大家都扮得好得意呀!我就個日去左佢地學校接亞女放學,見到佢D同學仔個個都扮得好有趣,我相信佢地個日一定玩得好開心呀. 好彩既係,hannah吾中意食甜野,會比佢試下但佢多數食兩啖就吾中意食. 其實我都擔心成筒糖,如果佢死lur要食,我都吾知點算. 最搞笑係,我朋友買左個kinder出奇蛋比佢,佢拆開哂後,拎左個玩具出來,個朱古力就比番我,哈哈,小朋友吾係應該幾中意食朱古力咩?
之後個日,我地就一齊去條街上trick or treat, 嘩,條街多人到........不過吾知係我地遲定點,好多鋪已經話out of candy, 真係捕興,我見其他人有成個bucket咁多糖,我地...嘻嘻,不過我地都至在參與,有無糖其實都無所謂呀!本來可以recycle, 但個晚可能我地出左去食飯,跟本就無人拎糖呀,而家個bucket糖....都吾知點算好!
個日幫佢試衫,開心到佢....哈哈哈!
佢地班既小朋友呀,個個都好可愛呀!
之前佢地學校都有pumpkin patch, 個個都拎左個南瓜功課返屋企
hannah好朋友仔
影兩個既正面相難到無朋友.......呢張真係算好比面,哈哈
都依然好似個男仔,希望大D會似女仔多D啦


text:
已經係三星期前嘅事……
老公有個鬼佬同事住喺西貢嘅海下灣,每年都會攪下gathering.上年包包太細,前年我又大住肚所以無參與.雖然遠左啲,但今年都決定要去一下呢個出名水靚嘅海灘!
包包上一次去沙灘只係玩沙,仲好怕沙呀!
呢一次雖然都唔太鍾意沙,但都肯赤腳行落水度.
但後來我地怕啲貝殼太多,所以幫佢著左涼鞋.
先喺岸邊玩下水先!
呢日天陰陰,啲水有少少凍,但包包一啲都唔驚
仲好主動潑水同papa玩呢
既然係咁就行出啲玩啦
啲水真係好清
包包同papa玩水玩貝殼睇魚魚好開心
估唔到包包唔驚之餘仲好enjoy
mama我因為唔想濕身所以企岸邊同佢地影相
呢度真係好靚
張相係咪好有feel呢~
呢邊係流淺水區,行到好出都只係去到包包腰位
因為怕佢凍親所以玩一陣就返去啦~
呢個小朋友好似唔捨得返去咁呢
睇見呢幅相真係覺得包包大個仔啦~
有朋友問點解個沙灘無人嘅?
其實有嘅,只係呢邊太淺水
又可能呢日天陰,唔算多人
另外就係呢度都幾偏遠,所以少啲人
仲有呢度係無沖身設備,得附近嘅士多可以畀錢沖身,對於外來人來說真係唔太方便呢
另外另外,私家車係要居民申請permit先入到海下灣架,其他人只可以坐小巴入去
可能就係呢堆原因,呢度啲海水quality keep得好好呀~
雖然真係遠左啲,但有機會我都會再帶包包去!


text:
酒店機場巴士 | 梨大Ever 8 → 首爾仁川機場
韓亞 OZ745 | 首爾仁川機場 →香港
嚟到行程最後一日嘞!今日美領隊安排咗嘅行程係自由活動到下午四點返酒店集合出發去機場.最初係計劃喺酒店附近坐返6002號巴士出機場,但我哋入住酒店時發覺酒店係有機場巴士出機場,就喺酒店門口上車,而且車資只係W8,000,比巴士平W2,000添呀!
為咗哩日自由活動,我都頭痛咗一陣,諗去邊呢!又行街,但我真係無咩買喎!突然我諗起成日睇韓劇見到啲主角去汗蒸幕,而且我,大笨蛋同B女媽咪都一向鐘意浸溫泉,加上韓國嘅汗蒸幕有得浸,有得食,有得中瞓,要玩幾個鐘一啲都唔係問題,所以我哋今日嘅重頭節目就係汗蒸幕嘞!
新村汗蒸幕就係酒店步行十多分鐘就到,我哋先喺酒店食早餐,然後帶啲輕便必須品步行過去新棧汗蒸幕嘞!
新村汗蒸幕 (Shinchon Rest)
名稱:신촌레스트
地址:서울특별시 서대문구 창천동 13-52 (서울특별시 서대문구 연세로4길 22)
電話:02-3147-252502-3147-2525
有中文解釋浴場位置.鐘意重可以另加錢搵工朱媽搓操,我多年前跟團導遊介紹試過一次,但我唔係好接受得到,而且啲亞朱媽好粗暴咁刷到我啲皮膚好痛,所以我無興趣搓操.
自己隨便揀個 Locker,喺 Locker前除晒所有衫褲,攞條毛巾同埋沖身嘅用品.
先落去下一層嘅大浴場,裡面唔方便影相,入面有成二十多個沖涼位,一個溫水池,水溫普通暖,一個熱水池,應該四十度以上,好熱不過好舒服,一個冷水池,一個桑拿室同一個蒸氣室. 我哋一向鐘意三熱三凍,再玩埋蒸氣室,玩足個幾鐘先返上嚟換衫.
風筒要入錢,好似W100兩分鐘,因為我用風扇都可以吹乾頭髮,所以無用.
換好衫就可以上二樓
哩到好多一個一個洞
裡面有啲啲溫暖,唔係我想像中嘅熱.每個洞都有人喺到瞓緊覺呀!
入到大廳有按摩椅同擺放咗一啲枕頭同蓆比人用,不過有人喺到瞓覺,唔好意思影相.
哩到緊係要飲甜米露同食雞蛋啦!
重整埋個羊咩頭,終於一嘗心願,做晒我想做嘅嘢!
原本諗住可以喺到玩幾個鐘,但後來改變計劃,喺到留到十一點多再返酒店十二點Check Out,所以飲埋個甜米露就要走啦!玩得唔係好夠喉添!如果某年某月再有機會嚟首爾,一定要留返大半日嚟汗蒸幕玩返夠本.
酒店Check Out後就喺酒店附近嘅梨大購物區行吓!意外地大家都買到嘢喎!
差不多兩點就隨意搵間食店入去幫襯,哩間舖頭無人我哋包場呀!
叫咗個牛筋鍋
辣豆腐海鮮鍋
人參雞
去到機場排隊Check In再搞退稅,搞咗成個鐘先過移民局.
五日行程就係咁無驚無險就完成咗,總括哩個行程雖然無咩驚喜,而且對首爾人嘅禮貌同服務態度都有少少不滿,但總叫做係一個開心旅程,而且同幾個啱Key嘅朋友一齊玩完仍然係朋友真係好難得,睇過好多好朋友去完旅行返嚟連朋友都無得做,我哩幾朋友真係好難得,B女媽咪因為今次整親隻腳跟我哋出發,好驚會阻礙大家嘅行程進度,好彩佢哋都好體諒,盡量遷就B女媽咪,令佢都玩得好開心,真係好感激佢哋啊!
但如果要我自己再計劃嚟首爾的話,應該唔會係近年嘅事啊!先諗吓我十月嘅四國之旅先啦!


text:
上年關智斌做 Twins演唱會嘉賓,台上阿 Sa讚佢係橫店老鮮肉,證明 Kenny真係長期喺橫店密密做.(網上圖片)
真面目
收收埋埋 長駐橫店密拍 老鮮肉關智斌豪買 950萬樓
繼劉愷威,鄭嘉穎後又一個北上掘金嘅例子,喺香港苦冇機會嘅前 Boyz成員關智斌, 08年開始北上拍劇,由小角色開始,直至 13年拍《追魚傳奇》得咗,一上位,人仔自然來,身價亦升到 20萬一集.
雖未坐穩男一,但密密拍,揾到錢自然買樓.據知 Kenny喺北京二環已有不少物業,上年仲喺香港買入西環浚峯 950萬單位. 35歲靚仔又多樓, Kenny唔只係老鮮肉,更加係筍盤,可惜絲打應該冇乜機會.
35歲關智斌為 Boyz成員,青靚白淨,可惜始終欠一個機會,但強國就乜都得. Kenny 08年北上揾機會,初時由小角色開始, 13年終於憑《追魚傳奇》彈起,身價亦暴升至 20萬一隻,雖然唔係套套男一,但密食有排執,一年接 4部劇未停過.
狂買磚頭
Kenny幾乎成年喺橫店,早前出席 Twins演唱會,阿 Sa喺台上已講笑話 Kenny喺橫店老鮮肉,就知佢喺上面幾勤力.有錢就買樓,典型香港人嘅 DNA, Kenny亦深明此道,雖然身在橫店,但亦投資北京房地產,據知喺北京二環地段已有兩個物業揸手,而上年更喺香港買樓, 14年 9月初被途人認出去浚峯樓盤睇樓,連出席 Yumiko婚禮時都遲到,原來佢月中就扑鎚,買入一個 950萬單位,出手認真快狠準.
雖然 Kenny長駐大陸,又狂買樓,不過每次返香港都好積極做運動,香港人最近好興嘅行山,他亦都熱衷參與,做吓運動起碼唔會變咗個土豪返嚟囉!
Boyz四子各行各路
Boyz成員唔係個個掂㗎,除咗關智斌同陳偉霆外,其餘兩位成員命運各異,張致恒仲喺大台捱緊,而麥子豪上年結婚𠵱家就喺丁子高公關公司打工.
採訪,撰文:娛樂組


text:
話說最近余媽媽去左一田半年一度大減價, 一去到真係人山人海呀,
當然有好多b6一齊迫啦!
超市我冇行呀,因為唔係直接返屋企,買左野都keep唔到.
不過見到單張show有好多急凍海產都幾掋.
由於時間唔多,今次我主打嬰兒部(其實有好多野都想睇,可惜唔夠時間).
未入到去嬰兒部已經人山人海了啦!
結果我買左個dream collection學習柸比余小b(過多兩個月就可以比佢用啦),
八折左唔洗$95,我覺得幾掋買,因為佢包左鴨咀同飲管,可以分兩個階段用).
咁多個牌子點解要選Dream collection?大家可能冇咩聽過呢個牌子,其實佢係日本牌子,
公司已經好耐歷史,係日本幾出名,香港係由chu chu代理嘅,泰國製.
而且余媽媽睇過市場上好多學習柸,佢最耐熱,柸連蓋同所有配件都可以steam(但我建議柸蓋入面條白色軟膠最好唔好steam,因為驚佢會收縮左放唔番落去),耐熱去到140度,又可以放落雪櫃.
此學習柸包左鴨咀同軟管兩個階段,五個月開始可以用鴨咀,8個月就可以用軟管.余媽媽之後又買左個nuk奶樽蓋,都有八折.掋呀!
睇完比埋錢時間都差唔多啦,要趕返公司啦! 今次買左好少野,下次再掃過!!!


text:
係球道上因為好多時波友都走散晒,搏左懵都唔知或者好難周到,但係去到果嶺就唔同,大家都金精火眼,好難偷雞,所以應該了解一下球例十六條有關果嶺規定,就可以避免好多不必要爭拗,以免傷左和氣.
基本上球例十六條有兩條附例,但係附例第一條就有成六條細則,真係睇少眼都死.等我地逐條瞄瞄:
球例十六(1)a「掂下都死」
呢條細則講明祇有係少數特許情況下,球員至可以掂自己條「財路」(Line of Putt).最主要係球員可以用手或者支棍撥開係條「財路」上面的泥呀,沙呀或者其他「游離物」(Loose Impediments),但係唔可以將任何野壓扁.要注意係泥呀,沙呀剩係果嶺上面至可以撥開,係球道上面就千祈唔好攪佢.
另一樣野幾離奇就係特許情況中,有條俾你係埋位(Addressing)個陣將支棍放係個波前面度位(即係話掂住自己條「財路」),祇要你唔將任何野壓扁就得喇.的Pro之中,好似Nick Price就最鍾意咁做,你唔好當佢犯規呀.
球例十六(1)b「乾乾淨淨」
呢條最簡單,俾你係果嶺上面拿起個波(當然要mark左先啦),抹乾淨先打,但係係球道上就唔好亂黎喇.仲有就係呢條球例冇限你lift幾多次添.
球例十六(1)c「修橋整路」
呢條附例俾你修補果嶺上面的球痕或者舊球洞造成的不平,但係記住剩係呢兩樣野至可以擺平,其它好似釘鞋印就千祈唔好郁佢.仲有就係即使你個波未上到果嶺你都可以引用呢條附例咁做,但係去耙平沙坑或修補果嶺以外的地方就唔受呢條附例保護,分分鐘要俾球例十三(2)周住罰兩棍.
球例十六(1)d「唔好亂試」
好多人誤會果嶺表面唔俾掂,其實唔係好正確.唔俾掂係你條「財路」(Line of Putt),果嶺其他範圍係可以掂,但係就唔可以測試果嶺個表面.點至叫測試?好難講得晒,但係呢條附例寫明有三樣野就一定香,一係用個波係果嶺上面碌,二係整「孩」(roughening),三係「卒」(scraping)個果嶺表面.除此以外,就算你放隻手係果嶺地面測試表面濕唔濕,根據Decision 16-1d/4都係俾你咁樣做,祇要你隻手唔係放左係你條「財路」(Line of Putt)度就得喇.
球例十六(1)e「可以不理」
呢條例真係騎呢到極,佢話你唔可以踏到自已條「財路」(Line of Putt),包括個波後面個弗,即係話如果你個波冇break的話,個窿,個波,同你隻腳企個位唔可以成一直線.聽唔明?唔緊要,按我地正常Putt波姿勢,你點都唔會犯到呢條例,所以唔明都冇乜問題.
球例十六(1)f「考試題目」
呢條附例好考人,就係若果係果嶺上面有人Putt左個波而個波未停定,你就唔應該打.但係如果你又冇留心(或者故意)打左又如何呢?呢個問題就要睇應該輪到邊個打喇(打波先後次序可以睇球例第十條),若果係輪到人打而人地個波未停定你就打,就算你個波碰唔到人地個波都要罰兩棍.但係若果係輪到你打而人地偷步打先而你跟住打左就唔使受罰,呢個情形引申左個激烈討論,可以瞄瞄呢個link.
剩番落黎就係球例十六附例(2)講點樣處理半天吊的情況,睇睇:
球例十六(2)「唔上唔落」
呢條附例好簡單,若果你個波係洞口停係度半天吊,你係可以有合理時間行埋個窿度(但係唔可以無故拖延),然後你再有十秒鐘時間,若果個波係呢段時間內入洞,咁就冇問題,計你之前個棍hole out.但若然個波唔生性,十秒鍾之後至跌落個窿,你都係之前個棍hole out,但係就要按呢條附例罰一棍,至於點解係十秒唔係二十秒,三十秒就唔好問我喇.
無名


text:
上年年底試用山谷石,不鏽鋼網加莫絲呢個組合,證明好成功.兩支 11w PL 管好夠用,CO2 其實唔開都應該得,ADA special shade 亦用唔著.前面既草皮平均三個禮拜要修一修,中後排唔使點打理,最麻煩係三角莫絲比珍珠三角生得快,有時搞到個草皮唔齊整.一月會翻缸重新砌過,換過舊石,唔要珍珠三角,用火焰莫絲同鳳尾苔自從放棄青龍石就少左好多水質問題,可以專心種草同養魚.今年卒之買到葦蘭提飛船,仲親眼睇到生蛋同口孵既過程,可惜咁岩要去旅行冇時間照顧,到返黎已經死剩一條,最後都係養唔到.後來將琥珀燈誤以為火焰燈又買左一堆,一直都養唔好.結果剩返九條養左唔知幾多年既新燈.除左搬去廳被剛果燈咬死果一條之後,好似就冇死過藍網球蝦養大半年死左,年尾換黎兩隻橙迷你螯蝦,同新橙相處得麻麻年初換左部 nikon P5100,唔覺有手動對焦,自動對焦又慢,影魚超唔方便.好快會換機,可能係 panasonic lx3
隻公蝦換殼之後,左手果然開然重生.細心睇先發覺好多條新燈既魚尾崩左,肯定係被隻公蝦鉗到.從來唔見佢主動捉魚,係缸魚有時游得太近佢先會出手.其實遊開少少就冇事,一直唔明點解呢缸魚咁鍾意貼住個草地游
成兩個幾月冇更新,太懶.葦蘭提死左,唔打算買返.琥珀燈移走晒,因為似買錯魚.最初買果三條叫火焰燈既,係貴好多,但顏色鮮艷.後來買果十幾條叫琥珀燈既,個樣似一樣,以為係未養定所以顏色淡,點知養左個幾月都冇起色.可能根本係兩種魚,每條貴幾倍真係冇賣錯野唔記得買左幾鮑魚螺同角螺黎清青苔,大致上都掌握到個用法.鮑魚螺刨晒石上既頑固青苔漬之後死晒,冇再買,換角螺頂上.宜家大概有七隻左右,每舊石上面擺一兩隻就維持到買左對雙帶橙迷螯,食乾糧同紅虫既,搶野食比大和藻蝦遲鈍得多,勝在有鉗,夠惡,魚蝦都唔敢埋身.本來隻母蝦比公蝦淺色少少,養左幾日匿埋換殼,顏色靚晒.初時佢匿晌草叢,搵極搵唔到仲以為死左.再過兩日輪到隻公蝦匿埋,可能又換殼,但冇為意照換水,第二朝死左.去魚街再搵,得返幾隻,仲要全部甩頭甩骨.照魚鋪老闆教既方法去揀隻公既,不過斷左隻鉗,等換殼後生返.顏色暗啞少少,都係等換殼.下次再見佢匿埋就唔換水到聖誕長假會大執個缸.之前同某位魚鋪老闆傾過可能點搞,應該會換火焰莫絲同鳳尾苔試下


text:
差不多10:45am o黎到飛驒古川,呢個係JR飛驒古川站
呢o度好似無乜遊客o黎,同高山o既熱鬧差好多哩!
我o地行o下行o下行o左去河邊,呢條係宮川
跟住行無幾遠就係瀨戶川,但係點解水入面一條魚魚都無o既,而且連餵魚o既麵包都無得賣,當時諗唔通因為呢o度少人o黎,所以唔再放魚魚落去?我一心o黎係想餵魚魚,早知唔o黎啦!
河入面無魚魚,但係就唔知點解有隻蜆?
木製o既洗手間,同時亦都係一條行人隧道
渠蓋都印有錦鯉呀!
行o左一段路,終於見到有錦鯉嘞!好開心哩!
買o左包魚糧JPY100,記住要自動自覺入錢,千祈唔好做小偷呀!
水流好似好急o甘,D包包一掟落水就沖走嘞!佢o地好唔容易先食到哩!
以我o地o既觀察,黑色魚魚係聰明過D金色魚魚o既,黑色魚好易就食到D包包,但係D包包o係金色魚個口隔離,佢o地都會食唔到哩!
冬天o既時候,居民會將魚魚撈走,以免佢o地凍親,所以如果想o黎餵魚,就一定要o係唔凍o既日子o黎嘞!
我o地o係o度餵魚餵得好開心,而且亦都影o左好多相呀!
呢o度有牧成舍o既鮮奶賣呀!
o黎到飛驒古川,除o左要睇瀨戶川同餵錦鯉,白壁土藏亦係其中一樣要睇o既o野,呢D一棟棟白色o既建築,以前係酒,醬油,紅茶o既倉庫o黎


text:
唔係事後孔明,我一早就估係28蚊啦,使乜搞咁多啫!資方話唔可以高過24,勞方又話企硬33,分歧真係好大.其實世界上邊有企硬呢回事?!兩個數字加埋除二等如28.5,唔要個零頭就係28.而且香港人好鍾意28,貪佢諧音易發,好意頭.
其實應唔應該就最低工資立法,我當然有自己嘅睇法,但係我唔敢講,驚會俾人打.而家有個數字出咗嚟都好,起碼唔使日嘈夜嘈,樂得耳根清靜.最頂唔順係成日聽到人鬧僱主無良,係吸血鬼.你諗吓,如果20蚊一粒鐘嘅工都大把人爭,佢地做乜要用33蚊嚟請人?香港係一個自由經濟體系,工資同商品價格都係由供求關係決定,唔係話商人想幾多就幾多.而且作為牟利機構,佢地想賺到盡又有乜唔啱?
又講返轉頭,最低工資亦都唔係乜洪水猛獸,睇吓定喺邊個水平啦.觸發結業潮云云,真係靠嚇.無可否認,可能有效率低,缺乏競爭力嘅中小企會執笠.呢個係自由商業社會嘅正常現象,經自我調節,好快就會去返平衡狀態.喺電視新聞裏面,有酒樓發言人話實行最低工資後會加價.呢個講法好合理,絕對可以預見.但係茶客就話酒樓唔應該將增加嘅成本轉嫁俾消費者,應該由企業自己承擔.真係唔明人嘅思維,唔通人地蝕本都要為你提供飲食,你當人地係善堂咩!如果你覺得貴,咪唔好幫襯佢囉.
至於最低工資點先算係合理水平,有意見話唔應該低過攞綜援.呢點我又同意喎,如果每日做足十粒鐘仲得少過攞綜援,捱得咁辛苦究竟為乜?不過呢樣係相對嘅,你話係而家人工太低又得,話係綜援太高(或者俾得太濫)都得.我就唔敢講嘞,費事又俾人打.
我唔係喺度講風涼話,更加唔係唔知民生疾苦.其實我細個時屋企都好窮,而且當時基本上係冇社會福利,生活條件比而家受綜援網保護嘅人仲要差好多.唔只玩具都冇多件,衫都係執親戚唔要嘅舊.放學之後要幫手穿膠花,學彈琴同埋學畫畫之類嘅興趣活動真係諗都唔敢諗.講真,我最有資格抱怨,因為呢都唔係我揀嘅.但係我冇,因為我明白一味埋怨係唔會令生活得到改善.
凡事總有因果,唔係所有都係政府或者社會嘅錯.低薪勞工問題嘅癥結,係人口結構同產業結構嚴重失衡.希望嗰有識之士可以喺呢方面做吓,而唔係獨沽一味幫草根階層爭取福利.至於點解會有咁嘅失衡情況我就唔知嘞,只係覺得呢個係死症,冇計.不過咁,如果一個普通市民都諗得掂,仲要班高官同尊貴嘅議員嚟做乜?


text:
見到呢隻係冰島出既朱古力, 價錢唔貴, 唔理好唔好食, 掃左各式一包做手信~
2014年10月23日 星期四
14 冰島自駕遊 Day 6 ~ 大長征向北移
行程 : Egilsstaoir, Dettifoss, Hverir við Námafjall, Myvatan Nature Bath
昨日天氣勁差, 成晚都係勁大風, 瞓都瞓得唔安心, 真係好怕架車會吹翻撞入房@@
今朝仲係好大風, 烏雲好似想跌落黎咁, 啲風聲真係好驚嚇, 同埋check返天氣, 南部係超級勁風, 風速over 40, 好彩我地剛剛遠黎左去左東邊但都有20, 唔係都唔知點搞啦
早餐得啲簡單既野, OK啦, 夠食飽就得
食飽就問下老闆娘天氣狀況, 佢話都OK, 向北走都冇問題, 不過小心啲啦, 聽完佢講, 我地拿拿淋早少少出發啦~
今日行程好簡單, 就係由東大長征上北邊既米湖啦, 中途會去東邊最大城市 Egilsstaoir 停一停先再去米湖, 今日車程係googlemap計過大約係2.5小時+1.5小時
開車過左市中心就勁大風, 沿途又冇車, 個天又好陰, 真係坐係到都覺得好驚囉, 楂左陣, 二少頂唔順, 要抖抖, 揾左個位停一停, 一開門又係超級大風, 吹到人都癲, 拿拿淋影兩幅相就等阿二少回氣抖抖
冇執過圖架, 就咁用大機影, 天氣真係差到爆呀
抖完開車行左陣就見到前面有車啦, 個心即刻安心晒
(二少有超速啦, 仲幾勁吓, 好彩冇人捉, 唔係應該罰得好"金")
嘩.... 第一次係冰島見有電單車, 後黎去到北邊既Akureyri 同首都Reykjavik都有見到~
今次我地全程行1號公路, 因為話939超危險, 所以都用多左好多時間, 但其實一路公路都有一大段係碎石路, 都唔行得快
二少又話要抖抖~
呢段係1號公路尾段, 差唔多連接939既路, 其實都好危險, 條路都好窄, "之"字路又急彎, 有冇睇到左上邊果點黃色, 就係路黎, 超斜, 好彩冇對頭車, 唔係好怕會hi到碌落山, 二少仲話風景好靚, 想停底影相, 唔係化!? 我覺得好驚嚇喎
望返落去, 其實由下面平地上斜到山頂, 可惜天氣唔好, 唔係呢段路風景真係好靚~
同939接返之後, 都係有一段大爛路
好辛苦咁用左3個鐘左右, 終放到左東邊最大既城市Egilsstaoir
見到N1隔離有餐廳, 唔揾啦, 就係呢到食Lunch
沙律吧, 如果叫午餐, 係任攞~
呢個係Lunch set ~ 磨菇湯, 炸豬扒伴薯仔, 仲有任夾既沙律 (豬扒唔好食)
*其實我唔知呢個餐包唔包飲品, 因為我見到有韓國人自己走去斟左一人一杯汽水, 但啲外國人又只飲水喎
另外仲叫左個炸魚, 呢個好食好多
Total : ISK 3885
食飽過左對面超市Netto到行~
見到呢隻係冰島出既朱古力, 價錢唔貴, 唔理好唔好食, 掃左各式一包做手信~
見到呢隻係冰島出既朱古力, 價錢唔貴, 唔理好唔好食, 掃左各式一包做手信~
呢到有原隻燒雞買, 所以決定買一隻返去今晚做晚餐
另外仲夾埋啲沙律通粉添
埋單 ISK 2232
*呢到都有粉紅豬架, 但係超市精既我, 梗係乜都去行啦, 哈~~~
見到都係2點左右, 所以決定去埋Dettifoss, 行左平路既862, 大約1個鐘左右就到 (當然又有超速啦)
不過仲要行一段路先到瀑布
條路其實都幾遠吓囉~
終於到啦~
向呢邊就係少少藍天, 其它方向都係烏雲
到我地走果陣, 就有團中國遊客到步, 佢地好勁架, 一去到就揾個好位去影相, 跨欄行出邊邊咁影, 真係無言呀~
影完就向米湖出發啦, 必經既 Hverir við Námafjall
影完就閃, 去左另一個 i 到望米湖全景
呢到就係米湖啦
見只係5點鐘咁早, 所以浸完先去Guesthouse
因為有一半池維修, 所以入場費平左少少 ISK 5100/2人
影左幅相, 就放入locker衝出去浸啦, 基本上成個場有9係黃皮膚既, 啲人仲可以就咁攞住部電部慢慢影相, 我仲見到有香港人攞住單反黎浸住影 --"
呢到啲水唔係太熱, 係暖, 但係呢個頭就比啲風吹住, 吹頭都痛痛地, 上水果吓涷到震, 浸左廿分鐘夠皮, 閃~
跟住去今晚既住宿Guesthouse : Vogafjós Guesthouse
我訂呢間guestohouse係諗住佢係米湖果邊架, 但原來佢既餐廳先係囉, checkin完就帶左我地去左對面馬路, 原來住宿係系另一邊架!!! 完全受騙呀, 只係對住啲草囉!! 冇湖景架!!
我地就係住呢間房啦~
簡簡單單, 又係冇電視
用洗手盆同熱水喉水浸返熱隻燒雞, 煮左個快熟意粉, 加埋沙律菜, 咁又一餐
一到夜晚又係天氣唔好, 極光又冇希望, 咁唯有上下網同早啲瞓啦
標籤: 14 ~ 冰島.Oslo.自駕遊
訂閱: 張貼留言 (Atom)


text:
呢個係咬落去會發聲嘅cup cake, Loki好鍾意架, 上次我同Ruby喺到洗乾淨的玩具, 佢就係傍邊偷偷咬走呢個cup cake, 好似偷野食咁. 當其時有豬扒牛扒, 佢就獨揀呢個. 唔知係咪顏色靚的呢.
三文治包, 我見到差的都想食
薯片袋
布玩具
膠類玩具
當我攞的玩具嚟影相時, Loki又走過嚟湊吓興. 佢好八啩架, 無論我地買咩野返嚟, 佢第一時間就伸個鼻入去嗅吓聞吓
哈哈, 跟著Loki仲要坐埋落的玩具到.
咁我用個盒裝番好啦, 佢又喺側面咬一件出嚟
咬完一件又一年
呢個馬蹄型膠, 佢成日都咬, 好彩又幾結實, 仲未咬爛
玩著都要伸吓懶腰先
仲有呢個呀! 我地帶佢出去時, 佢好鍾意玩架.
中間Fabric嘅部份已經差唔多比佢咬爛啦. 佢好聰明, 唔咬膠, 咬fabric, 要撕爛為止
仲有一大堆新玩具都未開呀!
布魔鬼魚
漢堡包
龍蝦
熱狗
牛扒
夾心cookies
仲有另一個Loki嘅favorite, 就係呢隻鴨頭袋. 每次一咬就會發哂顛咁.
鴨頭下面個袋係要嚟放空嘅膠水樽. 一咬落去"咔咔"聲, 佢就好開心. (唔知係咪以為自己捉到擸物).
呢個差唔多比佢咬爛啦
仲有好多呀! 上次去pet shop買狗糧, 又送咗左手面嘅膠玩具.
仲有呢的飛碟, 但係Loki唔識玩, 佢都唔識跑去接
仲有呢個蛋糕呀! 都係狗玩具嚟架.
講真佢的玩具真係多到....仲有一箱未開呀!
嗰日又帶咗兩件新玩具返屋企, 一隻黑馬同一隻布雀仔.
但係隻布雀仔佢就好鍾意, 咬著玩咗好耐呀!
Loki仔, 你就好啦, 有咁多玩具... 哈哈, 媽媽公司其中一條line有供應阿麻...


text:
住宿 : Le Meridien Makadi Bay Resort
今日係行程o既第三日,會比較悠閒,今日o既節目就係係紅海到玩浮潛,玩浮潛係沙巴到都試過.食o左早餐之後就出發去目的地,都要離酒店有成個鐘o既路程先到.到達目的地後就囉o左D浮潛用品,跟住就上船出發紅海浮潛之旅....呀,呢到個沙灘都幾靚架,D水又真係好清,淨係見到藍色同綠色o既水,好正......又碼頭出發去到玩浮潛o既地方都要成半個鐘,途中都見都唔少o既船向住差不多方向出發.到達o左玩浮潛目的地後每人就囉浮潛o既用具,然後講解下D用具點用就開始落水喇 ! 初初玩時唔係幾記得點呼吸,點解吸極都入水o既,原來個用具就壞o左....之後換o左個新o既就唔同喇,呢到一帶都叫做多珊瑚,但係唔係多,魚o既種類都幾多下.來旅行前已經準備好浮潛影相o既保護袋,都係水底影唔少相,但係影o既時候唔記得將鏡頭同個袋o既距離整好所以有D相影到變o左形.玩到差不多中午係返上船食Lunch ,話時話呢個Lunch都幾好味 !! 食完 Lunch 之後架船就駛去另外一個地方在玩過,不過就無咁多珊瑚同埋淨係得一兩隻品種o既魚見到,重有就係得我同另外一個男仔繼續玩,其餘都係晒船到休息,有D團友重唔舒服添.....玩到差不多之後就返船回程返酒店....返到酒店就整理一下就去食晚餐.
--->相簿


text:
2014年11月22日 星期六
孕婦與貓
我屋企飬左兩隻肥貓,一隻叫 Shiva,5歲英國短毛女,另一隻叫 Seymour, 4歲美國短毛仔.
有好多人大肚後為左一了百了唔想理咁多而放棄自己嘅寵物,特別是係貓.因為貓有機會一種弓形蟲,而呢種蟲會影響胎盤發育.其實呢個可能性對於家貓黎講機會係非常之微!如果貓貓一直都係住室內同冇食開生肉又有杜蟲幾乎係唔會生蟲的.真係唔放心的話可以帶貓貓去檢查,或者自己去見醫生抽血驗下有冇弓形蟲抗體.弓形蟲對健康嘅成年人影響唔大,已經養貓有一段時間嘅主人可能感染過而且產生了抗體連自己都唔知架~
我由知道自己有左之後就冇再幫貓貓清貓沙啦~ 但都會同佢地有互動,接觸後洗手保持乾淨.我覺得貓同孕婦絕對係可以一齊生活的,只有唔好掂佢地D便便同埋保持個人同環境清潔就唔會有問題啦 ^^ 更何況我已經當左我D貓係我嘅仔女,點會捨得唔要佢地呢!
2014年11月20日 星期四
呀B呀~
係9月嘅時候我發覺自己身體好似有D唔妥,明明未M到但會有少少M痛嘅感覺.心思思下走去買左支驗孕棒,一驗之下.... *BINGO*
真係中左奬呀!果時心情又開心又擔心.本來都諗住呢兩三年內有小朋友,但冇諗過會咁快,加上當時岩岩租左新舖,裝修,入貨,擺設樣樣都未開始整... 擔心自己無辦法工作同休息兩樣都兼顧好.但好彩呀B好乖,冇令我作嘔作悶,又食得落野~ 一切如常, 正常到有時我都懷疑我係咪真係有左... ^^"
直到照到呀B心跳同形狀,我先安心D!見到佢已經慢慢成形,個心仔係咁跳,果種開心真係好難而形容!原來有D事要親身體驗先感受到果份喜悅 :)
呀B而家15w 啦~下星期就有機會知道性別!好期待!好緊張!希望呀B合作張開對腳仔俾醫生照照喔~ <3
2014年11月9日 星期日
我最喜愛嘅季節來臨啦~
天然開𨍭涼,代表冬天越來越近!雖然岩岩先踏入十一月但係已經見到有聖誕樹同裝飾~ 節日嘅氣氛令人心情都好D ^^ 今年仲特別D 心情更加興奮!係咩事呢?下星期先講 :D !
訂閱: 文章 (Atom)


text:
選擇花球係我最苦惱的事. Peony 係我最想最要的, 但係11月頭未必有, 咁都算啦, 但係選邊間做我 big day 好呢
當然我最鐘意係solomon blemen 啦, 過剛上朋友話佢差唔多要2K, 好似貴咗小小喎, 之不過佢又真係好靚喎, 但out budget 無法啦. 仲有我打咗好多次話電想約睇花球, 但都無人聽, 可能我真係同佢無緣啦
Miracle 我都好鐘意架, 我都有上過去睇, 最重要我覺得佢好有heart, 仲有佢話要早一日18:30 去到佢地公司拎, 仲要新郎新娘一齊, 因為如果你有乜唔鐘意, 即刻幫你改到滿意為止. 佢地package 都唔算好貴, 佢地會叫你選一個平的package, hold 咗先, 之後你confirm 咗先加錢. 最大問題係, 之前果一日係好多野做架啦, 我所有book 的野都係TST, 為咗佢又要過海.... UM.. 都係想下先.
用freelance 會唔會risky 咗d 呢, 不過kay florist d 花又真係好靚喎.
提外話, 雖然RON 的silk flower 好係靚, 但你地睇咗以下呢果又會點講呢, 唔好講笑, 我第一眼仲以為係真架, 望真d 知係絲花.
雖然呢個唔係peony, 但係 Lip Flower 我都好鐘意, 之不過佢已經唔接受今年的訂單了.
花雨晴都係响TST 架, 但係唔多人comment, 大家又覺得點呢? (註: Blogmate 話 big day 用呢間, 超唔得...out)
雖然有好多人comment 話秋子好, 但網上睇佢d 花覺得唔係我杯茶
Agnes b 唔係唔好, 但係果果都一樣好似無咗自己style.
唉, 點選擇好呢?? 真係要快手d 先得, 我已經比人慢咗好多好多了.


text:
酒店我想盡量平d,所以選左間於明洞既KGuesthouse.
KGuesthouse好處:
1.位置非常好.大約300多就可以住明洞,幾分鐘到達明洞最多人既街道,又近Subway Exit 9同埋機場巴士站.
2.Shopping食野無難度.
3.3xx有private bathroom.包簡單早餐.
4.有電梯.
壞處:
1.房間太細,太大行李打開有難度
2.shower完toilet濕哂
3.密碼鎖唔係好識用
今次行程如下:
Day 1: 明洞兌錢 => 孔德真味食堂醬蟹 => 梨大 => 合益Homeplus
Day 2: Coffine Gurunaru => 新沙洞 => 高速巴士客運站地下街
Day 3: 明洞 => 弘大 => 樂天Mart
兌錢:
通常會係機場兌少少,再入市區兌.明洞大使館個rate真係唔錯,我住明洞所以可以成日去兌.
交通:
坐地鐵同去機場Arex都可以用T Money. 即韓國八達通.
由於我係坐凌晨機返香港, 首爾機場巴士通常9:xx, 10:xx就冇哂去機場巴士. 唔通真係要坐的士?
唔使驚! 有兩個方法既:
1. 到達首爾站Exit 1外巴士站乘坐巴士N6001前往仁川國際機場(인천공항), 10000 won
2. 首爾鐵路站都仲有火車去機場(4150 won) 普通列車
我貪平所以坐23:31分 A2193火車至仁川國際機場. 去到機場12:30.
退稅:
都唔明點解佢要分咁多間退稅公司, 我有d嘗試係明洞退稅, 結果由明洞頭行到尾. 用信用卡擔保又俾彈回.結果有d要去返機場兌. 又由於係市區兌稅要將退稅單交俾海關. 但我太夜去到機場已經一片死寂. 所以連custom櫃既人都唔知去左邊. 問大型行李櫃既職員佢叫我去離境問下.我拖住個喼問離境人員佢地收左我張slip就叫我入去security check. 我問佢我個行李點呀? 佢又叫我出返去寄倉, 拎住咁多野俾佢指我行黎行去好慘呀. 所以下次去最好都係一次過係機場攪掂算.
不過係機場退稅要預多d時間. 因為我上次check in時地勤同我講機場閘口比較遠要預半個鐘! =.= 另外退稅櫃已經close左. 要靠自助退稅機退稅, 但係通常要時間研究自助退稅機點用.
同埋唔係每次都會成功scan都你既passport同稅單. 再加上scan完稅單入左禁區後係要去Gate 27既自助退稅機拎錢.所以退稅加埋去閘口要預鬆d時間呀.
電話卡:
我係鴨記買左張環球數據卡, 7日2.5GB夠用, 但唔知點解用唔到google map >_<


text:
2016年4月7日 星期四
2016 悠長假期之開支及購物
28 則留言:
日高馬油, 正!回覆刪除回覆
細細盒, 攞嚟做手信一流呀!刪除
果款5味馬爽油我都買過.回覆刪除回覆
都係買嚟做手信XD刪除
日高馬油...我差D買錯 "北海道日高馬油 "回覆刪除回覆
原來你都鍾意Mintia, 細細粒又細細盒, 方便拎, 最重要香港無得賣!回覆刪除回覆
19日~~正~~~回覆刪除回覆
19日其實真係幾正,不過如果成日做步兵嘅就要成日可以返到酒店為上,因為行到攰可以返酒店到休息下.我試過20日,不過係去歐洲,搭飛機無咗差不多兩日~~~回覆刪除回覆
如果唔自駕我就唔會去咁長,最多都係去12日.去歐洲就真係最少要兩星期先夠玩^^刪除
上網咭接收得唔係幾好,下次記得唔她再買呢隻牌子嚕.回覆刪除回覆
我上次由大阪玩到福岡都係用呢隻上網咭,一路接收都唔錯.今次日數長如果租蛋又太貴,所以再用呢隻咭.佢係去到山區就收得唔好,市區冇問題既.刪除
Mintia我以前都會勁買,但返香港食唔切好快潮.所以最近都好忍手.回覆刪除
黑色勁薄荷,超提神.回覆
咁我地要快D清咗佢先.黑色果隻係最後先見到,所以只買咗一盒試下,真係好勁.刪除


text:
Tuesday, July 14, 2009
Hot Dog Stage 至愛漢堡包 在此 (不眠王子)
又 到 王 子 周 末 推 介 啦!今 年 特 別 多 漢 堡 店 新 開 張 ,但 試 過 咁 多 度,無 間 嘅 水 準 及 得 上 Hot Dog Stage .你 唔 食 過 唔 會 相 信 喺 荔 枝 角 工 廠 區 竟 有 間 咁 正 嘅 食 店
上 次 講 Hot Dog Stage 篇 blog 喺 度 → → HERE ,都 係 嗰 句 ,王 子 拍 心 口 保 證 ,唔 去 試 過 包 你 後 悔.
早 兩 日 懶 醒 目 等 lunch time 完 至 去 幫 襯 ,點 知 一 樣 有 咁 多 客 ,漢 堡 包 再 唔 係 獨 沽 一 味 ,而 家 有 5 款 包 賣 ,熱 狗 亦 有 新 款 推 出 ,早 餐 及 下 午 茶 時 段 仲 有 迷 你 版 熱 狗 添!
店 仔 細 細 ,但 menu 都 分 Breakfast set 及 Set meal ,又 有 紙 巾 無 限 供 應 ,呢 份 細 心 去 邊 度 搵?
王 子 上 次 介 紹 呢 度 嘅 嗰 篇 blog 竟 然 做 咗 生 招 牌 ,佢 哋 仲 自 己 排 埋 版 ,過 埋 膠 放 喺 店 內 及 門 外 ,好 榮 幸 呀!
漢 堡 包 同 熱 狗 採 用 邊 種 健 康 配 料 ,有 乜 嘢 功 用 都 圖 文 並 茂 ,清 楚 列 明 ,抵 讚 !
澳 洲 純 羊 薄 荷 醬 漢 堡 夠 膽 講 ,單 係 為 咗 佢 都 值 得 專 程 搭 車 嚟 食 ,呢 個 係 靚 女 版 本 ,點 解?我 哋 去 片 . . .
格 格 咁 靚 女 ,連 個 包 都 靚 過 我 食 嗰 個 . . .
澳 洲 純 羊 薄 荷 醬 漢 堡 即 叫 即 製 ,配 料 包 括 2 片 新 鮮 蕃 茄 及 貴 價 嘅 Arugula 火 箭 菜 等 ,正 好 中 和 羊 肉 嘅 濃 味
最 正 當 然 係 超 好 味 嘅 澳 洲 羊 肉 及 香 噴 噴 嘅 薄 荷 醬 啦
Stage BBQ 醬 純 美 牛 肉 漢 堡 即 叫 即 製 ,單 點 賣 $38 咋
漢 堡 包 係 用 麵 包 店 每 日 即 製 嘅 新 鮮 貨 ,落 單 後 仲 會 再 放 喺 扒 爐 上 烘 熱 ,食 落 比 市 面 嘅 同 類 出 品 鬆 軟 好 多 !
睇 吓 2 片 蕃 茄 幾 新 鮮 ,BBQ 醬 汁 令 牛 肉 更 滋 味 更 juicy
澳 洲 純 羊 薄 荷 醬 漢 堡 version 2.0 ,食 得 出 味 道 明 顯 比 幾 個 月 前 初 推 出 時 更 正 ,羊 肉 味 更 出 ,薄 荷 醬 更 香
單 點 賣 $40 ,套 餐 價 都 係 $48 咋!
配 料 依 然 份 量 十 足 ,豐 富 到 極!
純 羊 肉 正 到 不 得 了 ,肉 味 勁 香 濃 ,醃 料 亦 無 落 重 手
火 腿 雙 蛋 芝 士 漢 堡 驚 喜 度 滿 分!麥 記 嘅 蛋 漢 堡 輸 足 9 條 街 ,但 只 會 喺 早 餐 時 段 供 應 . . . 不 過 ,如 果 你 過 咗 2 點 半 後 嚟 到 ,同 佢 哋 講 密 碼(王 子 介 紹 嚟 嘅)!就 可 以 買 到 火 腿 雙 蛋 芝 士 漢 堡 或 煙 肉 雙 蛋 芝 士 漢 堡 架 啦 !
火 腿 雙 蛋 芝 士 漢 堡 由 2 塊 煎 到 香 噴 噴 嘅 火 腿 夾 住 厚 厚 嘅 煎 蛋 及 芝 士 組 合 而 成 ,佢 哋 仲 淋 咗 秘 製 嘅 香 濃 咖 喱 茄 汁 令 煎 蛋 更 好 味 ,$18 個 包 你 話 抵 食.
一 邊 食 嗰 陣 一 邊 有 客 問 係 乜 嘢 包 ,跟 住 即 刻 order 添
雙 蛋 當 然 唔 係 就 咁 煎 啦!佢 哋 係 用 蛋 格 以 慢 火 去 細 煎 ,唔 會 過 熟!一 食 落 去 啲 蛋 汁 飛 晒 出 嚟!過 癮 到 極 .但 因 為 製 作 需 時 ,所 以 11 點 後 唔 會 供 應 . . .
除 非 下 午 茶 時 段 講 密 碼 啦!
園 野 風 味 熱 狗 好 啱 女 仔 或 小 朋 友 食 ,因 為 賣 相 靚 靚 同 味 道 相 當 清 新 ,普 通 size $26 個 ,迷 你 版 $18 個
熱 狗 上 放 滿 新 鮮 蕃 茄 啦 ,青 瓜 絲 ,粟 米 粒 及 菠 蘿 粒 ,一 啖 食 落 去 個 感 覺 好 似 食 緊 香 腸 沙 律 咁 ,唔 似 平 時 食 開 嘅 熱 狗 咁 肥 膩 ,唔 想 食 得 太 heavy 嘅 女 仔 啱 晒 啦 !
上 次 講 過 呢 度 嘅 孖 士 薯 係 用 新 鮮 薯 仔 去 打 ,去 片 啦!
係 咪 好 正 呢?只 係 賣 $12 之 嘛!記 得 試 吓 啦!
電 話 : 2959 1811 平 均 消 費 : $30 - $48 / 位
地 址 : 荔 枝 角 青 山 道 688-690 號 嘉 明 閣 A1 地 舖
No comments:
Subscribe to: Post Comments (Atom)


text:
嘩!嘩!嘩!又到左小王子妳媽教你地整o野食嘅時間o勒~係米好期待呢?hahaha.....
我一嬲o係"嘩!Box教室"度教你地整o野嘅宗旨都係要簡單易做兼零失敗,要普通人用普通o野去做出一d嚇死人嘅o野嘅.點為之係普通o野?則係5洗點買屋企都搵到,or 就算要買都周街買到嘅o野去做d靚到嚇死人嘅o野law.
所以次次"嘩!Box教室",無論係我自己試做一或係正式錄影,我都盡量5 用Tools去做嘅,因為每次我都係幻想緊如果我係你地~第一次做呢樣o野,屋企又咩都無,咁點算好呢?所以每次就算我有o個樣工具,我都尊登5會用嘅.
可以令一個普通C9做到一d好5普通嘅o野至為之very Good.
之但係一直都有好多Blog友叫我教整糖皮,老真講我其實5係好想教,因為糖皮呢樣o野係一樣真係要Tools,又dTools難買兼貴到嚇死人嘅o野嚟.所以如果教整糖皮嘅話,o係你未整到d靚到嚇得死人嘅o野之前,自己就先o係賣Tools 間shop度嚇死左自己先o勒~
呢個就係我一路都5想教你地做糖皮嘅原因.
個個都話想學做花,之但係做糖皮花o個d Tools貴到呢~我查實神早已經o係賣Tools o個間鋪頭度死左幾次.不過~
正所謂死過返生,18年後又一條好漢啫.
為左要教你地做糖皮花,其實我諗左好耐.究竟點先可以5用Tools做到糖皮花呢?試過好多種方法,又做左好多Research~雖然係真係有5洗用Tools做嘅糖皮花,但係好多時都要用技術搭夠,有d好似好易嘅技術,其實對第一次接觸糖皮嘅人嚟講真係會有難度gar!
所以Blog友們,今次小王子媽媽教你地做嘅o野,小王子媽媽5敢寫包單係零失敗gar.我試左好多個做型,有d真係難~好似我試做 "小公主米通蛋糕"咁,就發現係教5到你地o勒~但係我盡左力o勒,希望一直想做糖皮嘅Blog友,可以趁呢個機會試下玩下糖皮na.下次至教返你地做返d零失敗嘅o野下~
P.S.一直都5想錄得d Video太長,之但係又真係有好多o野要講比你地聽,5單只係要教你地點做,而係要教埋你地個理論.好似點樣溶朱古力,點解次次做酥皮都失敗.....
想教識你地個原理,而5係單單淨係識做5識解,識標5識本呀!糖皮真係有學問gar,就算你去買Tools,都要識點同人講買咩gar係米?
所以Blog友們對5住呀~今次有7個Video.
我係真係好比心機咁錄,而小王子爸爸亦都好有心機咁幚我做Video Edit 同upload上Youtube度gar,希望你地5好哂左我同小王子爸爸嘅心機,可以有耐心咁睇哂佢.
食用膠水
材料:
Tylose Powder 3/4tsp
滾水 1cup
做法:
將Tylose Powder 洒在滾水中,用匙攪幾分鐘,然後放涼後入樽放入雪櫃.
o係攪完幾分鐘之後Tylose Powder都重未溶 or 有粒狀都5緊要,因為o係放涼同入雪櫃雪嘅過程裡面,Tylose Powder會繼續溶o係水入面嘅.o係呢個時候5好以為好希道咁落Tylose Powder,因為雪完之後佢會杰第好多gar!食用膠水可以存放好耐gar,平時5用o個時就放入雪櫃度處存.
溫馨提示:
1. 用嚟包蛋糕嘅糖皮英文叫Fondant,做比較軟身亦都比較難乾,之所以我地食o個時至會有touch dry但係又內軟嘅口感.
2. 用嚟做花同整做型嘅糖皮叫Gum Paste,Gum Paste比Fondant較硬身,亦都比Fondant快乾好多,所以至可以用嚟做公仔嘅.
3. Fondant可以好easy咁變做Gum paste,只要將Tylose Powder or CMC Powder 加入去Fondant度,你就可以將佢當成Gum Paste咁用o勒~
4. Tylose Powder 同 CMC Powder 其實係兩樣5同嘅o野嚟,但係佢地o係做糖皮嘅用途都係一樣,所以有d shop直頭寫佢地係同一樣o野.所以你地就算賣左邊一樣都ok嘅.
6. 用嚟做食用膠水嘅係Tylose Powder而5係CMC Powder,一般用嚟做糖花嘅食用膠水用我上面o個個份量就OK ga o勒.
7. 究竟要加幾多落Fondant度至o岩呢?其實無一個定律嘅~
有d人每100g Fondant 加1tsp CMC powder/Tylose Powder
有d人每300g就落1﹣2tsp
有d人..........
o拿~都無一定嘅,我覺得如果係做公仔嘅話我就會落多小小,因為佢將會用嚟支 較重嘅部份.之但係其實都係講個手感嘅,你做多兩次就會知道太硬同太軟嘅分別gar o勒.
8. 做糖皮係一定5會用水質食用色素嚟溝色嘅,第一係因為水質食用色素嘅顏色5夠濃縮,所以可能落哂成樽都未溝到你想要嘅顏色.又因為落左大量水質嘅色素落舊糖皮度,糖皮會比色素裡面嘅水溝到希哂,糖皮應有嘅濃度就會改變o勒.
9. 如果無"食用膠水",可以用小小水(5好油咁多呀,5係d糖皮會溶gar!)嚟代替,不過因為今次做嘅花盤做型,要痴上去嘅花會比較重,所以就咁用水嚟痴可能會有難度.
5用水同"食用膠水"嘅話~可以用蛋白,不過我5知HK d蛋白可5可以生用,我地呢度係OK嘅.
P.S. 視像教學Video o係相下面,請碌到落最底.


text:
上個星期我帶咗朗B返台灣,自從飲咗ILLUMA之後,阿仔真係高得好快.
今次見佢又大個咗好多,仲嘗試學人講普通話添, 真係愈來愈醒!
我見阿仔唔係太鐘意食台灣菜,可能因為台灣既野食比較濃味.所以食唔慣呢邊既野喇!好彩我帶咗罐ILLUMA俾佢咋.
其實飲左ILLUMA都有一段時間,真心覺得呢個牌子既奶粉唔錯,朗B冇病冇痛,仲生猛過我,成日扎扎跳,無時停.見到個仔咁開心,我都好有信心俾佢繼續飲落去,同埋會推介俾身邊既朋友.
不過,係台灣呢幾日竟然遇上颱風,於是我地最後去左唱KTV.最搞笑係阿仔成晚都拎住兩個cha cha,,幫我地伴奏左成晚XD
有一日我地去咗動物園玩,朗B好中意D動物,周圍走.阿仔係度盡情放電,我就追阿仔多過睇動物... 真係攰到傻…
之後果幾日去咗shopping,水上樂園,行夜市,等等.佢由朝玩到晚,見到咩都好好奇.第一次玩撈金魚,佢整爛左好多個魚網先撈到一條,但撈到已經開心到暈.
自從係夜市玩完撈金魚,阿仔就好鍾意魚,我地之後仲去咗幾米主題公園.佢企係度望住幅畫死都唔走,真係俾佢激鬼死!
雖然係台灣呢十幾日我地都係咁玩,但我帶來的練習本朗B竟然全部做完!兒子,你太棒了!
He had a really good time,但我就攰到傻了!XDDD


text:
我哋大約晏晝四點零鐘到達仁川機場.查實到步呢日嘅天氣相當唔錯,我哋落機嗰陣望出窗外仲見住個橙紅色嘅落日;排隊過海關跟手拎番件行李,出到入境大堂陣時個天都差唔多黑齊.
到步第一件事我哋先要搵巴士搭去東大門呢一晚住宿嘅地方.喺網上有好多途徑可以搵到由仁川機場去首爾各程機場巴士嘅資料;例如仁川機場嘅官方網站,各大旅遊討論區同博客等;不過我覺得最正嗰個選擇都係去韓巢地圖度搜尋巴士路線資料.
韓巢地圖除咗可以睇到條巴士線每一站嘅站名同行車時間外,仲可以喺佢個地圖睇番條巴士線係點行,同每個站嘅位置.
我哋今次就坐呢部 6002 號機場巴士去東大門.
機場大堂 5B 出口就係呢程巴士嘅第一站,出口度有個賣巴士車票嘅櫃位,車費大人盛惠每位 W10,000,小童每位 W8,000.
呢晚我哋落腳嘅係一間舖號叫東大門市場 24 號旅館嘅旅舍;呢間旅舍嘅位置剛好喺呢程機場巴士嘅東大門綜合市場站同仁興之門站中間.本來我哋係諗住穩陣啲喺綜合市場站按鐘落車嘅;因為沿途巴士廣播每個站名我哋都聽得清楚係邊個站,於是乎個個都太老定冇望實個 GPS 地圖,結果就係去到綜合市場站陣時聽唔到個廣播俾架巴士飛咗站都唔知.好彩過咗綜合市場站之後望咗一望個 GPS 地圖,醒水識喺仁興之門站落車,唔使一個二個拖住隻重一重嘅旅行篋行一大段冤枉路 .我哋喺仁興之門站落車,再步行十零分鐘,就到達呢晚要入住嘅旅舍嘞.
查實出發前我已經喺部手機嘅地圖度記低咗呢間旅舍嘅位置,不過當時就點都冇辦法透過地圖街景睇到間旅舍嘅門口喺邊.去到現場先知原來間旅舍所在嘅位置真係非常之隱蔽,係要由嗰個位置大街個位穿過一條好窄嘅巷仔先去到間旅舍嘅門口.嗰度附近冇一間舖頭知道呢間旅舍嘅存在,我哋周圍問人都毫無頭緒;嗰晚我哋結果搵咗差唔多半個鐘先搵到間旅舍喺邊 .
間旅舍係開喺一橦大厦嘅五樓度,橦大厦又冇電梯,入住同離開時要將啲行李托上托落,都相當囉命.旅舍啲房間好細,係細到要打開啲旅行篋拎嘢都有難度嗰隻;不過呢間旅舍就勝在室內地方乾淨同房租夠平 .
喺旅舍放低晒啲行李可以出去行街食飯已經差唔多夜晚八點,查實當時我哋一個二個都嗌晒肚餓.雖然大伙兒已經饑寒交迫 ,但我哋都仲未有得食飯住;因為今晚要先趕去睇咗東大門設計廣場呢個 LED 玫瑰花燈海展覽;食完飯至去睇嘅話,恐防去到萬一太夜熄咗燈冇得睇,咁就喊都無謂嘞 .
呢個 LED 玫瑰燈海查實係 10 月初一個名錶品牌舉行新品發佈會搞嘅展覽活動嚟,佢哋將二萬朵 LED 白玫瑰插滿成個東大門設計廣場 4 樓平台.原本開放期係到 11 月中,不過個展覽太受歡迎,閉幕日期一次又一次押後;我哋今次都算幾好彩,剛好趕得切喺佢年尾閉幕前幾日去到東大門,可以順道睇到呢個咁特別嘅展覽 .
呢度個展場都幾人頭湧湧;我哋快快手手搵位影完相,就行過對面馬路 Migliore 嗰邊搵食嘞.
原本我哋今日係諗住試吓嗰度間新村食堂嘅,不過去到見到間舖拆緊,唔知佢係裝修定摺埋嘞.幫襯唔到呢間,大伙兒就轉場去附近另一間食韓燒嘅名店,姜虎東白丁碳火烤肉店嘞.
可能我哋去到嗰陣已經過晒晚飯時間,入到去雖然見到間舖頭仲相當旺場,不過都唔使點等就有位俾到過我哋.一坐低我嘅第七感已經感覺到間舖頭啲店小二個個都將自己嘅小宇宙燃燒到超越阿賴耶識嘅境界 ;由 set 枱派碟起爐教我哋點餐到上菜,整個過程沒有半分多餘嘅動作,快如疾風動如雷,唔使九秒九成枱烤肉就擺咗喺我哋面前.
查實嚟韓國之前一路都幾擔心呢度啲嘢食樣樣都辣啲小朋友會食唔慣;不過呢餐嚟到韓國嘅第一餐飯我哋大人同啲小朋友都食得相當滿意.唯一美中不足嘅就係佢哋用嚟包住啲烤肉嘅菜葉撈晒調味汁料;咁做食起上嚟雖然會好味啲,但係作為一個遊客,食嘢嚟講味道此終都係次要,點計我都係比較想好似啲韓劇主腳咁用手將啲烤肉搵塊菜葉包起一啖放入個咀度咁玩先至過癮家嘛 .
事關明日要一早起身準時去搭開去滑雪場嘅巴士唔遲得,今晚我哋都唔可以行得太夜要早啲番旅舍沖涼休息;我哋食完餐晚飯,喺 Doota 附近行咗陣厾咗兩串魚板就番旅舍休息,抖足精神準備明日嘅行程.
韓國冬日滑雪自由行 2015 - 東大門
我哋大約晏晝四點零鐘到達仁川機場.查實到步呢日嘅天氣相當唔錯,我哋落機嗰陣望出窗外仲見住個橙紅色嘅落日;排隊過海關跟手拎番件行李,出到入境大堂陣時個天都差唔多黑齊.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
2014年12月6日 星期六
PN 11月份回顧
龍BB 眨下眼已經返左一個月PN 班, 根據學校既時間表, 由於龍BB 係11月先插班, 所以佢要由每日返一個鐘再慢慢睇情況加時間, 預計12月先會正式返3個鐘!
今次真係不得不讚下龍BB 叻仔, 頭一星期返一個鐘完全無喊過, 老師都讚佢乖仔, 所以可以由第二個星期開始加到3個鐘上堂時間! 不過自從龍BB 返完第一日3個鐘之後, 佢D 情緒開始有好大起伏, 吾知係咪時間長左, 又可能比老師上堂訓話過, 所以半夜訓訓下彈起大喊!
到之後連續幾日返學龍BB 行到門口都吾肯放手入學校門口, 一見到門口D老師企晒係度好似覺得人地會食左佢咁, 驚爆!
見佢咁驚入門口, 我就日日都同龍BB 講, "老師同媽咪讚你上堂好乖好叻呀, 肯自己坐定定聽老師話, 老師話如果可以日日自己行入學校課室咁就重叻叻喇" 依段說話我幾乎日日送佢返學都講, 直到幾日後, 龍BB 真係肯自己行入學校, 重識得主動伸手出黎比老師消毒探熱, 跟住同我輝手Bye Bye, 原來我日日咁讚佢真係好有用! 所以而家每晚都會讚一讚佢, 又同佢講返學好開心, 又可以唱歌仔, 同同學仔玩遊戲, 又可以聽老師教導......有時讚一讚龍BB, 見佢個樣真係會沾沾自喜, 好滿足咁!
收到學校影龍BB 上堂時既3張相, 我覺得學校依份心意令我好Warm, 睇到真係好感觸, 覺得龍BB 真係大個仔喇!
有幾本上堂用既課本, 其實有d 我都覺得幾深 haaa
重有11月上堂做既勞作, 油顏色!
見龍BB 亂油一通, 等我係屋企比佢油多D先!
每次收到個英文字/圖畫, 我都會問龍BB 係咩, 佢真係又全部識讀喎, 叻叻!
之前聽人講返左學會易病, 龍BB 真係中晒招, 返學到而家已經睇左成仟蚊醫生喇! 要念辦法增強佢抵抗力先得!
9 則留言:
龍B好叻仔呀,經媽咪輔導之後就克服到,仲會揮手bye bye添!回覆刪除
返學真係成日病,肚B都長期流鼻水,不過12月頭學校打完流感針又好似好啲回覆
小朋友都鍾意爸爸媽媽稱讚嘅,龍BB之後都好叻啦回覆刪除回覆
讚得佢多連我自己都開心埋!刪除
佢而家返學真係叻左, 最起碼肯自己行入學校門口同我Bye Bye
你加埋先睇左成千蚊... 我係每次都過千, 開學四個月, 應該睇加兩萬有多... 唉回覆刪除回覆


text:
有啲戲,
無論啲演員演技幾好,
背後所表達嘅野幾有意義幾偉大,
你有幾想支持佢都好…
就係讚唔落.
《五個小孩的校長》就係一套咁嘅戲.
成套戲嘅節奏好奇怪,事件與事件之間嘅關聯又不大.我明白套戲係想一個一個個單元咁處理,每個單元就一個困難咁,然後千嬅校長就去處理;處理得好嘅話,主角就會好似一個難關接住一個難關,好艱苦逆境求存咁…但問題係,每個單元分配嘅時間唔多,啱啱開始投入到少少件事已經解決左,個感覺就變左好似好輕易就搞掂,個人即刻抽離返晒.
而導演/編劇喺呢個咁嘅情況下多次夾硬塞啲擬似感動煽情嘅scene入去就令到成件事更加令人煩厭.
另外,套戲又多次利用小朋友講啲造作到爆嘅大道理,感覺非常突兀.
即係咁,就算真係咁諗都好,你屋企食飯嗰陣你阿媽會唔會冇啦啦講 『一家人食飯最緊要齊齊整整』 丫?
又或者,負責派信去你屋企個郵差會唔會同你,或者啲街坊,又或者實Q,好日劇style咁講 『唔洗唔該,我只要見到你地收到信會心微笑嗰一刻已經好滿足』 ?
如果千嬅校長大義凜然咁講我都接受到(雖然hard sell左啲),但係細路咁講真係好冇說服力… 幼稚園學生咋,佢地係講我要食雪榚/我要媽咪嫁咋!
睇見啲小演員講對白講到口窒窒…真係辛苦佢地背對白背啲咁離地嘅對白.
仲有兩樣野困擾左我112分鐘…就係啲燈光同背景音樂.
啲燈光真係TVB過TVB,個個角度睇都一樣光殘殘,啲人同啲場景變到好平面之餘… 大佬呀,套戲好多位都suppose好慘好辛苦嫁,可唔可以唔好咁未來一片光明呀個畫面?
啲背景音樂就更加不堪入耳.
套戲感覺上幾乎有八成時間都有背景音樂,除左唱兩首兒歌外,全部都係懶溫情/慘情嘅弦樂.返學,拉兩下;上堂,又拉幾下;渣車,又拉;家訪,再拉… 乜都拉.開心拉唔開心又拉;日常拉突發事件又拉.夠喇!鄉村黎嫁,可唔可以比我聽下啲蟲聲雀仔聲樹葉?你想煽情又或者寫實嘅話點解唔整走d好難聽好distracting嘅bgm,等我聽下啲environmental noise又或啲細路做家務者啲king ling kan lan聲?!
我好嬲.
我好嬲導演將四千五校長呂麗紅呢個咁偉大嘅人做嘅咁偉大嘅事搞到咁不倫不類.
不過,套戲唔係全無可取之處嘅.
啲props做得幾好幾逼真,尤其棵紙皮樹感覺就好似真係啲小朋友自己整出嚟咁.
另外服裝都唔錯,校長啲穿著係由行政人員look慢慢咁變做casual,每次轉變唔大,幾有心思.
其實呢套戲真係要支持下,港產片已經買少見少,呢啲題材更少,唔支持下嘅話下次冇人做嫁喇.但係我睇完又真係覺得感覺好差不吐不快…
唉,好矛盾.
最後戴返個頭盔先:可能係我唔識欣賞呢啲嬌情野姐~
原文連結


text:
商台你胃零今朝訪問黃秋生,你胃零條白痴以為秋生周不時公開鬧梁鷹政府,就一定好憎梁鷹,於是一開始就係咁迫秋生認當日支持梁鷹係錯,點知秋生反問當時唔支持梁鷹唔通支持唐唐咩!
之後你胃零又問秋生有冇後悔當日做梁粉支持梁鷹?秋生即刻反問乜撚嘢叫梁粉呀?你唔好屈我!二揀一揀咗梁鷹就叫我梁粉?我有冇對住梁鷹吹BB?有冇梁鷹叫我行就行死就死?咪成日唔反對梁鷹就屈人係梁粉!
你胃零再問秋生今日有冇後悔當日支持梁鷹?秋生話做人點可以用今日去睇返之前嘅決定!佢話佢唔似啲人成日輸打贏要,就算今日再重新諗,都係要諗返當日揀嗰刻有嘅嘢,無理由加入之後做得唔好嘅嘢!
秋生又再補充話,依家政府做好多on9嘢,唔係由梁鷹一個人做出嚟,係由好多好多人一齊攪出嚟,無你地班友一齊攪咁多嘢,佢一條友點攪得出咁多嘢?
對於林老師事件,啲人日嘈夜嘈! 你胃零話梁鷹好似鍾意啲人咁喺到咁喎......秋生答:「佢話比妳聽佢鍾意咩? 佢打電話比妳話比妳聽?」
你胃零之後又再迫秋生,要佢答如果今日即刻有普選,梁鷹,林鄭,余大狀三個佢揀邊個?我估你胃零諗住導秋生揀余大狀啦!點知秋生答如果係普選,做乜得呢三個屈我㨂一個?秋生話比佢今日揀,佢覺得憎慾城唔錯,佢揀憎慾城!
秋生揀建制派憎慾城都唔揀所謂泛民余大狀,真係激撚死你胃零!
最好笑係秋生不停話你胃零成L日屈人呢樣嗰樣,唔好屈佢!
最後,秋生有句說話我想講好耐,就係「乜撚嘢叫梁粉呀?你唔好屈我!」.


text:
Tuesday, July 21, 2009
患難與共
由一致認為唔想佢受2刀, 決定睇多個醫生, 到最終決定接受手術都係我地2個共同面對.
由呢件事睇倒佢都好錫肥豬, 我以為我眼淺, 第一次聽倒呢個消息已經忍住眼淚, 原來佢同我一樣都係咁心痛肥豬.
我地一齊經歷呢個禮拜既生離死別(當初以為好嚴重), 感覺親密左, 感情邁進左一步.(唔知你有冇同感?^^)
咁o岩今個星期放大假可以照顧肥豬, 呢2次出去睇醫生都係一齊出去, 然後佢返工, 我帶肥豬返黎, 但係佢比我仲擔心.
尋日9點幾送左佢去診所之後我地去左食早餐, 跟住佢就擔心左成日驚電話響唔慌有好野, 偏偏電話又係咁響, 搞到食唔落飯; 反而我又冇咩擔心, dr brad講到好似小手術咁XD 我都有想像下唔知依家肥豬係咪o係手術床上呢…唔知佢依家痛唔痛呢…唔知一陣醒返見倒佢會唔會好虛弱呢…(點知一見倒佢鬼咁精靈完全睇唔出做過手術XD)不過相比daddy佢就真係好擔心, 始終年紀唔細又要麻醉.
依家肥豬個大瘤冇左, 不過daddy仲未見倒佢, 心掛掛; 反而我見倒佢乜事都冇就冇乜牽掛, 但係就覺得佢好鬼悶, 呢幾日唔行得咁多, "運"住左佢o係廁所, 間中帶佢出去尿尿.
肥豬係我地2個共同擁有, 共同珍惜既小生命, 今次雖然冇左一筆, 但係就令我地更學會珍惜.
我以為佢唔可以睇住我嫁架喇, 依家睇怕仲有可以繼續陪我地走更長既路^^(醫生話佢雖然十歲但係身體好好呢)
4 comments:


text:
話說今日陪女友去去睇Minions,本來假日睇套咁開心嘅片就好開心,不過就發生咗件唔係咁開心嘅事.相信大家有睇戲買過飛嘅都會見識過「位霸」嘅力量,佢地唔知係咪好怕同人類接觸,買飛總會隔開一個位.
咩意思呢?就係如果一行裡面,得返7~10四個位未畀人買,位霸就會專揀8,9兩個位,原本嘅7,10因為畀兩個位霸隔開咗,通常都唔會有人買,位霸就可以兩個人霸四個位,雖然我唔知要咁多個位有乜用,但佢地就係有一種旁若無人嘅孤傲.
大家都睇啦香港睇戲本來已經一飛難求,睇遲一個星期又會畀同事恥笑,但就因為呢啲位霸,本來可以容納四個人嘅座位,側面兩個就由吉位變死位..
我仲發現,好多位霸都係情侶黎,所以我建議一個人去睇戲嘅人士組成「去死去死團」,專門揀呢類死位坐,左右夾住對情侶傾劇情,或者一桶爆谷傳來傳去分黎食.
所以我揀親位都會貼住隔離買,或者預留兩個空位畀其他人.不過估唔到今日畀我撞正更加霸道嘅「家庭式位霸」…
話說,今次我揀到個中間靚位,本來都預咗呢套戲會有好多小朋友扮Minions大叫,但無法啦,加上咁樣氣氛都幾歡樂.我同女友準時入到場,發現成行都畀班細路坐晒,我望一望座位無錯,日期無錯,時間無錯,亦無買錯另一套戲,喺我茫然慌恐之際,一個疑似係老豆嘅男人就出聲:
「唔好意思,我地係一家人,本來想買晒全行,但畀你兩個霸咗我兩個位,你可唔可以同我地調一調去隔離?」個男人指住同一排走廊側邊嘅3,4號位.
但係…我就係驚無位先預早買飛,而家竟然成為呢一家人口中嘅位霸?
呢個時候阿媽又出聲:「我哋係一家人,想照顧小朋友…」說畢個阿媽就仲露出無奈嘅眼神.我想講我先係最無奈嗰個囉老母.
呢個情況,周圍梗係無人出聲,因為四方八面都係老母,而佢地深信天下間父母都係最偉大嘅生物,耶穌對落就係佢地.
現場一片寂靜無人出聲,戲院職員又唔知去咗邊,不過諗深一層就算堅持唔換位,兩邊小朋友萬一喊嘅話,我就連套戲都睇唔到,所以逼於無奈之下我同女朋友就掉咗去邊邊位.臨行開之前其中一個細路都唔知拿景定贈慶,同我揮手講「Poopaye!」(Minions語拜拜嘅意思).
最後我想講,有仔有女都唔係咪有特權,係咪大撚晒?咁我特登預早買飛有乜意思呢?家計會仲叫人生夠五個,五個小朋友連埋老豆老母已經七個人,到時所有動畫都會畀呢類「家庭式位霸」佔領.
IG:BlueGodZi
書展首賣:《就算愛很苦》…我們還是犯賤地以身犯險
則留言
原文連結


text:
但做事切勿
我細個嗰陣時,喺咁多節日之中,最鍾意嘅就係農曆新年.有假放,有新衫著,有利是重有大魚大肉食添!由年頭盼望到年尾,終於等到新年嘅來臨!但開心日字過得特別快,年三十晚到年初一,初二,初三,眨吓眼就去到初七.心情由興奮到依依不捨,跟住到失落.絢爛過後,又開始盼望另一年嘅來臨!但隨著年紀愈嚟愈大,我開始覺得過年熱鬧嘅氣氛愈嚟愈少,我只能喺回憶中,先至可以搵番嗰份開心嘅感覺.
記得學校喺年二十八開始放寒假.老師準備晒啲功課俾我哋做,好似寫毛筆字,做雜作等等,老師嘅原意係希望我哋每日做一篇,一路喼住唔好心散,番到學校都重可以記得番啲功課.但我就唔似得我最細個嘅細佬咁,次次都係差唔多到番學之前一日先至博命趕晒啲功課.我啱啱相反,鍾意將啲功課喺放假嘅頭一日一次過做完,咁就冇後顧之憂,玩都玩得開心啲!查實喺老師心目中,兩種做法都唔啱.
過年之前有好多嘢做,首先將間屋大掃除,將啲無用嘅嘢揼晒,務求將間屋執得企企理理,唔好失禮嚟拜年嘅親戚朋友.跟住要去買啲揮春同埋對聯番屋企.揮春有分好多類,好似〈天官賜福〉要貼喺屋嘅外牆;〈定福灶君〉貼喺厨房;;〈門口土地〉貼喺屋企大門嘅下角;至於〈出入平安〉貼喺每間房嘅門口;而〈新年快樂〉,〈新春大吉〉,〈大吉大利〉,〈百無禁忌〉,〈學業進步〉,〈心想事成〉,〈一團和氣〉,〈事事如意〉,〈迎春接福〉,〈身體健康〉,〈青春常駐〉,〈龍馬精神〉,〈 身壯力健〉......等等,可以喺屋內任何地方張貼.如果啱啱結婚嘅話,可以貼〈年生貴子〉,(百子千孫),但〈常滿〉就唔可以亂鬼咁貼,一定要貼喺米缸度.
買完揮春重未掂架!重要買埋副對聯,對聯主要貼喺屋企嘅正門兩邊,好似我以前住嗰間屋有個園圍住,個園嘅大門都要貼對聯,所以要買兩副.對聯分上聯同下聯,內容不外乎健康同埋財富.例如(花開富貴,竹報平安),(炮竹一聲除舊,桃符萬戶更新),(天增歲月人增壽,春滿乾坤福滿門),(爆竹二三聲人間是歲,梅花四五點天下皆春),(千門萬戶曈曈日,總把新桃換舊符),(歲新綿甲子,德厚富春秋),(嘉家喜慶賀新春,賢福延歲步步高)等等.
嘩!差啲唔記得咗,重差個食Q,即係門神,唔係邊個幫你睇門口呀?不過真係好抵喎,幾毫子一對,連最低工資都唔駛俾,你話去邊度搵喇!
貼對聯要用好多漿糊,如果要去買就斃傢伙,分分鐘要幾十蚊.解决方法好簡單,只要用啲豆粉,一路攪一路加水煮,好快趣就變成漿糊.跟住我哋幾兄弟就開始貼揮春同埋對聯.貼完之後,新年嘅氣氛霎時濃厚咗.睇吓隔鄰佐佑,家家戶戶都貼滿對聯,成條村洋溢住新年歡樂嘅氣氛.
嗰陣時住喺新界嘅村民,習慣家家戶戶都養幾隻雞仔,等佢哋大咗,就可以喺過時過節用.唔似得住喺城市嘅市民,喺大時大節要去街市買雞.我阿嫲都養咗十幾隻雞,以備節日之用.每年有幾個大節,例如農曆新年,清明,端午,七月十四,中秋,聖誕節等等……唔好意思,記錯咗,聖誕節唔會劏雞拜神嘅,所以冇預留任何雞隻喺聖誕節用.
養雞唔係十分困難嘅事,平時俾啲菜頭菜尾佢哋食,得閒放出嚟行吓街啄吓蟲,食得走得,話咁快就變大肥雞.通常阿嫲會養多幾隻,因為有啲會俾老鼠咬死,有啲會俾蛇吞咗,所以唔養多幾隻當士啤,到過時過節時分分鐘唔夠雞用.如果見到啲雞瞌埋眼係度《舂》嘅時候,咦?仲流埋口水添,肯定發雞瘟,時日無多.
吓?揼咗佢?乜咁大嘥呀!我哋會拿拿聲劏咗佢嚟食,所謂食得唔好嘥.如果喺依家就大件事喇!呢隻雞可能帶有禽流感病毒,所有同隻雞有接觸嘅人都要隔離觀察,附近一帶嘅雞要全部銷毀.查實喺嗰個時候,好多街坊都好似我哋咁樣,一見啲雞唔妥,就即刻劏咗佢哋,計埋計埋,都唔知食咗幾多病雞落肚,大家一樣無事!乜嘢叫做禽流感?我哋本字典好似冇呢組字喎!
講番喺年三十晚,食過團年飯之後,依家啲人就會去行花市,買啲靚花番屋企插.但我哋就唔會咁敗家,嘥晒啲錢嚟買花.我哋嗰陣時搵錢艱難,啲錢通常留番嚟買菜《壓年》多過買花.一般會買生菜同勤菜,取其意頭《生財》同埋《勤力》,除此之外,我哋重會買啲臘味番嚟,好似臘腸,臘肉,臘鴨,金銀膶等等,喺過年期間可以加餸煮食.
而大部份小本經營嘅士多老闆,一年做到晚,都會趁住過年,休息十日八日唔開門做生意,除咗肉檔同魚檔初二啟市之外,士多通常初七先至開市,所以我哋喺過年之前亦要買定多啲罐頭食物.唔似得依家既有7仔,又有百佳同埋惠康,一日24小時都有嘢賣咁方便.
我哋每年習慣食完團年飯之後,就開爐炸油角同埋煎堆,氣氛嘅熱鬧又好玩.不過唔係用把口講吓咁簡單,首先要預先準備定啲粘米粉,雞蛋,芝麻,碎花生,椰絲,豬油,沙糖等等.我大佬負責搓粉,呢一部份都幾考功夫,首先將攪好嘅雞蛋撈落啲粉度,加埋豬油,一路加水一路攪,直至出現粘性嘅時候就可以開始搓粉架喇.
我負責將搓好嘅粉用圓柱形嘅實心木壓平,跟住用隻碗《吸》出一塊塊圓形嘅粉皮,話咁快就可以開工!我將啲沙糖,椰絲同埋碎花生溝埋一齊做饀,然後將塊粉皮對角摺,變成半月形,然後《筆》一茶匙饀入去,唔好太多,因為落鑊炸嘅時候好容易會爆開,由於有糖,啲油好易變黑.放好咗饀之後,就可以用姆指同埋食指輕輕一壓,除咗將對角嘅粉皮黐埋鎖邊之外,重可以壓出一啲波浪紋.所謂台上一分鐘,台下十年功,少啲功力,都做唔到一隻似樣嘅油角.吓?有冇誇張啲呀?你可能會咁問.嘻!嘻!唔誇張少少點顯出我嘅功架!係咪?之不過老老實實,真係要做番咁上下,先至可以做得出一隻見得人嘅油角.
千祈唔好貪快,一次過擺太多煎堆落鑊,如果唔係就炸得冇咁好.
炸嘢咁鬼好玩,我同大佬都爭住想炸油角同煎堆,點知阿嫲唔俾,因為炸嘢好危險,驚我哋俾滾油整親,都係由佢親自主理好啲.跟住同我哋講,炸緊嘢嘅時候有灶君睇實,唔好亂噏嘢.如果要講嘅話,都要講啲大吉大利嘅嘢,好似《煎堆轆轆,金銀滿屋》《油角彎彎,家財百萬》呢類說話就無問題.唉!咁鬼麻煩,都係唔出聲好過,一路炸一路食咪重過癮!
好快趣又到12點,媽媽已經預備好啲雞同埋燒肉,準備拜神.迎接新嘅一年到臨,祈求來年事事順景,大家身體健康.拜神要裝香同埋燒元寳蠟蠋,而須要膜拜嘅地方計有《祖先》《天官》《灶君》同埋《門口土地》等等.遇啱過年要拜埋《當天》.老豆就喺呢個時候,拎〈餅〉炮仗出嚟,由於串炮仗太長,為方便收蕆,捲成餅狀,嗰串炮仗有成七八呎長.我老豆搵個椏义將佢掛喺屋傍嘅老黃皮樹上,等拜完神之後燃放.
由於每家每戶都係喺呢個時候拜神,跟住燒炮仗,炮仗聲喺嗰晚此起彼落,响個不停.附近圍村燒嘅炮仗重犀利,分分鐘有成二十幾呎長,絕對冇誇張.講番我屋企先,我老豆大聲通知隔離佐佑:燒炮仗喇!我哋即刻企遠啲同埋用手指塞住雙耳仔,之不過仍然感受到炮仗爆開嘅威力!之後空氣彌漫住濃烈嘅火葯味同埋拜神嘅香火味,加埋地下滿佈厚厚紅色嘅炮仗衣,呢啲景象只有新年先至會有,而整條鄉村俾熱鬧嘅氣氛籠罩住,我到依家仍然感受得到.
雖然我喺年三十晚幾乎通宵冇瞓到覺,之但係一早就起身都唔覺得眼瞓,可能過年開心啩!換過新衫,著埋對新鞋,個人都零舍醒神.跟住同阿嫲,老豆同埋老母拜年,最重要當然係封利是喇!初一屋企習俗食齋,嗰朝嘅餸菜離唔開發菜,荷蘭荳,豆腐卜,腐竹,金銀菜,雲耳,粉絲,加埋白菓.首先將上面提及過嘅材料用蠔油炆番咁上下,最尾先至落生菜,記住唔好一齊放,因為啲生菜如果煮得太耐會黃,黃咗就唔好食.
初一我哋唔興去親友屋企拜年,食完宴晝飯,我梗係出去周圍行吓,一見到隔離鄰舍,就算離開幾哩路咁遠都鬼咁好口,大聲恭喜佢哋發財,個心就諗《利是豆來,一蚊唔愛,十蚊袋落袋》.我哋好醒目嘅,心諗啫,唔會講出口嘅!佢哋都話我乖,跟住拎封利是出嚟俾我.我個口就猛話多謝,隻手就揑一揑個利是封,睇吓係硬嘢定軟嘢?唓!硬嘢!肯定唔慌大封得去邊!雖然係咁,我都儘量喺面上擠出一啲笑容出嚟,唔好失禮街坊.試過有一次,踫到村裡嘅一個婆婆,佢居然走埋嚟話新征頭,利利是是,俾張紅紙我喎.又有咁大隻蛤乸隨街跳?唔通真係新年行大運!我用手揑一揑,咦?軟嘢噃,呢次要加多幾錢肉緊喇!即刻向佢買口乖:祝賀婆婆身壯力健,新年快樂,心想事成,兒孫滿堂,財源廣進,出入平安,大吉大利,青春常駐.一口氣將記得嘅揮春背晒出嚟,婆婆雖然啲牙甩得七七八八,剩番一兩隻,但依然見佢笑到見牙唔見眼.等佢走咗之後,我即刻拆咗封利是嚟睇睇.吓?係真唔係呀?婆婆真係冇講大話喎,裡面真真係得張紅紙喳!呢次真係嘥晒啲口水,以後見到婆婆都要運路行,費事嘥口水.
計一計數,利是已經得七七八八,係時候攞啲錢去買炮仗同埋煙花玩.
炮仗分幾種,最好玩嘅首推《辣椒仔》,因為用手揸住嚟燒都唔會炸親隻手,最多震到隻手彈一彈,一啲都唔痛.其次係《小英雄》,佢嘅嘅爆炸力大好多,我就唔敢揸住嚟燒喇,之但係住喺我隔離嗰位大哥哥叫戲仔,佢喺我哋呢班小朋友面前扮晒大佬,話可以用隻手揸住個《小英雄》嚟燒,未點火之前重好得戚咁話呢啲咁嘅炮仗仔,佢驚都未驚過.佢雖然大過我,不過佢冇留意《小英雄》嘅爆炸威力,係成個炮仗爆到粉碎,唔同《辣椒仔》,剩係喺中間爆開,加上《小英雄》嘅葯引由於比較粗,一點即爆,直頭快到嚇你一驚.我心諗一陣間你就知死!只見佢一點火,個面啱啱擰歪,個《小英雄》就爆,佢隻手指炸到黑咗同埋腫咗,個面好彩擰得快,冇爆親,但係件衫就炸穿咗小小,算佢執到!自此以後,佢都唔敢再牙擦擦.
咁多種炮仗,最勁嘅要數《電光炮》,就算擺喺地下嚟點,我都有啲驚.《電光炮》嘅外衣係棌用花花綠綠嘅紙包裝,爆炸之後,外面層紙會炸到粉碎.威力係《小英雄》嘅幾倍.我試過引爆過電光炮,只見白光一閃,隨後而至嘅係震耳欲聾嘅爆炸聲,隻耳仔被氣流衝激到《溫,溫》聲,只見啲炮仗衣炸到變成粉狀,喺空氣中緩緩飄下,你可以想像爆炸嘅威力.
我哋玩到冇嘢好玩,就玩計時炸彈.乜嘢叫做計時炸彈哩?我哋首先點著支香,然後綁個電光炮上去,記得將炮仗引黐落支香度,當支香燒到葯引嘅時候,個炮仗就會爆.如果想個炮杖快啲爆嘅話,就將支香咳短啲.一切準備妥當之後,我哋將支香插喺舊牛屎度,跟住匿埋一二角,睇吓邊個唔好彩.結果有個阿叔踩單車經過嘅時候,個電光炮啱啱爆炸,啲牛屎炸到四圍都係,點形容當時咁震憾嘅埸面先至貼切呢?可以參考以下兩句:《撒鹽空中嗟可擬》或《未若柳絮因風起》.總之嗰個阿叔就慘啦,一身都係,仲俾個炮仗嚇到半死,呢啲叫將快樂建築喺人哋嘅痛苦身上!不過我哋一啲都唔感受得到,重覺得唔知幾好玩添!
除咗炮仗之外,我鐘意買火箭同埋煙花玩.正常玩火箭喺將火箭腳插喺啲濕泥度,然後點火,睇住支火箭一飛沖天,然後喺空中爆炸,好鬼好玩.不過,都重嫌唔夠剌激喎,點搞呢?有辦法,我哋將支點著咗嘅火箭,用力向上拋,支火箭不斷打轉,當啲葯引燒到火葯部份,而支火箭頭剛剛向上嘅時候,支火箭會飛得更高;但如果支火箭頭向下嘅時候,咁就睇吓你好唔好彩喇,支火箭分分鐘會向住你嘅方向衝過嚟爆炸,你話係咪好剌激呢!重有一種叫《空燈航傘》嘅火箭,射程 比一般火箭更高,爆炸之後,會彈出一個降落傘,吊住一粒發光嘅磷火,緩緩下降,好鬼好睇.
記得有一年,我同隔鄰班小朋友喺村口玩燒煙花,插好咗支《空燈航傘》之後,個個爭住點火,就喺呢個時候,有人推跌咗支火箭同埋唔知邊個將佢點著咗,我哋即刻雞飛狗走.支火箭打橫飛咗入其中一間屋,跟住重發生爆炸.成間屋透出剌眼嘅白光.大鑊!我哋幾驚燒著嗰間屋呀!又驚炸親裡面啲人.個個驚到即刻飛奔返屋企.跟住聽到嗰間屋裡面嘅公公同埋婆婆走出嚟大鬧:邊個揼啲煙花入我間屋?你哋有冇家教架?新征頭都要鬧你哋先至安樂!結果鬧咗好耐先至收聲,好彩老豆同老母唔喺屋企,如果唔係,肯定炳到飛起.我哋嗰晚都唔敢再出去玩.
到咗年初二,我屋企真係好熱鬧.舅公,表叔,姈婆,姑姐,姑丈,表妹,叔父同埋已經出嫁嘅兩個家姐帶啲外甥嚟拜年,加埋我哋幾兄弟妹,足足二十幾三十人,真係賓虛咁嘅場面.最開心嘅就係有好餸食,又有利是.不過開心嘅時刻總係過得特別快,而年初二對我嚟講係一年之中最短嘅一日.當啲親朋戚友離開嘅時候,我有一種依依不捨同埋失落嘅感覺.
初三赤口,相傳喺嗰日去拜年會好容易嗌交同埋衝突,所以啲人一般唔會喺嗰日去拜年.每年初四我哋一家都會去二家姐屋企拜年.二家姐住喺荃彎,我哋要搭車經過大霧山先至可以出到荃彎.我細個嗰陣時好鬼潺,講你都唔信,我搭親長途車都會頭暈同埋嘔吐,捱到我家姐屋企己經面青青,乜心機都冇,食龍肉都冇味啦!最慘年年都係咁,搭親車都暈車浪,咁嘅身子點出嚟搵食?之後我的起心肝,訓練自已跑長跑嚟鍛鍊身體.
嗰陣時喺過年時候都會有賀歲猛片推出,好似標叔嘅《富貴廹人來》麥嘉嘅《最佳拍檔》同埋許氏兄弟嘅《半斤八両》等等.我同大哥細佬喺初五或者初六都會去睇戲.眨吓眼又到初七人日,農曆新年亦喺呢日之後晝上句號.我都唔知幾辛苦先至收拾好心情番學.
我記得唔係好清楚,究竟喺小學三年班定四年班曾經讀過一課書,呢課書用好簡潔嘅字句,將過年嘅情況,描述得入木三分,我依家就寫番出嚟俾大家分享:
一九還如九 家家共飲團年酒
二九一十八 年宵市上花爭發
三九二十七 買得年花香滿室
四九三十六 新年快到忙慶祝
五九四十五 弟弟敲鑼我打鼓
六九五十四 著上新衣迎新歲
七九六十三 糕餅滿盤菓滿籃
八九七十二 一年過去真容易
九九八十一 勤力讀書從今日
完


text:
2015年7月28日 星期二
三儍再襲九州 day 1 18/7/2015
一年一度暑假大旅行,今次目的地又係九州.九州前年其實已經去過,不過都係去一般嘅景點,而且九州好大,又多地方啱小朋友玩,所以再去過.plan 行程時因為撞正日本假期,加上原定會去嘅櫻島火山爆發,所以行程一改再改,最終都搞掂哂,順順利利出發喇.
一早起身到機場,去到HK Express櫃台已經人頭湧湧,check in 咗之後先去食 lunch,再予備上機.班機有少少delay,遲咗大半個鐘先起飛,機程3個鐘多d,到埗都已經差唔多6點,過咗海關拎埋行李就撘巴士出博多.
福岡有度好,就係市區同機場嘅距離好近,只係20分鐘車程就到博多駅,而我哋住嘅酒店就係响博多駅對面嘅Comfort Hotel,酒店真係好舊,而且一d都唔平,但撞正日本假期兼可以一間房住哂一家5口唧選擇唔多,呢間已經叫有得揀當中比較好d.上到房真係嘩一聲叫咗出嚟,因為真係超殘舊,而且地毯好污糟,唯有自己同自己講:只係2晚啫,有床瞓有涼沖就得喇.
放好行李係時候出去行下,我哋先去酒店附近嘅電器舖買data 咭,再上樓上食燒肉放題,由於未有位,我哋留低名之後就行陣,到指定時間再返嚟食飯.呢間燒肉放題其實香港都有分店,但呢度嘅唔知點解好食好多,牛肉好甜,連豬肉都好香,食到飽飽都連飲放題一家5口都唔駛8仟円,食飽大家都已經好攰,所以就返酒店休息喇.
張貼者: jacqueline 於 下午11:38
標籤: 2015-7 三儍再襲九州
訂閱: 張貼留言 (Atom)


text:
近日老公話戒煙,但佢仲有幾包煙,所以佢從今開始就戒煙,不過,佢都要我今日開始戒脂.尋晚已叫我將D煙收埋,但我話邊可以一下止唔食架!都要慢慢減格,我都冇理佢.尋日話有除左要幫老爺舖地板外,仲有兩件事會實行,就係老公戒煙,我戒脂嘞!
今朝老公又叫我收埋D煙,到出門口佢真係唔拎煙喎!我叫佢拎定以備不時之須,費時到時又要嘥錢買.最後老公咪有食,一食完早餐就吃左一支喇!黏地板時又吃,佢話戒煙要收埋D煙架!唔可以被戒煙人士睇到,推卸責任我話係籍口.今日都比平時食少左,戒都要慢慢來,正如我減肥一樣,不能迫得太緊.
我與老公吃完早餐就行去搭巴士,但係搭既係3坐位巴士,不論什麼位都窄到死,又唔知點解每個站都好多人上車,我又肥喇喎!要縮埋一舊坐,攪到我肩頸痛上加痛.
老爺已抺左地下兩次,因為要抺走灰泥才可舖地板,我去到再埋多半間屋就開工.每人都有工作岡位架!我唔識呢範當然就比較〝他條〞D喇!我都有幫手黏幾塊地板,但黏到頭髮都有,老公就叫我一陣坐埋一邊得嘞!
我:派派派,踩踩踩,抺抺抺
老公:刮刮刮,黏黏黏,查查查,畀畀畀
老爺:刮刮刮,查查查,抺抺抺
呢罐地板膠個蓋比較難開,但都難唔到老爺,因為老爺以前做地盤架嘛!
起初要用膠板度好個位先黏,老爺搽膠水,我派地板比老公,而老公就黏地板,淨返D邊位要畀就由老公操刀,我與老公就用火水輕輕抺下地板D膠,不能浸得太多入隙縫到.
屋內3個人得我一個夠份量,所以我又負責踩實個地板,老公聽到聲就問我〝係咪跳舞減肥呀?〞,大家個鞋底都黏滿膠,黏淨個大門口就落去食飯,食完再攪.
今日〝大快活〞有炸脾,老爺食叉燒米,我和老公都食炸脾加碗米粉,但我要既肉絲米有洗碗布味,老公話冇就用佢既辣肉醬米交換.
返到上去老公才記起漏左買間尺,又唔一早同我講話買,同我講我實記得.老爺叫我落去買,話當減肥,老公又話唔駛,老爺又話有好多野要畀,因為門口個位太不規則.其實,我真係唔想去買架,我對小腿有少少抽筋,而對腳跟之前著完高跟鞋好痛,但我都係落左去買.
我行約十分鐘到達商場,都未入文具店老公就來電,要買多罐地板膠,但又話好貴,咁我要搵櫃員機先,都未講完老爺就出左門來搵我.等老公時見到商場有隻〝Kawai〞公仔,我影既時候有好多人係前面,到我影完人影都冇.
我地買左間尺,又去左街市既五金舖買地板膠,但只係得萬能膠都可以黏地板,返去黏埋少少就收工.等埋下星期送床來就搬得入住,老公已七十幾歲,所以傢俱全部都待從簡,只係買D基本野!因為老爺話都冇幾耐,買左好快冇用,所以我都唔知講咩好.
阿嫂,肥仔和娣婦帶左阿B去街,原本係出街食,後來改左買外賣回去肥阿哥家吃.我地每人一份Mos Burger餐,再配薯餅,炸蝦或炸脾,我與阿嫂吃〝照燒汁漢堡〞,其他人都係食〝芝士牛肉漢堡〞.
仲有去左〝活壽司〞買壽司回來吃,佢個packing好得意,好似古時包袱咁.
肥阿哥個魚缸有自動餵糧機,亦有個框框住D糧,一餵糧條棟仙就食,但佢唔比其他魚仔吃,有魚想食就啄佢,糧就被佢一條吃光,後來肥阿哥自己人手再餵多次,肥阿哥話放條皇帝去治條棟仙,但點解皇帝要坐監呢?
國慶放煙花,我與老公都冇興趣,佢地上晒天台睇,我與老公就返歸.對此我一向都冇興趣,尤其是N年前係〝白天鵝賓館〞睇過一次,只係係前面條河放,煙花近到D火舌會跌入露台,隨時會辣到,而且放既時候好震撼,講野都好難聽到,之後更加冇興趣,因為我已睇過一次咁震撼夠了,留給我美好回憶.


text:
30歲的人生?
今日同Ethel去左旺角行朗豪坊?Ethel買左件粉紅色底衫,仲同我講男仔鐘意d女仔裡面著得sexy d?哈哈!佢仲叫我去葆露絲check下?我又無人睇,駛乜丫?哈哈!
我地係度行左好多間首飾舖頭,因為ethel要買生日禮物俾朋友?不過去到我似自己睇多d!哈哈!係mac look見到一條皇冠既頸鍊,幾靚架,不過三百幾蚊?貴左d咁!之後又係第二間見到一個小女孩既鍊咀,好特別架?佢隻手仔同腳仔都可以郁的!勁可愛!不過我呢排花左太多$啦!唔可以再買咁多野!
之後Ethel話好想飲"宇治今時",我地就去左飲野?我都叫左杯"冰極薄荷".我地仲問幫我地落order既妹妹,有咩好飲,佢仲話我地order果杯都幾好飲,仲話我地識揀!佢仲話咖啡都幾好飲?ethel就話飲咖啡,d青春豆既印會唔退?個妹妹仔就即刻請教我地護膚心得?仲讚我地兩個d皮膚好好!kaka?
講起有次ethel去試d treatment,按摩個上圍,推番d脂肪去前面,話可以豐滿d架喎?免費架tim!ethel仲叫埋irene同佢去,不過irene只係陪佢,唔敢除曬d衫俾人按~結果等ethel出來等左2個幾鐘!我都覺得irene係唔會同Ethel顛架啦!哈哈!
我地仲係街邊食左腸仔,魚蛋,我仲買左杯大大杯既牛油粟米!幫我裝粟米既男仔竟然用裝魚蛋既兜拎黎裝粟米,俾佢格離個女同事串佢?話佢見同我同ethel兩個咁靚,暈曬浪?哈哈!我當然乘機叫佢裝大杯d啦!結果滿到食唔曬!5蚊咁大杯,好抵食呀!嘻嘻!
行到9點半,我地就各自各返屋企,因為我要返屋企睇大長今!嘻嘻!
今日我同Ethel係度討論30歲既人生?哈哈!佢話30歲,事業應該要有番d成就,唔係就真係要檢討下?佢仲話自己要係30歲既時候有樓有車!我就串佢,係咪想嫁個有車有樓既老公咋?呵呵!
曾幾何時我都有想過要做一個女強人架!不過而家就覺得無所謂,做小女人有做小女人既好處,咁強都未必好!搵到一份工,可以做得開心就滿足!
Ethel講起佢之前睇過相,果個睇相既話佢將來事業會幾有成就,但係就會嫁左個無鬼用既老公?哈哈!而家諗番起,我都記得係台灣時,都有人話我個命格幾好,注定有安樂日子,唔會需要憂柴憂米?
突然間諗起果陣去Camp,Ivy幫我地玩占卜,可以預測另一半幾時出現,仲有係個點樣既人?但係我兩次張joker都o係最頭?即係唔駛玩,因為點玩都出唔到結果!佢地個個都唔會架!我仲要2次都係咁!好邪呀!果陣仲諗,唔通我要做老姑婆?哈哈?佢地就安慰我,話可以果日係我生日所以先咁奇怪?hehe!好彩個占卜唔靈jei?kaka!
Ethel,你實在太好啦!咁幫我?突然間好愛你,搵你做我老公是明智的!嘻嘻!鍚啖先^3^!
敏婷講得arm,唔可以再為左d咁無謂既野喊的!讀書最緊要!只係,我究竟幾時先可以集中到,溫得番書呢?敏婷又話佢想留係屋企溫?但係現階段我係屋企係一定溫唔到書!要想下辦法了!


text:
我覺得自己都算係一個性格樂天嘅人 但我又會為 一 d 事會唔開心幾日喎 咁都唔知算唔算係樂天呢
我個人好怪 憎人會憎好耐 就算做 一 d 令我感動嘅嘢 ( 以為我會感動 ) 我都覺得會係好假 我係 feel 到的 妳呃到所有人 但呃唔到我 講真 我觀察人都幾準 我係觀察人好耐先會講出黎 唔會單單為一件事而講 所以唔好以為做小小嘢可以氹到人 妄想啦 知妳為人係點 所以唔想同妳斤斤計較先費事話妳咋 做人最緊要問心 拎個心出黎做人 唔好下下靠表面 又唔知道係人都知妳假喎 講起都嘔心呀
我要多謝 blog 友 冰姑同卡姑 聽我日日係咁呻 知我好易發火 又會安慰我 我都好開心喺虛擬嘅網絡世界可以識到佢地 仲會日日 msn ( 小公主都會 m 但佢好忙 唔敢煩佢 驚比佢鬧 ) 講真 唔同佢地 m 真係有 d 唔慣 因為同佢地 m 已經成為生命中好重要嘅一部份 ( 豬豬妹 妳都 m 啦 m 方便好多架 咁我地可以日日見面嘛 )
我講嘅係真心話 同佢地 m 真係好開心 所以我番工都有原動力架
尋晚放工好想整蒜蓉包 所以去 panash 買咗個細法包 ($6.5) 就番屋企 其他就唔駛買 因為煮嘅嘢唔係急凍就係罐頭 唔駛特登去街市買呢
是日晚餐 - 茄汁海鮮焗天使麵 + 蒜蓉包 + 粟米湯
茄汁海鮮焗天使麵 - 我覺得自己整嘅天使麵 d 口感好難食 所以我食咗好小 但里奧大人就話好食囉 梗係啦 難得我煮 唔好食都要話好啦 所以對佢嘅說話有所保留
蒜蓉包 - 焗到脆卜卜 勁好味 但我覺得太多牛油 好漏呢 最慘係里奧大人話喉嚨唔舒服 一件都無食 一個人食咁多件 我開始有 d 怕
粟米湯 - 清清地加蛋花算喇
食完洗碗 又要熨衫 真係好計攰
今朝無啦啦落大雨 但落完雨都係好熱囉
happy friday 所以早餐食好 d 食吉列魚柳拼火腿蛋多士 + 熱奶茶 ($20) 超飽 但食得超開心
番到菇場作頭痛 無哂心機
早餐食得太飽 所以晏晝同里奧大人去食粉麵 食墨魚丸河 + 牛腩麵 + 凍鴛鴦 ($47) 食嘅時候加辣椒油加醋 勁好味呢


text:
單嘢掀起新一輪中港罵戰,一時之間,你一句港狗,我一句蝗蟲,中港網民真正打成一片.有高登仔甚至喺報紙登蝗蟲廣告反擊,令矛盾進一步升級.戰火亦蔓延到香港本土,連我一年前嘅舊文「蝗蟲天下」,都有疑似高登粉屎入嚟留言辱罵.而校長嗰邊就熱鬧得多嘞,篇鴻文「誰是蝗虫 --- 張堅庭說得實在太好」嘅留言多如雪片飛來,當中唔少仲帶有火藥味添.今日想攞其中一條留言講吓,唔喺校長嗰邊回應,係因為我一向唔鍾意喺人地嘅地方搞事,希望校長唔好介意.
以下係節錄自一位署名Alan嘅網民題為「反蝗蟲 ~ 反雙非 ~」嘅留言:
反蝗蟲 尼個 term, 我會一直照用 ~
因為我唔係針對一個種族 or 人 ~
蝗蟲 指 侵略別人資源既人 ~
....
如果你罵我, 叫人蝗蟲是歧視別人 ~
咁請係係罵我之前, 罵左叫香港人是狗的人先 ~
另外, 我用蝗蟲是指, "侵略別人資源既人" ~
如果你 "沒有 " 侵略別人資源既人 ~
咁請你唔好自己把自己對號入坐
....
如果我們今日唔反抗, 將來無人反抗既時候, 剩下你一個既時候會點 ?
做人要睇長遠的, 唔好為了眼前短少既利益而放下原則 ~
唔通呢位Alan真係唔知道?蝗蟲一詞發揚光大,並唔係近期嘅事,而係始自一年前高登仔(本文提到嘅高登仔都係指部分高登仔)製作嘅「蝗蟲天下MV」.至於蝗蟲係指邊啲人,而當中又有冇歧視成份,睇過條片嘅自然心裏有數.雖然上載者喺簡介度咁樣強調:「希望大家注意蝗蟲只是指某部份嘅大陸人」,不過歌詞就有以下呢幾句:
其實見這個國家 偷呃拐騙到家
高呼一句中國人誰人亦怕
蟲國化名叫支那 一早醜遍東亞
好明顯,蝗蟲係泛指中國人,而唔係上載者所講嘅「部份嘅大陸人」.睇嚟高登仔唔係思覺失調,就係有文字障礙,竟然可以自相矛盾成咁.歌詞極度侮辱中國人,根本係不可爭辯嘅事實.連我呢個喺香港土生土長嘅中國人都睇唔過眼,如果啲國內同胞見到,又有乜可能唔嬲到爆呢!條片上咗youtube,到而家已經有超過八十萬點擊,啲同胞點都唔會唔知有樣咁嘅嘢啩.究竟引發中港罵戰嘅係高登仔定孔教授,就留番俾大家自己判斷嘞.喺鬧爆孔教授嘅同時,大家不妨撫心自問,你地又係咪認同製作條片嘅高登巴打呢?
我當然知道有部分國內人嘅行為的確惹人反感,亦唔會反對攞呢啲問題出嚟討論,甚至嚴詞譴責.不過用非理性嘅謾罵,甚至對整個國家民族嘅侮辱嚟作回應,我就絕對唔可以認同嘞,因為帶嚟嘅只會係反效果.
當大家都知道蝗蟲泛指中國人,而Alan君就叫人唔好「自己對號入坐(座)」,咁又有乜意義呢?如果佢真係唔想引起不必要嘅誤會,我會建議佢用過另外一個詞囉.反過嚟講,孔教授亦唔係鬧所有香港人都係狗,如果唔屬於佢講嘅嗰幾類人,Alan君亦冇需要對號入座.
Alan君又話香港人要「反抗」,要「睇長遠的, 唔好為了眼前短少既利益而放下原則」.雖然佢冇講到具體上點反抗,不過睇番網上觀點類似嘅言論,都不外乎對同胞謾罵同拒絕國內人來港,講得簡單啲,就係要香港玩自閉.如果Alan君確實係咁嘅意思,我就真係好驚訝於佢嘅長遠目光嘞.自閉呢家嘢,中國都玩過,後果係點自有公斷,都唔使我多講啦.
前面提過非理性對抗只會造成反效果,琴日睇日月報就見到一個佐證嘞.有班中港大專生抗議蝗蟲廣告,話咁係種族歧視.內地學生嚟香港讀書,自然會受到我地嘅文明同文主氣息感染,長遠嚟講,對中國嘅健康發展會有好大幫助.而家挑動埋佢地嘅對抗情緒,我就真係睇唔到有任何方面會得益囉.
對於有關大專生嘅抗議行動,中大社會學系副教授陳健民就有咁嘅回應:「同民同種,用種族主義是講不通.」對於陳教授嘅學術(或法律)觀點,我當然唔敢質疑.我只想提出一點,應該係「同文同種」而唔係「同民同種」囉,都唔知係陳教授定係日月報嘅記者仔搞錯.
而平機會亦就蝗蟲廣告作出評論(引述日月報):
平機會發言人表示,港人與內地人同為中國人,即同屬一個種族,根據法例而言,有關針對內地人作出中傷性,諷的言語,不構成種族歧視.但發言人強調,「不觸犯種族歧視法例不代表是正確,不希望社會出現有違平等共融,互相尊重價值的言論」.
估唔到講得咁四平八穩都會出事,今日喺日月報竟然睇到一篇好搞笑嘅報導.有網民指摘平機會帶頭歧視,話內地人係蝗蟲,因為有關廣告裏面嗰隻係草蜢,而唔係蝗蟲.真係笑死人,嗰隻係草蜢定蝗蟲,大家心裏有數.估唔到啲疑似高登仔嘅水平可以低得咁緊要,呢個所謂辯解,根本低能到連狡辯都唔算,只不過係老翻癲狗嘅癲瘋之作,將「X街」變身做「不該」同「poor guy」.如果香港真係玩自閉,將來由呢班人當家作主,後果會係點我就不作預測嘞,大家自己想像啦!
Georgia
Lobeysa, Bhutan


text:
香港出現神秘符號,都說是竊賊的踩線標記,弄得人心惶惶.家母向來是驚弓之鳥,看了這些駭人耳目的新聞,就時刻留神門外有否蛛絲馬跡,還喋喋不休勸我提防竊賊,最後更在WhatsApp煞有介事傳來那張「踩線密碼圖」.我只好向她曉以大義.
「第一,呢啲唔係新聞,係舊聞,」我說,「二○一四年就有報道:十四鄉村屋爆竊案倍增,有人話見過一男一女扮地產經紀同買家,成日喺村屋外面用粉筆畫圈.嗰度二○一二年有十宗爆竊案,一三年升到廿二宗,犯案者全部係本地人.阿媽,你驚唔係問題,問題係你會唔會驚得太遲呢?」
我繼而問她:若發現門外有神秘符號,應該擔心抑或高興?她罵:「儍咗呀?有咩值得高興?」我說:「根據警方數字,舊年爆竊案有二千五百幾宗,我假設全部都係入屋爆格,而香港有大約二百五十萬個家庭,咁即係話,你屋企俾人爆嘅機會最多只有千分之一,係唔係?但我查舊年新聞,搵唔到一單爆竊案係確認事前俾人做咗記號嘅.即使大前年十四鄉嗰廿二宗,都冇話過幾多宗有符號.當然啦,你可以話新聞冇報道,唔代表冇.但如果真係冇,咁即係話根據過去紀錄,啲賊其實唔會爆自己mark咗嘅屋,反而專爆嗰啲冇記號嘅,呢啲神秘符號嘅功用,分分鐘好似《聖經》記載嗰啲門楣上面嘅羊血,可以幫你消災解難,仲唔值得高興?」
她滿臉困惑:「咩話?」
我接着說:「冇錯,啲賊的確會踩線,亦會留低標記,但係咪留低標記就一定爆你先?如果係,呢啲笨賊應該一早俾人拉清光.𠵱家全港有千幾間屋俾人mark咗,但暫時一間都冇俾人爆.好,我哋假設啲賊每mark一百間屋,真係會爆其中一間,即係話另外九十九間都仲好安全.即使你屋企有標記,你唔會俾人爆嘅機會依然好高,有幾高?0.99乘以0.999,即係0.98901咁高.」
她反駁:「你講咁多做咩?即係都有機會啦.」
我說:「係,我只係話,冇必要太驚啫.另外,呢啲新聞唔單止香港有,外國成日有.例如今個月德國城市Heilbronn,同香港一樣出現咗好多神秘符號,德國人叫做Gaunerzinken,當地市民又懷疑同爆竊有關.但當地警方話,舊年有六十一宗呢類案,大部分同爆竊無關,有啲只係細路仔塗鴉,當中只有兩宗比較可疑.一宗係有人發現門口渠蓋俾人畫咗個好大嘅D字,佢哋估呢個係法文dimanche──即星期日──縮寫,但呢家人冇俾人爆;另外一宗真係爆竊,附近亦發現畫咗三條線,但證明唔到同件案有咩關係.其實幾十年前開始,英國,法國,意大利都成日有呢啲符號,但從來無一處證明到同爆竊有關係.最好笑係一九八二年法國Bordeaux出現大量神秘標記,個個以為有賊,查一大輪先發現係推銷員留低嘅記號.仲有嗰張所謂密碼圖,其實唔同地方都有唔同版本,根本係假嘢.根據法國學者Jean-Bruno Renard所講,呢啲符號可以上溯到十五世紀,係當時縱火賊用嘅符號,十九世紀末嘅賊都仲會用嚟同隊友溝通,但𠵱家只係都市傳說.爆過伊莉莎伯泰萊間屋嘅英國神偷Peter Scott亦話,從來冇聽過現代嘅賊要用呢啲符號溝通.我自己查過,有本十九世紀嘅舊書叫A Dictionary of Modern Slang, Cant, and Vulgar Words,入面有張圖解釋英國有乞兒或小販,都係四處留低類似符號,話俾同行知邊家人慷慨,邊家人孤寒,令同行搵食可以更有效率.睇番歷史同過往新聞,用呢啲符號嘅人仲有推銷員,乞兒同流浪漢,唔見得一定係賊.」
「原來係咁!但係我覺得你始終都係要小心爆竊囉.」這就是家母的結論.完.


text:
20120129
黑川溫泉(二)
要遊覽黑川溫泉,最好嘅方法就係漫遊細味佢嘅寧靜翠綠,換上木屐,浴衣遊走於黑川溫泉唔大唔細嘅溫泉街之中.黑川溫泉嘅溫泉街,無商業化既連鎖商店,甚至連便利店都唔搵到一間,喺呢度你只會見到各式各樣富有特色,有懷舊風味嘅小店.放眼四周都係穿上浴衣嘅遊人,小小嘅溫泉街就彷如時光倒流,將你帶到江戶時代的日本一樣.
係黑川溫泉有一樣嘢叫做入湯手形,其實係一個類似溫泉嘅pass,揸住呢個1200円嘅手形,你就可以去到任何三個黑川溫泉旅館嗰度浸溫泉.正正係因為呢個入湯手形,你記得要喺黑川溫泉預留足夠嘅時間,等自己慢慢享受浸溫泉嘅樂趣.想像一下你只需要去黑川溫泉住兩晩,再加埋呢個入湯手形,你就可以係黑川溫泉嘗試到五個唔同嘅露天溫泉,平常香港人去浸溫泉,最多係一兩晚浸一兩個,要一次過嘗試到五個不同風味嘅溫泉,簡直無可能.所以喺黑川溫泉你可以過足溫泉癮,簡直係人生一大樂事!
黑川溫泉唔大唔細,一共有二十八間溫泉旅館,點樣選擇理想嘅溫泉旅館呢?最好係參考黑川溫泉觀光旅館協同組合個網頁,自己搜尋各式各樣唔同嘅旅館.網站裏面你可以搵到各個旅館的特色,價錢等等以作參考.正如之前所講,黑川溫泉經常被選為日本其中一個最佳嘅溫泉,所以旅館非常容易爆滿!特別提醒各位如果計劃前往黑川溫泉,最好儘早預約你想要嘅溫泉旅館,仲有最好就係避開日本嘅公眾假期.
20120126
黑川溫泉(一)
黑川溫泉位於熊本縣阿蘇火山嘅北面,置身喺大概700米高嘅河谷中,分別被阿蘇山,飯田高原,九重山等一千米高嘅山巒包圍.喺你前往黑川嘅途中,你會見到一大片翠綠山巒或者高原景緻,但係到達之前大概15分鐘,眼前嘅道路就會由一望無際嘅山巒轉眼間變成古木參天嘅林蔭小徑.
要 喺日本衆多溫泉之中突圍而出,黑川溫泉自有過人之處.首先黑川位於高海拔,再加上綠樹成蔭,夏天嘅時候天氣仍然清涼,春天花開漫山遍野,秋天紅葉處處,冬天雪影綿綿,一年四季都係浸溫泉嘅好季節!其次黑川溫泉鄉嘅旅館保育良好,每一間都歷史悠久,古意盎然.而其位處河谷,淙淙流水處處靑蓖,遊走於溫泉鄉既街道之中,放眼穿著浴衣木屐嘅遊人,恍如時光倒流,令人回到中古時代嘅日本小鎮一樣.
而且黑川溫泉鄉大小適中,只有28間中小型溫泉旅館,每一間溫泉旅館既建築,餐膳同溫泉都各有特色,但係佢哋有一個共通點,就係全部溫泉旅館都盡用黑川位處河谷嘅地利,築建出風格大小不一嘅露天溫泉,令旅客彷如沐浴於森林之中,呢種特別嘅溫泉體驗,幾乎所有黑川溫泉旅館都俾到你!所以黑川溫泉經常被評為日本最佳溫泉鄉之一!而喺旺季,特別係日本假期前夕旅館更加一房難求!
20120122
櫻花祭
要去日本賞櫻,首先就要先確定你想去嘅目的地,然後再仔細研究目的地嘅花期.由於賞櫻乃日本每年春天嘅頭等大事,所以到咗每年嘅二三月日本氣象廳就會開始預測花期,如果氣候無特別異常,預測通常都唔會有好大出入.大家喺定機票酒店之前可以留意Yahoo!花見特集同櫻前線呢兩個網站,佢哋都會用地圖顯示予想櫻花花期,細緻到每個城市各個公園都有唔同時間,非常值得參考!除此之外網站仲有各賞花勝地交通泊車安排,附近賞花期間臨時攤檔開放時間,仲有埋各個城府公園夜間開燈嘅時間,以方便民衆欣賞夜櫻.
20120117
三春滝桜
但係講到有代表性就點都唔及日本各地嘅一本櫻,即係單獨一棵 好大嘅櫻花樹.通常呢啲一本櫻都有非常悠久嘅歷史,由於佢哋四周圍都冇其他櫻花樹,所以生長特別茁莊.又由於呢啲一本櫻都有幾百年至上千年樹齡,所以大部 分都被神化,當中尤以日本三大櫻最著名,佢哋分別係福島県三春町三春滝桜,岐阜県本巣市淡墨桜及山梨県北杜市神代桜.
由於三大櫻已經係櫻花中嘅神級,所以每年到咗櫻花盛開嘅季節,人群都會湧到三大櫻,唔單只賞櫻更加喺朝聖!而三大櫻之中,三春滝桜就經常名列前茅.三春滝桜 位於東北福島縣三春町,樹齡超過一千年,品種係紅枝垂櫻,由於樹冠覆蓋東西達到22米南北都有18米,再加上紅枝垂櫻啲樹枝向下隨風搖曳 ,所以到咗櫻花盛開的季節,佢就好似一道道粉紅色嘅瀑布一樣咁壯觀.
其實福島縣位於東京同埋仙台中間,如果大家揸車去開東北,由東京或者仙台出發到都非常方便.只需要輸入三春町觀光協會既電話號碼0247-62-3960, 就會帶你去到三春滝桜附近,只要係櫻花盛開嘅季節,就會有大量路牌帶你去到三春滝桜!如果乘搭公共交通工具,你就可以搭JR磐越東線去到三春駅,再轉乘三春町觀光協會提供嘅穿梭巴士,又或者大約2000円的士就會到達三春滝桜.
雖然位於東北福島縣嘅三春滝桜本身無乜受到 311大地震嘅影響,奈何佢嘅位置只是距離福島核電站70公里,所以上年地震之後遊人大減.連免費嘅賞櫻穿梭巴士上年都停止服務,今年仲有冇穿梭巴士服務,大家就可以去三春町嘅官方網站check吓.希望經歷311大地震嘅福島縣,能夠重新振作起來,令到三春滝桜再次出現遊人如側嘅盛況
20120112
黄金崎不老不死温泉
去日本靚景美食當然吸引,但係對於我嚟講嘅最吸引始終都係溫泉!如果你選擇揸車旅行,就更加應該去日本各地試下唔同地方嘅溫泉.唔同地方嘅溫泉,有唔同嘅風景,泉水,佈局,一啲有山,有啲有海,有啲係河邊.而且因為大部份溫泉旅館都係位於郊區,物價比我地平時去開嘅東京大阪平好多,通常每人一萬至二萬円左右,就可以享受到一泊兩食,既有晚餐又有早餐仲有得浸溫泉!有時可能你喺新宿食餐飯已經冇咗啦!
配得上名湯呢個名,就一定要有靚景,而位於日本東北青森縣嘅不老不死溫泉就絕對稱得上名湯中嘅名湯!講地點其實不老不死溫泉一啲都唔算得上方便,不論你由青森,弘前或者秋田揸車都要大概兩個至兩個半鐘頭先至可以到達.而酒店嘅房間亦都無咩特別,只不過係普通和式嘅房間.而溫泉附近更加冇乜嘢溫泉街之類俾你行街購物,因為溫泉本身就係海邊,附近只係有一啲小鎮.
但係講得上係名湯最最最緊要嘅就一定係個溫泉!我可以保證不老不死溫泉一定唔會令你失望!因為不老不死溫泉位於青森市深浦町,佢面向西面,對正日本海.而佢嘅溫泉就正正喺海邊,無錯係海邊,完全係海邊用岩石砌出嚟既一個溫泉,180度全海景不特止,仲要係喺酒店建築物向外再行大概100米先到達嘅海邊溫泉.
不老不死溫泉嘅由來,就係傳說呢個位於青森,面對日本海嘅溫泉,只需要你喺溫泉嗰度浸一陣,就會維持18歲,所以又有不老不死泉之名.佢嘅泉水由於係硫磺泉所以係泥黃色,另外由於喺海邊嘅關係,泉水係帶鹹味,但係浸完之後保證你覺得皮膚又滑又白,完全唔會受黃色嘅泉水影響,唔使擔心!
係海邊嘅溫泉一分為二,一邊係混浴而另外一邊係專為女仕而設,但可以話比大家聽混浴嗰邊嘅風景係靚好多,因為專為女士而設嗰邊有幾塊大岩石以防女仕俾飯店房間嘅住客見得到,而混浴嘅一邊就可以話係無遮無擋所以風景亦都好多!
由於溫泉正向西面,一邊浸溫泉一邊睇日落就最啱,但係要睇日落首先就係睇下天氣好唔好,另外就要早大概半個鐘去溫泉搵定靚位,因為如果好天,會有好多人去睇日落,早半個鐘頭就會穩陣好多.而酒店大堂每日都會話比大家知當日既日落時間.
一般日本人都唔會喺溫泉度影相,但係可能由於不老不死溫泉太靚嘅關係,喺我酒店住宿期間,去浸咗三次溫泉,都有唔同嘅日本人叫我幫佢哋影相,所以我都唯有入鄉隨俗,拎個相機出嚟影一影呢個溫泉嘅靚景.可惜既係我去嘅嗰兩日天氣都唔好,日落就睇唔到但係風景仍然靚絕!
配得上名湯呢個名,就一定要有靚景,而位於日本東北青森縣嘅不老不死溫泉就絕對稱得上名湯中嘅名湯!講地點其實不老不死溫泉一啲都唔算得上方便,不論你由青森,弘前或者秋田揸車都要大概兩個至兩個半鐘頭先至可以到達.而酒店嘅房間亦都無咩特別,只不過係普通和式嘅房間.而溫泉附近更加冇乜嘢溫泉街之類俾你行街購物,因為溫泉本身就係海邊,附近只係有一啲小鎮.
但係講得上係名湯最最最緊要嘅就一定係個溫泉!我可以保證不老不死溫泉一定唔會令你失望!因為不老不死溫泉位於青森市深浦町,佢面向西面,對正日本海.而佢嘅溫泉就正正喺海邊,無錯係海邊,完全係海邊用岩石砌出嚟既一個溫泉,180度全海景不特止,仲要係喺酒店建築物向外再行大概100米先到達嘅海邊溫泉.
不老不死溫泉嘅由來,就係傳說呢個位於青森,面對日本海嘅溫泉,只需要你喺溫泉嗰度浸一陣,就會維持18歲,所以又有不老不死泉之名.佢嘅泉水由於係硫磺泉所以係泥黃色,另外由於喺海邊嘅關係,泉水係帶鹹味,但係浸完之後保證你覺得皮膚又滑又白,完全唔會受黃色嘅泉水影響,唔使擔心!
係海邊嘅溫泉一分為二,一邊係混浴而另外一邊係專為女仕而設,但可以話比大家聽混浴嗰邊嘅風景係靚好多,因為專為女士而設嗰邊有幾塊大岩石以防女仕俾飯店房間嘅住客見得到,而混浴嘅一邊就可以話係無遮無擋所以風景亦都好多!
由於溫泉正向西面,一邊浸溫泉一邊睇日落就最啱,但係要睇日落首先就係睇下天氣好唔好,另外就要早大概半個鐘去溫泉搵定靚位,因為如果好天,會有好多人去睇日落,早半個鐘頭就會穩陣好多.而酒店大堂每日都會話比大家知當日既日落時間.
一般日本人都唔會喺溫泉度影相,但係可能由於不老不死溫泉太靚嘅關係,喺我酒店住宿期間,去浸咗三次溫泉,都有唔同嘅日本人叫我幫佢哋影相,所以我都唯有入鄉隨俗,拎個相機出嚟影一影呢個溫泉嘅靚景.可惜既係我去嘅嗰兩日天氣都唔好,日落就睇唔到但係風景仍然靚絕!
無敵嘅靚景再加上咁有傳奇性嘅溫泉,仲有每人只需萬二円嘅大眾化價位,成為咗呢個雖然好唔方便嘅不老不死溫泉,仍然大受歡迎嘅原因.如果你揸車去開東北,又有時間都不妨喺呢個不老不死溫泉度宿一宵,佢嘅溫泉體驗保證令你難忘.(就算你唔揸車都唔使擔心,因為最近不老不死溫泉旅館提供咗由新青森駅出發嘅無料送迎,免費穿梭巴士俾大家,不過只係到2012年3月,之後仲有無大家不妨問問旅館)
高千穗峽
點解諗起靚景,第一個想介紹嘅就係高千穗峽呢?第一就當然係因為佢真係好靚,佢唔單只係一個峽谷咁簡單,峽谷中間有一條河,而峽谷兩邊都不停咁有好多大大細細嘅瀑布飛瀉而下,當中最著名嘅就係落差17米,日本瀑布百選既真名井瀑布.可以睇當然正,高千穗峽最神奇嘅地方就係你仲可以參與其中!
世界各地唔同嘅瀑布河流你都可以遠觀,但係呢個你就可以近距離接觸,因為高千穗峽提供左小艇比大家租用,只要1500円,你就有30分鐘時間近距離咁接觸同欣賞呢啲大大小小嘅瀑布.但係想租船嘅你,要注意嘅係落雨,或者落完雨之後嘅水漲期間,為保旅客安全都係唔會有船租.
高千穗峽嘅另一個優點就係泊車非常方便,大大小小嘅停車場遍佈喺高千穗峽左右兩邊嘅入口,沿峽歩道只是600米,來回都只係大概2 km左右,非常之給一家老少.夏天嘅高千穗你會見到峽谷兩邊翠綠,而秋天呢度就更加係欣賞紅葉既好地方!
由於高千穗峽位於宮崎西北緊接熊本縣,所以最適合嘅旅遊方法就係先去完熊本縣嘅阿蘇火山,然後沿國道325揸車大概一個鐘頭就會到達高千穗峽.揸車嘅你係出發之前可以輸入高千穗町商工觀光課嘅電話號碼0982-73-1212,又或者係高千穗町営水族館既電話0982-72-2269,咁樣GPS自然就會帶到你去到高千穗附近,去到之後再跟當地嘅路牌就去到高千穗峽附近嘅停車場.高千穗峽係免費入場嘅,停低架車比唔500円嘅停車費,就可以沿歩道入內觀光.
乘坐公共交通工具既你就冇咁方便喇,首先你要搭JR去到延岡車站,喺延岡轉宮崎交通嘅巴士大概一個鐘頭左右就會到達高千穗,另外你亦都可以選擇喺延岡乘搭高千穗鐵道嘅火車,大概一個鐘頭20分鐘就到達高千穗車站,之後仲要搭大概十分鐘的士先至到.記得當你係落車之前叫的士司機喺指定嘅時間嚟接你,因為喺高千穗峽要的士係非常困難嘅!
道の駅
係日本揸車沿途風景當然令人high到爆,但係就算你停低落嚟休息,都會覺得好興奮,因為喺日本嘅高速公路上面,有啲俾人停低休息泊車買嘢嘅地方,日本人叫呢啲做道の駅.喺日本全國各地既高速公路上,大概有900個呢啲咁嘅道の駅.佢哋除咗提供基本嘅泊位俾你休息,洗手間,便利店之外,有時更加有啲旅遊設施,喺裏邊你可能搵到可以買到專賣當地特產嘅專賣店,便利店,餐廳,有啲甚至有溫泉!
而且大部份呢啲咁嘅道の駅,尤其事喺主要幹道上嘅,都裝修得非常之靚,簡直就係一個小mall一樣,有時佢仲會種啲特別嘅又或者當地嘅觀賞花!好似有一次我就係仙台附近嘅道の駅上面,遇到開得非常燦爛嘅櫻花,比起自己特別去睇嗰啲更加多更加靚!如果有啲地方你只係經過,而無諗過或者唔得閒遊覽嘅話,你都可以喺度買到手信,而且道の駅嘅餐廳所食既野都係當地最地道嘅,不妨一試!所以喺日本當你揸車擬定路線嘅時候,就記得預多一頭半個鐘,因為有時喺度行下行下驚不覺都會花咗唔少時間!
自遊自駕 日本(三)
如果你喺機場攞車而你坐班機delay嘅話咁你就唔使擔心,因為你租車嘅時候已經輸入咗到達航班編號,職員就會check你班機係咪準時,以作準備.攞車嘅時候最緊要check下架車邊度花,話俾職員聽,另外都要check吓油缸係咪已經滿,因為喺你還車嘅時候亦都要同樣入滿油比租車既公司.
有一樣好重要嘅野要注意,就係日本租車大部份嘅車都係入電油嘅,千祈唔好入錯,因為日本油站有部分係自助形式,柴油日文係軽油,好多香港人都以為佢就喺電油!記得電油嘅日文係ガソリン,唔好入錯呀!
20120107
自遊自駕 日本(二)
要自由就要有代價,要旅行自駕當然你可以選擇去旅行社買啲五日四夜嘅自駕package,但係其實呢啲嘅自駕package,攞車地點還車地點,仲有酒店都已經包括在內,睇落好似好方便,但係就缺乏咗一份自由,尤其事當你同其他人每日嘅起點同終點都係一樣,咁你成日就其實見埋同一班人,因為大家定嘅行車路線同埋行程都會差唔多,對於我嚟講就好冇癮.
所以好多時我都會自己上網租車,尤其是撞着航空公司機票特價,加埋酒店嘅錢仲一定平過package!要去日本上網租車,同外國可能有少少唔同,因為佢無咗啲外國嘅大租車公司好以Avis, Hertz,但係其實來來去都係果兩個網站,就係Toyota同Nippon 呢兩個.
先講Toyota,佢個網址係http://rent.toyota.co.jp/, 好處就係佢可以上網揀車,你揀邊架,去到日本攞車就一定係嗰架,唔會好似其他租車公司咁樣,喺揀一類型嘅車,去到都唔知自己租左邊㗎,而且全部車都係 Toyota,有質素嘅保證!網站有英文,但係如果要上網租車,就要用日文網站(北海道除外),呢個時候Google Translate幫到你!租車嘅時候只需要填你嘅名同電話,同埋到達既航班編號,到時就可以攞車,非常方便!
另外一個Nippon, 網址係www.nipponrentacar.co.jp, 一樣有英文,佢上網租車嘅方法同Toyota都係大同小異,要上網租車都係要用日文site,北海道除外!分別嘅就係呢間係揀車嘅類型,車租跟車種大細分 類,牌子型號係冇得揀嘅,所以當你揀咗車種,唔去到日本你都唔知道自己揸嘅係乜嘢車!佢嘅好處就係有除咗Toyota之外嘅其他牌子,另外價錢亦都比Toyota大概平10至15 %,仲有佢啲舖嘅位置係比Toyota方便,除咗機場火車站,仲有好多喺巿中心,而且喺市中心嘅鋪仲廿四小時營業,而Toyota通常12點之後就柵門喇.缺點就係你去到先知自己揸乜,而且有時仲會係韓國車,對於我嚟講係日本揸韓國車就好似唔係好爽咁囉!
上網跟指示填好資料,租車就大功告成喇,同係日本訂酒店一樣,係日本租車都係唔使俾錢先嘅!去到機場到埗之後就去counter攞車.唔去雖然唔使俾錢,但係大家記 住記住唔好搞臭香港人個名,如果有乜嘢事唔可以成行,記得係72-24小時前上網取消呀!因為上網取消都係唔使錢嘅,但係只限日文site,如果閣下用英 文網站或者熱線租車,就要俾10-30%手續費!
所以好多時我都會自己上網租車,尤其是撞着航空公司機票特價,加埋酒店嘅錢仲一定平過package!要去日本上網租車,同外國可能有少少唔同,因為佢無咗啲外國嘅大租車公司好以Avis, Hertz,但係其實來來去都係果兩個網站,就係Toyota同Nippon 呢兩個.
先講Toyota,佢個網址係http://rent.toyota.co.jp/, 好處就係佢可以上網揀車,你揀邊架,去到日本攞車就一定係嗰架,唔會好似其他租車公司咁樣,喺揀一類型嘅車,去到都唔知自己租左邊㗎,而且全部車都係 Toyota,有質素嘅保證!網站有英文,但係如果要上網租車,就要用日文網站(北海道除外),呢個時候Google Translate幫到你!租車嘅時候只需要填你嘅名同電話,同埋到達既航班編號,到時就可以攞車,非常方便!
另外一個Nippon, 網址係www.nipponrentacar.co.jp, 一樣有英文,佢上網租車嘅方法同Toyota都係大同小異,要上網租車都係要用日文site,北海道除外!分別嘅就係呢間係揀車嘅類型,車租跟車種大細分 類,牌子型號係冇得揀嘅,所以當你揀咗車種,唔去到日本你都唔知道自己揸嘅係乜嘢車!佢嘅好處就係有除咗Toyota之外嘅其他牌子,另外價錢亦都比Toyota大概平10至15 %,仲有佢啲舖嘅位置係比Toyota方便,除咗機場火車站,仲有好多喺巿中心,而且喺市中心嘅鋪仲廿四小時營業,而Toyota通常12點之後就柵門喇.缺點就係你去到先知自己揸乜,而且有時仲會係韓國車,對於我嚟講係日本揸韓國車就好似唔係好爽咁囉!
上網跟指示填好資料,租車就大功告成喇,同係日本訂酒店一樣,係日本租車都係唔使俾錢先嘅!去到機場到埗之後就去counter攞車.唔去雖然唔使俾錢,但係大家記 住記住唔好搞臭香港人個名,如果有乜嘢事唔可以成行,記得係72-24小時前上網取消呀!因為上網取消都係唔使錢嘅,但係只限日文site,如果閣下用英 文網站或者熱線租車,就要俾10-30%手續費!
20120106
自遊自駕 日本(一)
係香港揸車來來去去都係嗰啲地方,真係你唔悶我都悶,所以一考到車牌之後,我就諗住要去旅行揸車四圍去,衝出香港.
而我覺得日本係最適合香港人第一次揸車自駕遊嘅地方.首先因為日本租車全部都係自動波,你諗下如果去到啲三九唔識七嘅地方,仲要吊住極力子你都唔好話唔辛苦.
另外日本租車全部都有GPS,唔使擔心唔識路.只要入個電話,即刻同你搵到地點係邊度,連預計到達時間都有埋,真係好方便!而且日本地方名大部份都係漢字,就算真係要睇路牌都方便過其他西方國家好多,起碼唔使記住英文法文意大利文等等嘅地方名點樣串.
而且日本人一向有禮貌,就算你真係唔識路,遲咗打燈佢哋都會讓你,唔會好似香港咁你一打燈佢即刻俾油!仲有最最最重要一點,係日本同香港一樣都係右呔,揸車嘅時候轉線打燈快線慢線等等都同香港一樣唔使重新適應.
而我覺得日本係最適合香港人第一次揸車自駕遊嘅地方.首先因為日本租車全部都係自動波,你諗下如果去到啲三九唔識七嘅地方,仲要吊住極力子你都唔好話唔辛苦.
另外日本租車全部都有GPS,唔使擔心唔識路.只要入個電話,即刻同你搵到地點係邊度,連預計到達時間都有埋,真係好方便!而且日本地方名大部份都係漢字,就算真係要睇路牌都方便過其他西方國家好多,起碼唔使記住英文法文意大利文等等嘅地方名點樣串.
而且日本人一向有禮貌,就算你真係唔識路,遲咗打燈佢哋都會讓你,唔會好似香港咁你一打燈佢即刻俾油!仲有最最最重要一點,係日本同香港一樣都係右呔,揸車嘅時候轉線打燈快線慢線等等都同香港一樣唔使重新適應.
20120104
自由 自駕
當然呢啲行程非常適合假期較短嘅香港人,但係其實短短五六日嘅日本之旅,已經可以做啲比吃喝玩樂更有深度的行程,一切由自駕遊開始!
首先因為駕車出遊,目的地電話地址務必要準確,方便輸入準確資料予導航系統,但係市面好多旅遊書都有電話地址不準的問題,我自己亦都試過身受其害;其次自駕遊路線自由度高,往往偏離大城市(無人會享受喺繁忙時間嘅東京巴黎曼谷揸車!)市面上側重城市都會遊嘅旅遊書已經不太合用.
所以嚟緊我會先講吓自駕遊,等我哋重新認識我哋熟悉的國度!如果大家路過呢度,都可以留底啲大家認為有用嘅地址電話或者網站,等大家收多啲料!
自由人
訂閱: 文章 (Atom)


text: 十優港姐麥明詩噚晚終於卸任,由馮盈盈(Crystal)接棒做新鮮出爐港姐冠軍,Crystal當選後即刻被讀者連環踢爆新歡舊愛情史!噚晚馮媽媽同男友Martin都有喺現場見證Crystal戴上后冠,原來,今屆港姐冠軍同十優狀元都有關係㗎,讀者爆料踢爆Martin姓鍾,讀書好勁,係一名十優狀元.記者翻查資料,發現Martin中學時就讀名校喇沙書院,佢係05年嘅十優狀元,之後成功考入港大醫科,Crystal喺面試港姐時已經公開有位醫生男友,仲話Martin喺瑪麗醫院任職內科駐院醫生,兩人喺社交網貼咀嘴相放閃.至於,Crystal嘅舊愛就姓呂,讀者喺電話表示:「我嘅中學同學係佢前男友,男仔讀觀塘瑪利諾書院,佢哋喺香港大學識,佢前男友姓呂,佢哋之前拍過拖,睇相覺得女仔唔同咗樣,唔知佢有冇整過.」問到佢哋拍拖幾耐?讀者表示:「唔清楚,不過佢刪晒啲相,男仔喺中學時讀書唔係好出位,都好驚訝大學識到ok女仔,佢中學時比較毒,掛住讀書不修邊幅,中學時冇女朋友,入到大學先識.」對於被踢爆舊戀情,馮盈盈今日出活動時,強調係同前男友分手後,先同醫生男友開始.佢話:「兩段感情冇重疊,同之前男友差唔多分手咗成年,先同o依家男友發展!」問佢會唔會低調處理感情,馮盈盈話:「都想人focus落我身上,希望運用我啲知名度同影響力,實踐我嘅抱負!」有指馮盈盈個樣參選前後有分別,佢就笑笑口答:「梗係啦,女大十八變,呢個世上冇醜女人,只有懶女人,我都有向身邊朋友偷師,好努力按摩,敷面,仲有飲食都注意咗,我啲朋友都話容光煥發咗!」


text:
《太陽的後裔》現正播出第15集,一開始,劉時鎮坐喺輪椅等姜暮煙,然後兩人一齊去約會,兩人更一同分享同一首音樂,不過因為姜暮煙一鬆手,令到劉時鎮爭啲受傷,不過竟然係姜暮煙發劉時鎮脾氣.
畫面一轉,尹明珠同徐大英一齊食飯,而尹明珠就問徐大英有咩想講,徐大英話自己好迷茫,尹明珠話唔知兩人嘅關係係點,究竟係分咗手定未分手.徐大英就提出分手,因為決心轉行唔做軍人.
出口術叫暮煙沖涼
晝面再轉,到姜暮煙收到劉時鎮信息,問女方做緊咩,女方話準備沖涼,不過劉時鎮即搞笑話着衫點沖涼,搞到畀姜暮煙話佢變態,而劉時鎮突然出現,仲係咁叫姜暮煙沖涼,話姜暮煙講過會畀佢睇自己充滿水分嘅一面,之後,姜暮煙逼問之前VIP所送嘅金卡去咗邊,劉時鎮逃避問題,搞到姜暮煙勁嬲,到最後,劉時鎮都冇正面回答過問題.
畫面再轉,軍隊中最細嘅軍人去考試,成班軍人包括劉時鎮同徐大英現身幫佢打氣.之後,佢哋各自接到隊中嘅電話,接到新嘅任務,然後返咗軍隊.徐大英之後見司令軍,司令軍畀機會佢繼續做軍人,仲話叫佢做完任務後,好好返嚟同佢兼同佢個女一齊飲茶.徐大英答應會好好返嚟,司令軍之後撕爛咗徐大英嘅轉職單.
叫時鎮唔好死
畫面再轉,見到劉時鎮同姜暮煙,姜暮煙仲話點解你早咗到嘅,而劉時鎮就面有難色,表示要去「百貨公司」,仲話會去好耐,今次去三個月,而姜暮煙就喊咗,仲叫劉時鎮唔好受傷,唔好死,姜暮煙仲問可唔可通電話,劉時鎮抱住姜暮煙,話有時間一定會通話,仲話下一季節先見面,叫女方好好照顧自己.
姜暮煙突然回憶起之前嘅嘢,有種唔好嘅預感,劉時鎮Send信息畀姜暮煙話自己到達,姜暮煙之後不時Send信息畀劉時鎮,但劉時鎮並冇唔係好理佢.
時鎮大英齊中槍
畫面再轉,劉時鎮話再等10分鐘就可以返去,但突然有人開槍,現場非常混亂,而劉時鎮更中槍而失去意識.喺劉時鎮中槍時,回憶起佢嘅前輩,徐大英係咁話唔好,振作啲,點知連徐大英都中咗槍,作戰現場更爆炸,其他軍人不斷嗌隊長隊長.
畫面再轉,姜暮煙因為咩都唔知,所以係咁怨劉時鎮唔覆信息,而之後佢就同尹明珠一齊飲酒,仲因為嬲劉時鎮所以話要同其他男人飲酒,不過都係心軟,話如果劉時鎮返嚟一定會黐住劉時鎮.而軍人方面,就一直搵唔到劉時鎮同徐大英嘅屍體,而劉時鎮父親就拎住劉時鎮嘅相不斷手震,不斷喊.
徐大英下屬搵尹明珠,尹明珠仲以為徐大英返嚟,好開心,但係,徐大英下屬話徐大英死咗.而劉時鎮嘅下屬就去搵姜暮煙,話畀姜暮煙知,劉時鎮同徐大英死咗,姜暮煙驚到話咩都唔知,話:「我聽唔明,理解唔到.」而畫面一轉,尹明珠因為唔信徐大英死,而係咁鬧個下屬.
爆喊睇遺書
而因為每個軍人出戰前,都會寫定遺書,而劉時鎮嘅下屬將劉時鎮遺書畀姜暮煙,遺書寫話我守唔到承諾,對唔住!仲話可以同姜暮煙一齊嘅時間,都係燦爛嘅.
尹明珠就去咗搵司命軍,喊住問「唔係真架」,「唔會咁架」,司命軍講對唔住,仲畀封遺書尹明珠,尹明珠唔肯睇,話如果睇咗就係證明佢真係死咗,兼不斷怨父親,話如果唔係因為父親嘅阻止,佢哋會好幸福.
為時鎮簽保密書
之後,姜暮煙跑去軍謍,見到尹明珠,問尹明珠點解喊,又話尹明珠父親職位咁高,一定可以改變啲咩,尹明珠好傷心咁話:「係真架,佢哋返唔到嚟.」傷心嘅佢哋相擁而哭.而呢個時候,出現劉時鎮嘅遺書,話希望姜暮煙唔好喊!
劉時鎮嘅上司去搵姜暮煙,指一個星期後,官方會公布佢哋死於交通意外,所以要簽下保密書.姜暮煙問劉時鎮嘅上司,劉時鎮最後有冇守護到和平同救到人,個上司話有.所以姜暮煙就反問:「咁點解仲要我簽呢啲嘢.」但姜暮煙最後都簽咗,因為佢認為劉時鎮會想佢咁做,然後,姜暮煙回復自己日常嘅醫院生活.
暮煙寄情工作
劉時鎮死後,姜暮煙沈醉於工作,成日都唔返屋企,同係咁做手術.姜暮煙仲話自己依家只係工作,工作同工作,但一但諗起劉時鎮嘅死,佢就覺得自己就嚟癲,然後喺朋友面前大喊,而尹明珠再次被派兵,所以去搵姜暮煙,同姜暮煙講聲,仲送咗個着軍服嘅公仔畀姜暮煙,話係離別禮物,仲話大家一齊將個公仔當係劉時鎮同徐大英,而尹明珠表明自己會被派兵於海外駐兵,姜暮煙又話佢一諗起劉時鎮,就諗起劉時鎮所講嘅承諾都守唔到,而姜暮煙之後就問尹明珠,佢同徐大英係點識!
之後,畫面回憶,徐大英就同劉時鎮講,佢同尹明珠拍緊拖.因為尹明珠喺幫徐大英手嘅時候,曾經要求徐大英要向劉時鎮講大話,個大話就係徐大英同尹明珠拍緊拖.
姜暮煙有幻覺
而姜暮煙因為經過以前同劉時鎮約會嘅地方,而又諗起男友,仲諗起男友當時同佢講「我愛你」.之後姜暮煙就真係當咗個公仔係劉時鎮,同公仔講嘢,仲出現幻覺,見到劉時鎮出現,兩人互相話掛住對方,姜暮煙喊住同劉時鎮講:「點解你冇返嚟.」然後見到姜暮煙攬住隻公仔喊.
真實定幻覺?
畫面一轉,姜暮煙同Daniel見面,姜暮煙表示自己要趕去海外烏魯克做義工,因為聽日就係劉時鎮嘅死忌,唔想忘記呢一日所以想做有意義嘅事.而姜暮煙去到外海做義工,雖然佢知道劉時鎮死咗,但佢都仲係不停聯絡對方,想同劉時鎮傾偈.
姜暮煙為咗悼念劉時鎮,去咗劉時鎮嘅地方,諗起甜蜜嘅回憶,又諗起劉時鎮同佢講過唔會受傷唔會死,然後不斷喊,之後突然收到對講機傳嚟要求協助,然後對講機傳出劉時鎮把聲話「Big Boss over」,姜暮煙又以為佢出現幻覺,而電話入面所傳畀劉時鎮嘅信息全部變已讀,之後對講機又講「Big Boss over」,劉時鎮仲對住對講機,講:「美女,你睇吓後面.」之後兩人終於見面,姜暮煙因為好急跑過去而仆倒,劉時鎮即去扶起佢,同姜暮煙講:「好耐冇見.」姜暮煙話:「你仲未死?」劉時鎮緊緊同姜暮煙相擁,仲講咗句「對唔住.」
2016年4月14日 星期四
真實定幻覺?姜暮煙劉時鎮重遇相擁 __,
《太陽的後裔》現正播出第15集,一開始,劉時鎮坐喺輪椅等姜暮煙,然後兩人一齊去約會,兩人更一同分享同一首音樂,不過因為姜暮煙一鬆手,令到劉時鎮爭啲受傷,不過竟然係姜暮煙發劉時鎮脾氣.


text:
Saturday, December 31, 2005
Happy New Year!!
結果都好順利完成個interview,個GM話請我同俾時間我考慮,但...自己又覺得呢份工唔係first priority,就算返咗都未必長做,如果答應咗都似乎睇短期回報可以早日有$用,唔駛等到過完農曆年先至有工做~~但一旦返咗工又好困身,好難再可以抽到時間見工,唉!好煩呀,究竟應否為著一時之急去返呢份工呢?或是放棄呢?!
今晚係除夕,希望人人都有個開開心心嘅2006!
Happy New Year and all the best!! ^.^
Wednesday, December 28, 2005
年尾中獎
嘿,唔知d好運會唔會由此起呢?!希望首先搵番份好工,然後帶到落2006年啦~~~
Tuesday, December 27, 2005
維園工展會
人大咗真係唔係好捱得夜,所以昨日都係乖乖留在家休息下,反而今日同咗媽咪阿哥同埋佢女友去咗行工展會(實在係一個意想不到嘅組合)!可能今日仲係紅假,超多人呀!簡直有種感覺自己行緊年宵咁!加上返黎咁耐都盡量避免行咁擠擁嘅地方,搞到一邊行一邊鼻敏感發作,摔到鼻都紅晒,真攞命!
行到一個有工展小姐嘅擋攤,嚇然發現果個家陣晚晚睇刑事都會見到佢嘅海俊傑企定定幫手拉票喎,佢似乎覺得好多人會認得佢咁,當正自己係生招牌多過位工展小姐~~~
Monday, December 26, 2005
Christmas day
**在此多謝阿lin預備咗d精心炮製食物俾我地...thx!
Sunday, December 25, 2005
平安夜
今晚平安夜過得真好……
Saturday, December 24, 2005
Wednesday, December 21, 2005
越窮越見鬼
真係開始相信一句話"越窮越見鬼",糧地已經夠死架啦,前晚仲要發覺晚晚瞓開果張"龍床"竟然爛咗!!應該係話俾阿哥踩完上去就發現床側爆開咗兩度深深的裂痕,(都唔知應唔應該賴佢好!)不過張床畢竟都瞓咗十幾年,都係時候換過,只不過似乎唔係適當時機拎$出黎買過張新嘅啫,頓時令我嘅膊頭百上加咗幾百斤...=.=
早兩晚一連出街食咗兩餐生日飯,在酒樓擺兩圍慶祝Dad&Mum's birthday,由於未搵到食嘅關係,只係趕工織咗兩條溫暖牌俾佢地當生日禮物,佢地都應該鍾意掛?!
p.s.啊...昨晚又夢見果個人嘞...
Sunday, December 18, 2005
失望
話就話因為個病而多少拖慢咗搵工嘅進度,好多人都叫我養好病先唔好急於一時,但係自己其實都想快d搵到工做,一黎等$駛,二黎唔想家人擔心而有所壓力,三黎唔想成日俾自己太游閒,要確確實實揾出一個路向,因為就算滿腦子大計做自己想做嘅嘢,都要有$$$去實行先得,冇$就乜都唔洗諗,一切都建基於$$$呀!
其實之前都預咗年尾返黎搵工一定有難度,只不過返黎冇耐就有一兩個interview嘅機會,俾咗個假希望我,以為自己真係咁好彩好大機會唔洗"mau"到過咗年,唉點知都市計畫係失望而回,每次仲用咗成三四個鐘in一份工呀!!!總之好彩嘅嘢通常唔會發生在自己身上嘞~~而定唯有講呢d嘢係急唔黎啦!(但一諗到要"mau"到過咗農歷年,就覺得自己好悲哀,咁會悶死我架!!)
呢排除咗"癡"住部腦搵工外,為咗唔俾自己懶惰,就搵d嘢做下黎充實自己,首要係織下頸巾俾人(已經成功起咗4條貨),然後逛逛書局同到lib記借d興趣書睇,前兩日還挺起心肝去報普通話讀不過要二月先開課呢!
Saturday, December 17, 2005
舊地重遊
昨日終於約埋幾個中學同學仔返去過咗5年嘅TTC探下d阿Sir同Miss,其實主打都係"伍蛇",其他係其次(哈!咁講好似好偏心!)...搭巴士入大興雖然車程唔係好耐,但就搭到好想嘔兼頭暈!可能呢兩年在UK時少搭巴士代步,近則行,遠則搭火車同tube,發覺而家唔係好搭得車,搭兩下就頭暈反胃,真係"水皮"!
言歸正傳,今次返到TTC,感覺好唔同,似陌生而新鮮,但又似曾相識嘅感覺,怪怪的~~淨係講個校舍都已經面目全非,增設咗成幢新翼,好多新設施同科目配合發展之餘,連花草樹木都生息不少...唉,而家d學生真係幸福好多!
以前教過自己嘅老師,大部份都依舊任教,有後生咗亦有老咗,雖然佢地對我地只係依稀有印象,已經講唔出我地個名了,但見番佢地,感覺好開心,因為見到佢地往往令我諗起焦無憂無慮嘅5年中學生活!
Thursday, December 15, 2005
WTO 2005
Monday, December 12, 2005
母校

**圖片取自TTC website**
就係咁,一睇就睇咗成個鐘!唔知睇到我個blog嘅朋友仔會唔會好似我咁,睇到人地個blog後憶起自己母校,撎番個website睇睇呢?!
突然有個念頭好想返去走走呢~~
Saturday, December 10, 2005
HK Disneyland
除咗早上稍為清涼,天氣大致上都唔錯,中午時仲幾熱下添!之前成日聽到報導話HK Disney好細,冇預期咁多人去,員工service差等...但就我所見,其實又唔係咁差,地方係就係真係好細(唔玩game嘅話,相信30分鐘可以行完整個樂園,行多一兩次就可以認得d路),不過員工嘅服務態度都幾好呀,好似餐廳食完嘢d阿姐會好快手走埋黎有禮貌問咁可唔可以收咗d嘢,又話多謝光臨咁~~仲有果d在四圍都有souvenir售賣亭嘅staff,明知大部份人只有係咁試卡通帽影相而唔係真正會買(正如我地呢d!),有個姐姐真係好nice任我地試戴又主動suggest我戴邊款然後仲幫我地影合照,呢d服務態度冇得頂啦!
game方面就...真係嘆一句"把鬼"!尤其係果個出晒名嘅Space Mountain,真係好失望,完全feel唔到有坐過山車嘅刺激感,礙於地方限制問題,個space唔夠黑同唔夠多起伏位,同在LA玩過果個冇得比呀!好彩拎咗fast pass唔駛等好耐~~其他game大致上都等咗半個鐘左右,都合理嘅,因為如果冇人排隊又好似冇咗樂園嘅氣氛!掛排隊時不時耳邊都傳來操國語嘅同胞聲音,不過就好唔明白,眼見其實都有好多香港人,乜星期四d小朋友中學生唔駛返學,d青年中年人唔駛返工咩?!難道香港嘅經濟仲係差到好多人同我呢d閒人一樣失業?!
巡遊節目唔及煙花精彩,保持到去過其他Disneyland嘅水準!全個樂園最值得推介嘅係果兩個"Lion King"同"Golden Mickey" shows,仲有另外一個3D show都非常吸引,值回票價!去至於食物方面都OK啦,唔算太貴食得入口嘅,$40碟粉麵飲有杯熱茶送,飲品由$10-$20不等,只要唔抱住高要求嘅心態光顧,係可以接受嘅!
總括而言,Disneyland都係啱小朋友玩多d...
Entrance
Thursday, December 08, 2005
Monday, December 05, 2005
秋高氣爽
啞咗一晚,好在第二朝有番把沙聲,原先打算推咗朋友元朗BBQ,但難得見到約齊人,所以後尾都決定一到,仲第一次試搭西鐵,真係覺得自己成個"大陸喱"咁!第一次坐西鐵,感覺車廂好清潔乾淨又快捷,心裡又自不然跟歐洲嘅交通網絡比較,香港嘅service真係好好嘞,私人加一分!
,雖然話晒中學時代住屯門都曾經在元朗留過不少腳毛,但入到元朗就好似迷路一樣,人面全非好多嘢都變晒,同朋友仔閒談間都記唔起身處嘅郊野公園,中二時學校旅行已經到過!眼見大家在寒風人中燒烤,我就只可近觀而不可食,一於戒戒戒!忍口只聞住一陣陣炭燒雞翼味~~
Sunday, December 04, 2005
保持沉默!!
唉...都唔知病到幾時~~~
而家擔心黎緊星期二個interview點算,求神拜佛到時開番聲啦!
Thursday, December 01, 2005
果實沒有種植=矛盾?!
上次黎寫嘢係23號,咁快又一個星期啦!!呢個星期真係無無聊聊咁過咗,所以都冇咩好寫記低~~
唯一特別嘅就你係同阿珍珍,CC and Tazed食晚飯,係返黎第一次去人多車多嘅Causeway Bay,好在都冇真正咁逗留好耐,上車落車上樓就食飯然後搭返車返屋企,所以都冇被污氣籠罩住~~
Other than that,都好似冇咩做過,最多都係send下CV搵下工,在家"痴"住電視,陪阿媽飲茶買下餸咁啦!雖然朋友都叫我抖下休息多d等身體好番先搵工,但一來實在不能因為呢個手尾長嘅病而拖住搵工進度,二來又覺得呢d"師奶"生活都幾無聊,間唔中過下就好,過得太耐驚自己會越來越懶呀!而且目前最緊要都係快d搵到工還債,拎$返屋企,唔想被人覺得畢咗業咁耐仲游手好閒,其實真係有無形中嘅壓力架,好心急有份工但又想skip咗interview果part喎...就好似想食芒果但又想skip咗種植嘅過程...幾矛盾呢!


text:
2016年7月20日 星期三
水光療程初體驗
之前啲朋友成日都話買水光面膜
不過其實好多人都唔知係乜嘢嚟
啲朋友之前都推介我買韓國嘅水光面膜
話敷完之後效果好好,唔化妝都會有bling bling 嘅效果
今次終於的起心肝去咗試做水光槍嘅療程
因為近期成日出埠拍攝外景曬到皮膚都乾咗好多
做療程之前上網睇左好多資料
好多人做完之後都會面部泛紅或者有瘀
搞到我都嚇一嚇
不過一聽到水光療程做完之後等同你敷咗8000次面膜
真係心郁郁好想試
不過其實做呢類型嘅療程,最緊要係搵有醫生嘅美容院
當然搵信譽好嘅嘢都好緊要啦!
係做之前首先會做一個皮膚分析
簡單影幾張相,就會知道皮膚嘅情況
點知顯示我係水份不足😱😱😱
分析完之後就可以選擇你想注入嘅營養
因為水光療程其實係將透明質酸直接打入你皮膚底層
不過除咗透明質酸之外,你仲可以選擇注入維他命C,激活細胞,同胎素嘅營養
呢度真係令我好頭痕,因為我又想美白
又想激活細胞嘅增生🤔🤔真係諗左好耐架
揀選好之後就會為係面上塗上舒緩膏
呢個過程係需要有醫生在場先可以做架
時間大約要15至20分鐘
為嘅就係等做療程嘅時候能夠減少痛楚
敷完舒緩膏面上會有些小麻痹嘅感覺
開頭我都好唔慣,感覺塊面好似唔屬於自己咁😂😂😂
之後就正式開始啦,開始嘅時候會好似有少少俾針拮嘅感覺
不過其實並唔係想像之中咁痛
最勁嘅佢係可以連眼圈位置都可以打埋
更眼嘅位置都會遂一細打,可以有效淡化黑眼圈架
成個過程大約係半個鐘左右就已經打晒全面
不過療程未完架,打完之後佢哋仲會為你敷上厚厚嘅面膜舒緩返打完嘅紅腫
好啦敷完面膜俾大家睇吓,
除了額角同面頰兩邊有紅之外
其他部份都冇事喎,
連美容院嘅同事都話好似冇打過一樣好勁!
當然呢一個效果係因人而異嘅,有啲人皮膚比較敏感,會出現紅腫嘅情況
不過係正常現象過幾日之後就會慢慢消退
但係已經睇到皮膚充滿水份好bling bling 啦!
不過其實之後嘅保養先係最重要,
除咗當日不能夠化妝,之後嘅幾日都要加強做防曬同每日敷水份面膜
做完療程之後,效果最明顯係幾星期或者一個月後
所以做完之後皮膚乾千祈唔好唔會,
因為只係暫時性只要多做保濕
好快就會見到靚靚肌膚啦!
2016年7月11日 星期一
每道菜都喜出望外嘅法日料理
今次去呢間新嘅餐廳
試嘅係6 course Menu $980
如果想試晒全部款店舖仲有8 course Menu俾你選擇$1380
鍾意邊飲邊食嘅朋友仲可以配wine pairing 都係加四百幾蚊左右可以講係物超所值
不過餐廳開張不久,暫時不設午市同a la carte menu
餐廳係做法日料理,主廚 Ozawa ryogo
小沢先生曾經係日本同法國嘅米之蓮三星餐廳工作,食嘅時候你就會感覺到
佢哋挑選食材嘅誠意
店舖面積唔算大,座位大概有20個左右
但係我就係鍾意佢夠清靜座位都夠闊落
而且裝修簡潔,望落去簡單舒服
餐廳仲設有室外位置,不過當日天公不造美
所以冇得欣賞出邊嘅景色啦
其中以呢一個頭盤令人眼前一亮
plage et Montagne
蟹肉入邊夾雜水果
蟹肉拆成一絲絲,夾起水果上嚟
口感非常之清新,面再配上由廚師親自淹制的漬物
Sauvage
呢款以A5和牛做食材嘅主菜
一上枱就俾佢嘅外貌吸引
上邊配上一個薯圈
旁邊仲配襯小麥草
唔好睇小呢個薯圈,入口薯仔味濃之餘
炸完嘅薯仔亦唔會太油膩
個course仲有兩個甜品
Paix
呢個朱古力撻上枱嘅時候都嚇親我
因為佢係全黑色嘅,
加上切開佢嘅時候外皮成個都硬身
同以往食到嘅朱古力撻有啲分別
入邊有雲呢拿嘅custard
食落有濃濃嘅酒香配以紅桑子
味道都算幾夾
Le reve
銅鑼灣耀華街38號zing ! 10樓
訂閱: 文章 (Atom)


text:
(左)主音 何柏誠
(右)鋼琴手 李滔
〈 KIMOJI〉嘅 MV入面只得何柏誠扮女人,今次連李滔都扮埋一份,想知佢哋扮女人有幾好笑,快啲 download FACE Pop睇
真面目
攞你命 MK POP愈玩愈激 拾音社扮女人:想大家放鬆啲
去年一首〈 kiss kiss kiss〉令 MK Pop組合拾音社從國內殺入香港,點擊率至今已有 13萬幾,全因歌詞騎呢兼易上口,好老實,會認真聽佢哋唱歌嘅人相信少過零.
為咗令觀眾更加認得佢哋,拾音社決定再玩激啲,新歌〈 KIMOJI〉由主音何柏誠扮女人上陣,加埋勁似不文手勢嘅舞步,真係睇到又想笑又想打一身!正如何柏誠話齋,「你又唔使對住我食飯,咁你食完飯嚟睇我啦,一定會開心嘅!」
我哋係為咗美麗而誕生,我哋係雙人男子女性化組合.」拾音社扮女人扮上癮,新歌〈 KIMOJI〉由主音何柏誠扮女人拍 MV,琴手何滔就喺旁邊伴舞,為咗想更多觀眾認識佢哋,拾音社 2位壯丁今次以全女人打扮受訪,老實講,係幾惡頂.
俾人鬧都唔理
「扮女人係為咗大家開心啲,未來再扮咩就睇需要」兩位成員天生一副男人樣,扮成咁,唔怕俾人鬧?「一般靚嘅人對鬧嘅聲音都會屏蔽,所以我哋係唔會聽到鬧我哋嘅聲音㗎!讚我哋嘅 fans叫有眼光.」
訪問當日二位成員各有媚態,其實係咪 hehe?「梗係唔係,只不過大家覺得鍾意咪俾你睇吓囉!」
Lady Gaga都豁出去
言歸正傳,兩位成員都係音樂系畢業,扮成咁,其實想點先?「我哋冇純粹當自己係音樂人,更加會覺得自己係藝人,就算歐美嗰邊,好似 Lady Gaga都會好豁出去做呢樣嘢,我覺得都係一個藝術家嘅表演精神,如果去扮一個女仔就令大家鍾意拾音社嘅歌,我覺得完全係冇咩問題囉.〈 kiss kiss kiss〉係令到大家好開心,不如再做一首減壓嘅歌啦,咁就諗起 Kimoji呢樣嘢喇.無論點樣,大家笑就會放鬆㗎喇!如果你笑都緊張,咁我覺得,你都真係好緊張喎!」咁下次扮咩呢?
慾望想同 FFx合作
近日女團 FFx咁 hit,加上有靚女 Christy坐陣,拾音社仲講到出口對佢哋好有慾望.「我哋拾音社幾想同 FFx合作,大家聽過佢唱〈 Sugar Baby〉啦,咁都好想佢將呢首歌唱得好聽啲,人靚聲甜就更加令大家鍾意啦,所以拾音社好有慾望想去教好 FFx去唱好呢首〈 Sugar Baby〉.」
拾音社加 FFx,呢個組合會唔會同少林足球加唱歌跳舞咁出色呢?
採訪,撰文:娛樂組
攝影:范仲良


text:
頭髪響skiing時真係好難搞, 如果有留意winter olympics都見到d 女skiers鍾意擯辮, 第一型; 第二戴住頭盔時最方便; 第三, 響雪山最難搞就係frozen hair, 響大風大雪下ski過既網友,一定記得D頭髪變哂白色, frozen哂, 擯辮起碼唔會成個頭變左白色, 等傳奇Lindsey Vonn, Prince Harry之前既女朋友同埋我滑雪女示範一下. 咁D頭髪就唔會凍傷. 擯得後面D頭髪, 前面D點呢? 滑雪女通常會戴住ski buff, 除低頭盔lunch呀休息時就用ski buff整起D頭髪, ski buff仲可以大風大雪時做埋face…
要響Alps影靚靚相, 要天時地利同埋最緊要個人, 亞爾卑斯山同飛鵝山好大既分別就係溫度, 陽光同埋有無雪, 點先保持到靚樣? 係人都知要搽太陽油, 但係好多人就唔得個嘴唇都要防曬, 唔想個面有goggles印同燶嘴, 滑雪女通常袋住一支搽塗兩用既suncream加lip balm, 咁就唔怕漏! 返到chalet, 滑雪女一定敷返個mask, moisturiser響Alps已經無用, 記住帶facial oil先可以對抗Alps既強風同chalet既暖氣, 之後再講頭髮.


text:
韓國天團 BIGBANG巡迴做咗一年,終於返到首爾做尾場,並且宣布緊接舉行十周年演唱會,做到無得抖.
外太空
首爾直擊 BIGBANG黃金十年
韓國天團 BIGBANG上年 4月開始巡迴演唱會,由首爾開始,走遍內地,東南亞,美國,南美洲,大洋洲等三十多個城市,經過差唔多一年,終於凱旋回歸!喺首爾舉行「 World Tour[MADE] Final in Seoul」,一連三場演唱會,為世界巡迴畫上完美句號.
今次演唱會吸引咗來自世界各地嘅 VIP( BIGBANG歌迷統稱),皆因有成員即將當兵, full team演出買少見少.點知 BIGBANG為歌迷帶來驚喜,尾場宣布舉行出道十周年演唱會,開完先入伍!
返家鄉零舍 high
BIGBANG五子巡迴一年,做咗六十六場,最 high最開心始終都係首爾場!韓國歌迷相隔一年再睇同一個演唱會,會發現有好大分別,其間出咗幾首新歌,整個演唱會更加流暢,幾段間場嘅短片近乎由頭剪接過,製作甚有誠意!一播出幾首大熱快歌《 BANG BANG BANG》,《 Tonight》,《 Stupid Liar》時,現場氣氛非常熾熱,五子見到歌迷反應熱烈,都跳得特別落力!
返到家鄉,五位成員終於唔使學唔鹹唔淡嘅外語,可以用韓文盡訴心中情!勝利首先代表 BIGBANG多謝歌迷,令為期一年嘅巡迴可以順利舉行,五位成員特別強調多謝韓國歌迷,又話去完咁多個國家開騷,始終最鍾意返到韓國,因為呢度係佢哋嘅家,講得最多嘅係「我愛你」,就連最 cool嘅隊長 G-Dragon都開口向歌迷示愛,韓國歌迷對佢哋太多海外活動而忽略本地市場嘅怒火,相信應該可以平息!
十周年演唱會
BIGBANG氣勢如日方中,不過都鬥唔過天敵——當兵!五位成員嘅入伍期逐漸接近,計年齡率先要喺今年入伍嘅係 T.O.P,之後輪到其他成員,所以有指今年演唱會係最後一次齊人,要再見五人合體須在七年後,令今次演唱會更加有話題!喺演唱會上,五子經常將「出道十周年」掛喺口邊,感謝歌迷對佢哋不離不棄,又提到可以同歌迷相處嘅時間所剩無幾,會好好報答歌迷.喺最後一場, BIGBANG宣布為咗慶祝,落實喺下半年舉行演唱會!依時間推算,相信會係 T.O.P入伍前最後一個演唱會,各位歌迷要準備定彈藥,準備再睇過喇!
撰文:關錦雯


text:
早幾日自己寫0左個 email 比 gideon d 人, 我自己睇返都覺得寫得好正, 真係笑到碌地, 原文如下:
我地做基督徒真係要小心呀, 唔好有失見證, 成為他人0既絆腳石呀.
具體 d 講啦, 我地要小心講0野, 唔好用 d 會令人唔安樂0既字, "隨緣"呀, "阿彌陀佛"呀, 唔可以講 gar, 人地會以為你係信佛. 唔可以講"睇下點啦", 唔可以講"我想", 想咩呀, 我地一舉一動都係上帝決定0既, 人地會以為你係唔順服0既信徒. 只要有一個人咁諗, 你就係絆倒人啦.
仲有呀, 做學生0既, 考試做 Multiple Choice 唔識答唔可以亂撞, 因為撞對的話, 你咪得到你唔應該得到0既一分? 你咪即係違反考試0既原意, 唔夠誠實? 雖知道基督徒應該克己, 對自己要求比非信徒更高咁先係嘛. 你如果有 d 同學係食煙0既, 同佢地絕交, 不然的話, 其他人見到你地傾計, 以為你埋去問佢借個火食煙呀, 只要有一個人咁諗, 你就係絆倒人啦.
打工0既, 真係要小心你做份乜0野工. 銀行就當然係唔得啦, 你即係幫人, 鼓勵人積聚財寶在地而唔積聚財寶在天啦, 仲唔係失見證? 你做銀行, 人地會覺得你數口精, 當正瑪門係你0既主呀. 做電腦當然係唔得啦, 我唔係話你係咁做緊, 但係令人以為你係做埋 d 咸 site 0既, 咁咪係不必要0既誤會囉. 做律師都唔係咁好, 因為好多其他律師都俾人印像唔誠實, 就算你係誠實都好啦, 人地都會誤會你係唔誠實, 一上法庭就亂講0野, 幫 d 變態佬打官司, 咁你咪不自覺之間絆倒人? 所以計我話呢, 最好係個個都全職事奉, 咁就好 d 啦, 唔會俾人我地係好屬世咁呀嘛. 你話, 人地見我地一個星期返教會一日兩日, 返工就返足五日六日, 會以為我地緊張份工多過緊張教會 gar. 如果我地係全職事奉咪唔會絆倒人囉, 乜誤會都唔會有啦. 不過又咁, 我地第日做晒傳道人, 唔可以著黑衫喎, 有兩個原因. 一, 好多人會以為黑色代表魔鬼黑暗, 費事俾人地以為我地係魔鬼教啦, 二, d 天主教神父成日都著黑衫, 費事令人以為我地係天主教 gar 啦.
娛樂方面, 我地要愛惜光陰呀, 0係屋企除0左讀書之外就應該讀聖經. 你話啦, 父母會覺得一個勤力讀書靜靜地讀聖經0既細路乖, 定係一個有時讀下書有時睇下電視有時打下機有時玩下 icq 然後臨眼睏前讀兩句聖經0既細路乖呀? 我地要做家庭裡面0既光呀. 大家睇下時下 d video games 幾多暴力, 又打又殺, 人地會覺得我 d 基督徒暴力 gar. 我地亦唔應該買電腦, 容乜易我地0既父母會以為我地會半夜0係度睇埋 d 唔好0既 web site 呀? 睇電視呢, 可以就唔好睇啦, 不然, 我地屋企人會誤會我地係膚淺0既年青人, 更甚者會以為我地係想睇靚仔睇靚女呀. 你諗下, 非信徒又睇電視, 我地又睇電視, 咁0係父母眼中我地同非信徒有乜分別? 報紙都唔好睇啦, 父母會有可能以為我地睇風月版 gar; 如果真係要睇, 就睇"人民日報", 內容健康, 包冇色情, 咪唔會失見證囉. 聽音樂, 要聽 d 屬靈音樂, 齊唱呀, 聖詩呀, classic 呀0個 d, 流行曲就唔好聽啦, 因為人地會覺得我地0既品味好屬世 gar. 因為有一個人誤會, 咁我地就係失見證啦.
返到教會, 就更加要小心, 因為教會係聖殿嘛...牧師話. 總之呢, 牧師就係我地屬靈0既領導人, 係上帝所膏立0既牧人, 佢講0既我地就要順服, 如果唔係, d 外人見到我地自己人都唔和平, 我地就失見證啦. 真係要小心呀, 好似馬丁路德呢 d 壞分子, 我地要以屬靈0既眼光去評判佢過激0既行為. 仲有呀, 唔信0既人都識神學 gar, 佢地知乜0野係三位一體 gar, 咁我地就要小心言行, 要比現出我地係明白三位同等同尊0既道理. 祈禱如果提到聖父, 就一定要提埋聖子聖靈; 人地問你鍾意邊"位"多 d, 你唔可以答 "耶穌" gar, 你要話父子靈都係一體 je, 我位位都咁鍾意. 唔係0既話, 俾 d 醒目0既非信徒聽到, 會誤會我地係異端 gar. 萬一有一個人咁誤會, 咁我地就失見證啦.
我地傳福音時, 唔好我地主動過去同人傾計呀, 如果人地係女0既, 街度 d 行人有可能會以為我地想口花花追女仔, 如果人地係男0既, 仲死, 會有可能以為我地係基民. 所以應該點呢, 應該乜都唔做, 等人地過0黎問我地福音係乜, 然後我地講俾佢聽, 咁就可以免除一 d 不必要0既誤會囉. 如果我地做基督徒0既又去拍門, 週街派傳單, d 唔識0野0既人以為我地係摩門教耶和華見證人咪死? 你唔好話 "咁咪唔使傳福音" 喎, 我地信上帝嘛, 佢會加添我地人數 gar; 佢想加, 我地唔出去都會加, 佢唔想加, 我地做幾多0野都係廢0既. 街外人見到我地咁做, 都會覺得我地係有信心0既基督徒啦.
我地要小心呀, 讀聖經要小心呀. 好似耶穌咁, 佢又同罪人食飯, 俾個有罪女人摸佢, 一日到黑飲飲食食, 連安息日都唔守, 絆倒幾多信神0既人呀, d 法利賽人呀, d 文士呀, 個個俾佢0既出位行為絆倒晒啦, 幾失見證呀. 你諗下, 如果耶穌唔做呢 d 有違當時傳統0既行為, 可以多幾多文士法利賽人得救. 又唔會少0左 d 罪人信徒 gar, d 罪人信佢唔係因為耶穌俾面同佢食飯, 而係因為耶穌有能力行神蹟嘛. 好似保羅咁, 0係教會入面同呀彼得弟兄吵大鑊, 又話唔使割禮, 又自己話自己係使徒之一, 0係教會裡面絆倒幾多人呀, 唔係佢都唔使寫信寫到水蛇春咁長去澄清啦, 真係乜見證都失晒啦. 你諗下, 如果保羅唔堅持呢 d 當時冇人堅持0既0野, 教會可以和平幾多.你唔好以為耶穌保羅可以咁, 你又可以咁呀, 你係耶穌咩? 你係保羅咩? 總之就要事事小心, 唔好失見證啦.
最後, 我地生活要有基督0既樣式呀, 要對生活生命充滿熱誠, 要活潑 d. 唔好俾到 d 非信徒一個誤會, 以為基督教好 strict, 呢樣唔做得0個樣唔做得; 要俾佢地覺得我地好自由, 係我地有型特登唔做 je, 咁先係嘛; 如果唔係, 嚇怕人地唔肯信父子靈我地就失見證啦.
唉, 總之就大把0野講, 一句到尾, 唔好失見證呀; 總之 d 非信徒認為一個好基督徒應該係點0既, 我地就照做, 唔好做少, 人地認為一個好基督徒唔應該做0既, 就一樣都唔好做, 呢樣唔好做0個樣唔好做, 咁就包唔會絆倒人啦.
[真話: 之前都係反話, 如果你到而家都未發覺的話.]


text:
一早喺酒店食完個豐富早餐, 去到正門都差唔多9點. 呢日並唔係日本公眾假期, 但係都見到樂園有好多人!
心知不妙, 都估到Toy Story Mania 會排滿人, 所以即刻衝過去拎Fast Pass, 但係都已經太遲. 我諗唔到可以用咩好正面好得體嘅文字去形容眼前嘅情景, 只能用恐怖黎表達呢一刻嘅心情. 之後呢個Ride 全日都要排至少130分鐘, 所以今次同佢無緣了. 不過好彩喺DCA 已經玩過, 今次Skip 左佢就算吧… 真心覺得呢個Attraction 好好玩. 為香港有個Toy Story Land 而冇一個真正Toy Story Ride 感到婉惜.
真人同3D畫面同時演出, Effect唔錯而演員又同台下有互動, 假如聽得明日文會睇得好開心. 只可惜我聽唔明. 如果你都唔識得日文, 不妨考慮一下借部字幕機. (圖片取自: 2011暑假遊disneysea)
多年前去過東京迪士尼, 當年仲未算係一個迪士尼Fans. 所以今次去嘅感覺好唔同, 以下係我對東京迪士尼嘅感想同小發現, 有部分地方都算係我對開業8年嘅香港迪士尼嘅一啲期望.
1)
喺Universal Studios 係冇查袋呢件事, 其實我都冇諗住帶野食入去. 只不過喺等緊入場嘅期間去買左杯咖啡飲, 而喺閘口因為拎住杯咖啡所以俾工作人員(唔知佢地點稱呼自己) 叫我飲完先好入; 而佢地都講到明如果離開左之後同一日係唔能夠再返入去, 因為有好多人都出閘行過去CityWalk 食Lunch, 咁我又覺得呢個制度係可以接受嘅, 而且影城內都仲有好多選擇. (而Universal Studios Hollywood 係可以出左去行完City Walk 再返) 唔知將來HKDL 開左Downtown 之後會唔會有同樣做法去保障自己餐飲收益呢? 有兩個Park 同Park Hopper 門票應該就冇可能實施到.
到東京迪士尼, 當日為左慳錢同慳時間, 所以買個包入去食, 而喺大閘外有人Check袋, 只係望一眼就俾人通過. 我覺得佢哋對賓客好信任, 又唔係話HKDL 唔好嘅…. 因為香港客源唔同, 隨時會帶個火鍋入去打… 所以覺得現時嘅搜袋程序都可以接受.
2)
喺USJ 嗰篇都有提到遇見位好有Heart 嘅船長…但並唔係當中少數, 可以睇得出佢地每一個非常熱愛同尊重自己份工作. 迪士尼方面, 全部CM都好熱情而且好有禮貌. 願意主動解答問題, 即使我用英文問而佢哋英文程度有限, 佢哋都會盡量去答. 唔只係樂園, 我喺日本街頭問路, 佢地都唔識得講, 但一定會講到你點頭了解為止.
3)
樂園好識得安排CM 提供Magical Moment, 雖則唔會派貼紙或者玩小遊戲, 但我遇到嘅兩個Magical Moment都好印象深刻: 第一個係喺迪士尼樂園排緊隊買小食期間, 一位清潔嘅CM喺度表演花式掃地, 其實佢就唔算掃緊地, 而係不斷交叉腳咁行, 然後用腳控制垃圾鏟嘅方向. 我唔知呢個會唔會係Entertainment 扮清潔而做一場表演, 但真係好深刻. 另一個喺迪士尼海洋入面發生, 見到一個CM向牆指住, 同賓客講咗兩句野之後就走開咗, 而大家就突然定曬格喺度舉機影相. 細看之下發現牆上有一個隱藏米奇. Magical Moment真係唔需要多, 但必需要出奇不意. 香港喺呢方面可以嘗試學下, 其實香港嘅Hidden Mickey唔算少, 有時間當搵個人陪你吹下水都好啦.
4)
禮貌方面日本人認左第二都唔會有人認第一. 基本上全個日本都係咁, 講野永遠係心平氣和, 開開心心嘅語氣, 而好多時見佢哋由後台出黎或者入返去時(其實搭鐵路都會見到). 就算冇人喺附近佢哋都會先鞠躬然後繼續行出黎或返入去. 以表示對客人嘅尊重.
另外有一件小趣事值得分享, 喺東京迪士尼樂園, 當我坐低等巡遊時, 隔離一對日本情侶主動讓張蓆出黎俾我坐, 嗰一刻真係好驚喜! 於是我決定送幾張香港迪士尼貼紙俾佢哋作為謝禮, 雖然我唔識用日文解釋, 但佢哋見到就非常開心, 仲送咗啲暖包同零食俾我回禮, 反而搞到我更唔好意思. 最後喺parade出場前同佢傾咗一陣計, 呢個經驗都幾有趣.
5)
硬件方面, 一直我都話東京迪士尼係起得靚. 只不過我唔鍾意佢啲Show 咁長咁悶姐… 成個環境都好靚. 每一個地方都有好Detail嘅裝飾, 雕像等等. 而所有小食亭同商品車都係永久性並擁有自己名字, 只賣一樣食品, 連飲品都要分開另一檔細車仔或者係自動販賣機. 咁樣絕對係會加快速度同幫助分散人流. 站於CM 角度, 長期性嘅小食亭, 都唔駛日曬雨淋.
商品車仔檔大部分都比香港更細 (大約係迪士尼站嗰架咁大), 而且唔會賣多類型產品, 通常都係比較細體積嘅匙扣或者卡套等. 亦會因應季節如冬天專用嘅潤唇膏, Hand Cream, 頸巾等. 相反香港有理冇理將所有店鋪都有嘅都塞曬上去, 大中小型貨品都有, 反而令貨品類型好重複. 希望可以推出更多有特色商品啦…
6)
商品種類方面, 其實我覺得USJ 好少野賣, 重覆性多而且最重要係太走可愛路線… 真係買唔落手, 原本有位朋友好鍾意恐龍, 好想喺Jurassic Park買野俾佢, 但間Shop 咁大竟然有七成貨品都係賣緊其他野. 最尾我咩都冇買到. 相反新加坡同美國都忍唔住手買左好多野.
迪士尼就講得太多, 包裝同設計已經讚過好多次. Donald公仔設計比香港嘅得意太多啦! 香港呢, 算啦如果我再提封咀Donald毛公仔係會完全冇得比, 普遍商品質素都冇令人一拎上手就想走去俾錢嘅衝動. 2007年之前都仲會忍唔住買, 但之後出黎出去都係差唔多, 同埋一幅圖出50樣商品呢一下真係仍然接受唔到. 更甚係近期啲商品已經可以用醜樣黎形容… 真係好難令人買得落手.
東京迪士尼商品實用性較高, 有大部分係適合年青人或者全年齡使用. 但香港就出得太多兒童向產品. 所以我冇可能做到高消費MA.
7)
因為今次喺聖誕期間去, 所以不論係兩個Theme Park, 其實周圍都有好濃厚嘅聖誕氣氛, 而且所有園區都會有自己獨特嘅聖誕歌, 做得太徹底啦! (HKDL 都有, 不過係黑色世界期間)
香港迪士尼設計三個新小園區時, 考慮香港人鍾意影相所以整一大堆影相位出黎, 如果可以加入更多節日裝飾會更好, 三個新Land 位置偏遠, 黎緊兩年重點又會返返去大街, 到Iron Man 更加拉到去Tomorrowland, 如果三個新Land 都冇特別裝飾 / 表演吸引人, 應該會越來越冷清, 情形就好似擴建前嘅Adventureland 一樣.
8)
不得不提CM們嘅戲服, 每個設施都會有專屬戲服, 仲有獨特logo掛喺身上. 令到個環境好多元化, 香港迪士尼… 我都明白一個Land 一套衫喺人手管理安排上係會更彈性, 同埋唔需要預留咁多位放衫. 但都希望可以嘗試下出多幾款戲服去營造一個更令CM同賓客都更加投入嘅環境.
香港迪士尼, 就快唔係最新嘅Disney Park, 當踏入十年就唔可以再有藉口俾D 時間佢改善, 已經俾左十年時間你啦. 如果仍然用返2005年套準則, 呢個樂園只會不停原地踏步. 講又講過鬧又鬧過, 硬件其實真係冇問題, 但軟件同管理手法真係好需要作出審視. 希望不久將來香港迪士尼樂園可以同其他大型Theme Park睇齊.
進入Florida 之前, 仲有一篇開左個頭但係未完成的... Legoland Malaysia.....


text:
早幾日有個帖話咩個同事派帖封利是係coupon, 稍為有腦都一睇就知係打手廣告當時我心諗,邊有人結婚結到咁cheap!?
點知轉頭我就遇到,我果個嫁水電工既朋友阿b, 我都唔expect佢個婚禮有幾風光,之前都提過個場地cheap到震
咁佢呢排開始著手搞姐妹裙既野,我都係其中一個姐妹,都唔期望d乜,佢求其去尖沙咀婚紗街買又好租又好啦,點知佢嫌貴,連mk金都果啲租佢都嫌貴,佢走去淘寶搵!
頭先收工就係收到佢whatsapp send d相嚟,叫我地報返要大/中/細碼,我睇到眼都突埋,32蚊人仔一條!我食個早餐都唔止啦,同埋個款真係好醜好醜,一d都唔高貴,個藍色灰灰沉沉,仲有d似小朋友d芭蕾舞裙,叫我地點著...
佢計縮數我地6個姐妹,加埋都係$186,仲諗住同賣家講價叫佢唔好連運費,真係唔知講乜好!
咁我八卦就係個group問咁佢揀左婚紗未,要唔要襯返你d色呀咁,唔問由自可,一問真係更恐怖,佢話佢已揀左條好特別既婚紗..於是又send左張圖嚟...
係,係好特別,特別醜丫嘛!係一條粉紅色嘅裙,好似barbie裙果d老土粉紅色,上面有好多立體花花,真係咩taste??!! 條裙只係賣$128人仔.阿b係咁話好抵,好開心搵到又靚又平...有姐妹問佢仲有冇揀多幾條當晚換,佢話冇!!!成晚只著一條!!!
我諗其他姐妹都啞哂,求其send下讚好手勢覆佢...我今次精左,唔會出聲,見佢地send讚好即跟住比讚!
講真,識咁多年都唔覺阿b咁cheap又咁bad taste, 唔知係唔係比個cheap男人拖到down哂grade! 唉...我真係唔想著果條姐妹裙...


text:
2015年4月28日 星期二
三儍襲本州 day 9 24/8/2014
今朝都係一早就起身,响房食完早餐就出發,目的地係神戶嘅麵包超人館.由於今日係 Thur Pass最後一日,所以要用儘佢,我哋撘新幹線,好快就去到神戶站,睇資料話要轉電鐵先去到,不過去到搵咗好耐者唔見接駁電鐵嘅出口,睇翻清楚原來電鐵係接駁新神戶站而唔係神戶站,不過好彩行過去都唔係太遠,順利去到電鐵站撘到去 Harbour Land,一出站就見到好多麵包超人角色嘅石雕迎接我哋,三儍未去到就已經興奮到儍咗.
去到每人乖乖放低¥1500就入場,小朋友另外有件小小嘅記念品.入到去首先見到嘅係好多唔同嘅公仔造型,d公仔好靚,淨係响度映相都用咗唔少時間,映完相就正式入去玩.其實裏面都唔係好大,分幾個唔同區域玩唔同嘅嘢,包括細d小朋友嘅遊樂區,長滑梯,場景展示區,表演廳等.對大d嘅小朋友嚟講d遊戲可能有d無聊,不過對三儍嚟講就好好玩,玩咗2個幾鐘,我哋已經有d餓,所以決定要離開,不過無走得咁易,因為麵包超人館仲有附設好幾間souvenir shop,足夠令我哋破產,不過我哋夠定力,只係買咗少少嘢,可以全身而退.
離開咗麵包超人館,我哋係時間食lunch.今餐我哋打算食神斤牛,我哋撘翻電鐵去到神戶站,出咗站搵咗一輪先搵到好出名嘅Mouriya,不過去到已經3點,總店已經打烊,經指示去到分店,可能我哋個樣實在太肚餓,所以佢哋肯做埋我哋生意.由於二,三儍玩得太攰瞓咗,所以我哋叫日1分A4同1份A5嘅神戶牛三個人share.個set除咗牛扒之外仲有湯,前菜,沙律,一路食廚師就一路响我哋面前煎牛扒,食完好好味嘅前菜沙律之後就再上牛扒配飯,牛扒好肥美,入口溶化,不過略嫌牛味唔夠,反而之後上嘅野菜炒牛肉就好野味,食飽嘆埋杯咖啡就埋單,呢餐好貴,要2萬幾円,不過一場嚟到又無理由唔食,只係下次有得揀我唔會再食囉.
食完飯我哋就返大阪行街shopping,去到最後2日真係要努力行街買嘢.由於太晏食lunch,行完心齋橋大家都未肚餓,所以只係去便利店買咗少少嘢食,再經過好出名嘅cheese cake舖頭時買埋番酒店食,cheese cake真係好好味,食飽執好行理就休息喇.
(day 9 完)
張貼者: jacqueline 於 上午8:12 沒有留言:
標籤: 2014-8 三儍襲本州
訂閱: 文章 (Atom)


text:
自細跟住好憎佢嘅阿媽生活,被鬧賤種,乞兒,至今攞住死鬼老竇部份遺產闖一番事業,命途未算最坎坷嘅!
真面目
同聲同氣 劉公子同囚赤柱 勒索同志歌手出獄:叫我陪佢瞓
13年時準備出道做歌手的梁迪斯(原名梁家進,又名梁柏廷),因與一男同志發生肛交後勒索對方 25萬,結果勒索罪成,最終被判入獄 2年.
當年被大字標題寫到「樂壇新秀涉肛交勒索」,出獄後的梁迪斯改名換姓韓梓亮( TL),死心不息再向樂壇發展.週日( 6日)接受訪問:「𠵱家好好彩,可以做番歌手重新出道.」仲大爆與劉公子同囚赤柱的秘聞.
「急住搵錢交租,喺程式上識咗啲人,上咗嚟我屋企.初頭真係無諗過呃佢錢,係佢真係雞姦咗我,咁然後我就諗歪咗,導致俾人告恐嚇勒索.自己真係錯咗.」現已改名換姓叫韓梓亮的他,係江湖二代,爸爸沙膽雄當年活躍佐敦一帶,更是剛過身的 14K要員鬍鬚勇頭馬之一,惜 12年因病離世.
瞓獨立倉
在赤柱獄中 2年,好幾次都差點被打,最後被調到保護組瞓獨立倉,每日只得一小時活動時間,「人哋睇到單新聞就想打我,職員就安排我上保護組,保護組係無人接觸到我嘅,當時就識到一位叔叔喺我隔籬倉,而佢都識好多娛樂圈嘅朋友.」
數數手指, 13年 8月上訴失敗的劉公子劉定成,同樣被判入赤柱,加上認識好多娛樂圈朋友,呢位叔叔背景與劉公子有 9成相似喎!
叫我影手指腳趾
「佢同我講,如果出嚟後想做番呢行,叫我打俾佢,又叫我練大隻啲幫我出寫真,但係我過唔到自己嗰關.出返嚟後,有次喺中環撞到,之後就約食飯,佢問我有冇興趣做番歌手,我話有,咁佢就話,不如瞓一晚囉.好坦白,瞓一晚咩都唔做我唔信啦,你又叫我影手指腳趾,我又唔係大隻仲話幫我出寫真……都睇過佢啲新聞,我點相信唔使做任何嘢而你會幫我呢?我寧願靠自己囉!(飯局期間有冇手多多?)搭吓膊頭,過馬路會扶住條腰囉.」
不過劉公子週一( 7日)回覆本刊就一笑置之:「有啲人擺我上枱都得㗎!不認識,沒有交往,我唔會同裏面啲人打交道.」
肌男為錢繼續陪
12年富商劉定成被搜出家中藏有六萬幾張男星和男警嘅不雅照,最終被裁定恐嚇和非禮罪名成立而被判入獄 17個月!陳偉霆,羅仲謙,袁偉豪,沈震軒等人都涉嫌有出現喺呢六萬幾張相入面!
劉公子已經出獄,而劉公子亦多次被影到繼續有嫩男陪行街,食飯,原來仲有一位圈中肌男仲有 keep住同劉公子聯絡.據知呢位肌男為咗 30萬一次嘅「服務費」而繼續冒險,為搵錢都算大犧牲!不過小心穿煲俾女朋友知道喎!
採訪,撰文:娛樂組
攝影:林迅景


text:
羅嘉敏 Carmen 19歲
中大地理及資源管理學 Yr.2
ig: carmen.vicky.pollard
「最難忘係有次喺學校飾演耶穌,因為一嚟我要反串男角色,滿面鬍鬚之餘仲要壓低把聲.二嚟我唔信教,所以我排練嗰 2個禮拜喪煲聖經,狂睇耶穌嘅事迹!」
U花 U草
中大舞台女神 最想去荷里活
跳舞,唱歌,演戲易學難精,要精一樣起碼要苦練幾年時間,偏偏讀中大地理及資源管理學 Yr.2嘅羅嘉敏( Carmen)跳,唱,演無一不愛,玩埋音樂舞台劇,咁就可以一次過滿足晒 3個願望!
「中學時期已經好鍾意唱歌,跳舞同做戲,咁啱學校有音樂舞台劇團,可以同時做晒 3樣嘢,我隻眼梗係發晒光即刻報名入團.可能有人上台表演俾幾百對眼望住會超緊張,但我好享受喺台上俾人望實嘅感覺,因為觀眾眼定定𥄫實自己代表你演得好睇,佢哋唔留意你,掛住㩒手機瞌眼瞓你先驚」
不過音樂舞台劇同 Carmen𠵱家讀緊嘅地理系大纜都扯唔埋,佢都好老實咁話:「讀 geog都係諗住拎個學位保障自己,雖然唔排除將來會做關於地理嘅工作,好似測量或者地理老師,但其實我最想畢完業去英國或者荷里活去讀演藝,因為去啲殿堂級嘅音樂舞台劇發源地進修係我一直以嚟嘅夢想,所以我𠵱家都好努力儲緊 portfolio!」
撰文:彭家駿
攝影:范仲良